Shimmy Thomas short story Ajabali, new short stories in Malayalam\nUpdated: June 30, 2021 11:37:00 am\n“നീ മാത്രം ശരിയെന്ന് നിന്റെ ധാർഷ്ട്യം പറയുന്നു.\nനീ വലിയൊരു തെറ്റാണെന്നും കടലിനേക്കാൾ\nഅഗാധമാണതെന്നും ഞാനറിയുന്നു “\nഞാൻ രാജേഷ്. ഗ്രെഗിന്റെ മാനസപുത്രൻ എന്നും നമ്പർവൺ ചംച്ച എന്നും ദോഷൈകദൃക്കുകൾ പറയാറുണ്ട്. ഞാനൊരു സീനിയർ സൈറ്റ് എഞ്ചിനീയർ മാത്രമാണെങ്കിലും പ്രൊജക്ട് മാനേജർ ഗ്രെഗിന് അന്വേഷിച്ചറിയേണ്ട പല കാര്യങ്ങൾക്കും നേരിട്ട് വിളി വരും. യഥാസ്ഥാനങ്ങളിൽ പോയി എന്തെങ്കിലും നോക്കി ഉറപ്പുവരുത്താനോ ഏതെങ്കിലും അത്യാവശ്യ വാട്സ് ആപ്പ് ഫോട്ടോയ്ക്കോ വേണ്ടിയാണത്. നീൽ ഒ’ കോണർ എന്ന സൈറ്റ് മാനേജറിനാണ് ഞാൻ റിപ്പോർട്ട് ചെയ്യുന്നതെങ്കിലും എല്ലായിടത്തും ഒരു പിടിയുള്ളത് നല്ലതല്ലേയെന്നുള്ള ചിന്തയിൽ രണ്ട് കയറേണിയിലും തൂങ്ങി നിത്യാഭ്യാസം നടത്തുന്നു. പി എമ്മിന്റെ വാലിൽ തൂങ്ങി എന്ന അർത്ഥത്തിലും പിന്നാലെ വിടാതെ കൂടിയിരിക്കുന്നതിനാലും സഹമുറിയന്മാർ ‘ വേതാളം’ എന്ന വട്ടപ്പേരും ചാർത്തിത്തന്നു.\nവലീദിന്റെ പിക്കപ്പ് വാനും കാത്ത് സെക്യൂരിറ്റിഗേറ്റിന് മുന്നിലാണ് ഇപ്പോൾ. വെള്ളനിറത്തിലുള്ള പഴയ ടൊയോട്ട വൺ ടൺ പിക്കപ്പ്. സൈറ്റിലേക്കുള്ള പ്രവേശനവഴിയിലെ വേഗപരിധിയൊന്നും അങ്ങേർക്ക് ബാധകമല്ല. ഇന്നതിന് സ്പെഷ്യൽ ഡ്യൂട്ടിയാണ്.അഞ്ച് ആടുകളുമായി യൂനിസിന്റെ പിക്കപ്പ് പിന്നാലെ എത്തി. ആ വണ്ടിയിലെ യാത്രക്കാരായ ആടുകളുടെ വെള്ളകലർന്ന ചാര നിറം പൊടിപിടിച്ച വണ്ടിയുടെ നിറവുമായി ചേർന്നു. ഗേറ്റിൽ നിന്ന സെക്യൂരിറ്റിയോട് പറഞ്ഞ് വാഹനം അകത്തേക്ക് കടത്തിവിട്ടു.\n”കുറേ കഷ്ടപ്പെട്ടിട്ടാണ് ഇന്നു തന്നെ ഒത്തുകിട്ടിയത്. എന്തേലും കണ കുണാ വർത്തമാനം പറഞ്ഞാൽ ആടിനേയും കൊണ്ട് അവന്മാര് തിരിച്ചു പോകും. പണം കൊടുത്തതാണ്.” രാവിലെ ഫോൺ ചെയ്തപ്പോഴേ വലീദ് മുൻകൂർ ജാമ്യം എടുത്തിരുന്നു.എന്തായാലും വെറുതേ അതിന്റെ പേരിൽ സമയം മെനക്കെടുത്തേണ്ടെന്ന് കരുതിയാണ് അതിരാവിലെ തന്നെ ഗേറ്റിലെത്തിയത്. ഇടറോഡിൽ തിരക്കുമില്ല. സ്റ്റീൽ ഇറക്കാൻ വന്ന ഒരു ട്രെയിലർ സൈഡിൽ നിർത്തിയിട്ടുണ്ട്.\nചൂണ്ടിക്കാണിച്ചതിനടുത്തായി വലീദ് വണ്ടി ഒതുക്കി. യൂനിസും കൂട്ടാളിയും വേണ്ട തയ്യാറെടുപ്പുകൾ നടത്തി. വൃത്തിയാക്കിയിട്ട ഇടത്തിൽ പ്ലാസ്റ്റിക്ക് ഷീറ്റുകൾ വിരിച്ചു. പിന്നെ, നീല ടാർപ്പോളിൻ ഇട്ടു മറച്ച താൽക്കാലിക ഷെഡ്ഡിലേക്ക് കയറി.അതിന്റെ മുകൾവശം തുറന്നു കിടപ്പാണ്.വലീദ് ഇപ്പോൾ ആടുകളുമായി നിൽക്കുന്ന വണ്ടിയുടെ അടുത്താണ്.പ്രൊജക്ടിന്റെ മേൽനോട്ടക്കാരായ നാലുപേരെ വലീദ് അടുത്തേക്ക് വിളിച്ചു.\nപുതിയ സൈറ്റിലെ നിർമ്മാണ പ്രവർത്തനങ്ങൾ തുടങ്ങിയിട്ട് ഏതാണ്ട് മൂന്നര മാസത്തോളമായി. രണ്ടു ചെറിയ ഭാഗത്തിന്റെ ഫൗണ്ടേഷൻ കോൺക്രീറ്റ് കഴിഞ്ഞു. ഓഫീസും സ്റ്റോറും ഒക്കെ അങ്ങോട്ടു മാറ്റണം. ഒരു ഭാഗത്ത്, മുകളിലേക്കുള്ള അടുത്ത സ്ലാബിന്റെ പണികൾ തുടങ്ങാറായി. 42 നില കെട്ടിടം ഉയർന്നു വരുന്ന ഭാഗം ഉൾപ്പെടുന്ന പ്രധാന റാഫ്റ്റിന്റെ കോൺക്രീറ്റ് അടുത്ത മാസം പതിനേഴിനാണ് പ്ലാൻ ചെയ്തിരിക്കുന്നത്. ഇനിയങ്ങോട്ടുള്ള ദൈനംദിന പ്രവർത്തനങ്ങൾ ഉയരത്തിലുള്ളതും കൂടുതൽ അപകട സാധ്യത ഉള്ളതുമാണ്. തടസ്സങ്ങൾ മാറാൻ വേണ്ടിയും ആൾക്കാരുടെ സുരക്ഷയ്ക്ക് വേണ്ടിയുമാണ് ഈ ചടങ്ങ്. ഒരാളുടേയും ജീവൻ നഷ്ടമാകരുത്, അപകടങ്ങൾ ഉണ്ടാകരുത്, പണിസ്ഥലത്ത് ചോര വീഴരുത്. അത്യാപത്ത് മാറിപ്പോകണം.\nഞങ്ങൾ നാലുപേരോട് ആടുകളുടെമേൽ എവിടെയെങ്കിലും സ്പർശിക്കാൻ വലീദ് പറഞ്ഞു. അല്ലെങ്കിൽ അവ നിരന്നു നിൽക്കുന്ന പിക്കപ്പിൽ കൈ പിടിച്ചാലും മതി. ഞാൻ ഒരെണ്ണത്തിന്റെ കഴുത്തിൽ ചെറുതായി തൊട്ടു. കുഞ്ചിരോമങ്ങൾ കൈക്കുഴയുടെ പുറത്ത് അറിയാതെ ഉരസി. ആടുകളുടെ ചെവിയിൽ വലീദ് എന്തോ മന്ത്രിച്ചു. ഞങ്ങൾ കണ്ണുകളടച്ച് ഒരു നിമിഷം ആൾക്കാരേയും പുതിയ പ്രൊജക്ടിനേയും മെഷീനുകളേയും ദിനേനയുള്ള പ്രവർത്തനങ്ങളേയും ഓർത്തു. അരഗ്ലാസ് പനിനീർ വെള്ളം ഞങ്ങൾക്കു കുടിക്കാൻ തന്നു.വലീദ് അറബിയിൽ എന്തോ ഉരുവിട്ടു കൊണ്ടിരിക്കുന്നു.\nടാർപോളിൻ മറയിൽ നിന്ന് യൂനിസും കൂട്ടാളിയും പുറത്തെത്തി.മേൽക്കുപ്പായം ഊരിയിട്ട്, അകംബനിയനിലും പ്രത്യേക കാലുറയിലുമാണവർ. ഇരു കൈകളിലും പിടിച്ചുയർത്തി, ആദ്യത്തെ ആടിനെ തോളിൽ തൂക്കിയെടുത്തു.യൂനിസ് അതിനെ ടാർപോളിൻ മറയ്ക്കുള്ളിലേക്ക് കൊണ്ടു പോയി. ആ ഷെഡ്ഡ് തുറന്നു കിടക്കുന്ന വശത്തിനടുത്തായി ഒരു ചെറിയ കുഴിയുണ്ട്. അതിൽ മണ്ണ് ഇളക്കിയിട്ടിരുന്നു.വലീദിന് പിന്നെയാരോടും ഒരു സംസാരവുമില്ല. വിരലുകൾ തെരുപ്പിടിച്ച്, അതിനു ചുറ്റും നടക്കുന്നു. കുഴിയുടെ അടുത്തേക്ക് ആടിന്റെ തല ഭാഗം കിടത്തി, മെല്ലെ കത്തിയിറക്കി കഴുത്തറത്തു. ഇളകിക്കിടന്ന മണ്ണിലേക്ക് ചോരയൊഴുകി. പിന്നെ, ഒന്നു പിടഞ്ഞു നിശ്ചലമായ ആടിനെ കാലു മുകളിലേക്കാക്കി തൊട്ടടുത്തുള്ള സ്കാഫോൾഡ് പൈപ്പിന്റെ സ്റ്റാൻഡിൽ കെട്ടിത്തൂക്കി.\nകൂട്ടാളി അതിന്റെ തൊലി പൊളിക്കാനുള്ള തയ്യാറെടുപ്പിലാണ്..ചടങ്ങുകൾ കഴിയുന്നതുവരെ എല്ലാവരും മൗനത്തിലായിരുന്നു. അവരുടെ ചുണ്ടുകൾ അവ്യക്തമായി അനങ്ങുന്നത് കാണാമായിരുന്നു. മനപാഠംമാക്കിയ ഏതോ ശീലുകൾ ഉരുവിടുന്നതിന്റെ നിർവികാരത. ആംഗ്യഭാഷയിൽ അവർ മൂവരും തമ്മിലുള്ള ആശയവിനിമയം നടക്കുന്നുണ്ടായിരുന്നു. ഇത്തരം അവസരങ്ങളിൽ ഒരെണ്ണത്തിനെയായി ഒരിക്കലും അറുത്തിരുന്നില്ല. ഒറ്റസംഖ്യയാണ് എല്ലായ്പ്പോഴും. മൂന്ന്, അഞ്ച്, ഏഴ് എന്നിങ്ങനെയാണ് വലീദിന്റെ നിഘണ്ടുവിൽ. പ്രൊജക്ടിന്റെ വലുപ്പവും മറ്റു പ്രശ്നങ്ങളുമനുസരിച്ച് ഒൻപത് എണ്ണത്തിനെ വരെ ബലി കൊടുത്ത സമയമുണ്ട്. ഈ ഒറ്റസംഖ്യയുടെ സാംഗത്യത്തെക്കുറിച്ച് ഒരിക്കൽ സംസാരിച്ചു തുടങ്ങിയപ്പോൾ പിടിതരാതെ വലീദ് ചിരിച്ചു കൊണ്ട് കണ്ണിറുക്കി. ഒരു പ്രാർത്ഥന ഉരുവിട്ട് ആകാശത്തക്ക് മിഴികളുയർത്തി. എനിക്കതൊന്നും മനസ്സിലായില്ല.\nഇപ്പോൾ മണ്ണിളക്കിയിട്ടിരിക്കുന്ന കുഴി, പ്ലോട്ട് ലിമിറ്റിനകത്താണ്. അവിടെ കാർ പാർക്കിങ് മേഖല ഉൾപ്പെടെ നാലുനിലകൾ വരുന്ന സ്ഥലമാണ്. ചിലപ്പോൾ ശരിക്കുള്ള നിർമ്മാണ സ്ഥലത്തിനകത്ത് ചെയ്യാനായില്ലെങ്കിൽ, കുഴിയിൽ വീഴുന്ന ചോര പുരണ്ട മണ്ണെടുത്ത് പ്രധാന സ്ഥലങ്ങളിൽ കൊണ്ടിടും.ആദ്യ കോൺക്രീറ്റിനടിയിൽ മേൽമണ്ണ് ഇളക്കി, ഉപരിതലം നിരപ്പാക്കിയെടുക്കുന്നതിന്റെ കൂടെ. അത് ഒരു പ്ലേറ്റ് കോംപാക്ടർ വച്ച് അടിച്ചു നിരപ്പാക്കിയെടുക്കും.പിന്നെ ആദ്യ പിസിസി.-ബ്ലൈൻഡിങ് കോൺക്രീറ്റ് – അതിനു മുകളിൽ വീഴും. ഈ മണ്ണിടലും കൊണ്ടുപോകലും ഒക്കെ രഹസ്യമാണ്. ഫോർമാന്റെ വിശ്വസ്തനായ ഒരാളായിരിക്കും അത് ചെയ്യുക.\nഎവിടെ എന്ത്, എപ്പോൾ എന്നൊന്നും മറ്റുള്ളവർ അറിയണമെന്നില്ല. ഈ ഞാൻ പോലും. ഇതിപ്പോൾ പ്ലോട്ടിനുള്ളിൽത്തന്നെ ബലി നടന്നതിനാൽ അങ്ങനെയൊരു പ്രശ്നമുദിക്കുന്നില്ല. ചിലപ്പോൾ ഈ മണ്ണ് നാലു മൂലയിലും കൊണ്ടിടും.ഓരോ വിശ്വാസവും മനസ്സിന്റെ ധൈര്യവുമാണത്. പണ്ടു കാലത്ത് പാലങ്ങളും അണക്കെട്ടുകളും ഒക്കെ പണിയുമ്പോഴും, പുതിയ നിർമ്മിതികൾ വരുമ്പോഴും പ്രകൃതിശക്തികളുടെ കോപത്തിനിരയാകാതിരിക്കാൻ ആരോഗ്യമുള്ള മനുഷ്യർ അവയിൽ സ്വയഹത്യ നടത്തിയിരുന്നത്രേ. കങ്കാണിമാരുടേയും മൂപ്പൻമാരുടേയും കർശന നിർദ്ദേശമനുസരിച്ച്. ചിലപ്പോൾ അവരോട് എതിർത്തു നിന്നിരുന്ന ഒരാളെ ആചാരവിശ്വാസങ്ങളുടെ പേരും പറഞ്ഞ്, പൊതുസമൂഹനന്മയ്ക്കായ് ജീവത്യാഗം ചെയ്യാൻ പ്രേരിപ്പിക്കും. മറ്റു ചിലർ പ്രധാന കോൺക്രീറ്റിങ്ങിന്റെയും മറ്റ് വാർക്കപ്പണിക്കളുടേയും ഇടയിൽ സാധാരണ മിസ്സിങ് കേസ് ആയോ അപകടമരണമായോ മാറിയിട്ടുണ്ടാവാം.\nവെട്ടി നുറുക്കി വൃത്തിയാക്കിയ ഇറച്ചി പ്ലാസ്റ്റിക് ബാഗുകളിലാക്കി. അത് ഉടനേതന്നെ ലേബർ ക്യാമ്പിലെ അടുക്കളയിലേക്ക് കൊടുത്തുവിടും. ഫ്രീസറിലേക്കും ഐസ് ബോക്സിലേക്കും മാറ്റി, വേണ്ട തൊഴിലാളികൾക്ക് എത്തിച്ചു കൊടുക്കാനാണ്. വളരെ വേഗത്തിൽ തന്നെ യൂനിസും കൂട്ടാളിയും പണി പൂർത്തിയാക്കി. എല്ലാത്തിന്റെയും കരളും തലയും അവരെടുത്തു .ഒരു പങ്ക് ഇറച്ചി വലീദിനും കൊടുത്തു. ഇടയ്ക്കവർ ജലപാനം പോലും ചെയ്തില്ല. ബാക്കി പണ്ടങ്ങളും മാലിന്യങ്ങളുമെല്ലാം കൃത്യമായി ഗാർബേജ് ബാഗിനുള്ളിൽ നിറച്ചു. മാലിന്യങ്ങൾ അതാതിനുള്ള ഡമ്പിങ്ങ് യാർഡിൽ എത്തിക്കണം. വണ്ടി നമ്പറും വിശദാംശങ്ങളും വലീദ് അവർക്ക് എഴുതിക്കൊടുത്തു.\nഉച്ചഭക്ഷണത്തിനുശേഷം ഞാൻ ഗ്രെഗിന്റെ ഓഫീസിന് മുമ്പിൽ തല കാണിച്ചു. വിചാരിച്ചപോലെ തന്നെ, കാര്യങ്ങൾ ഭംഗിയായി നടന്നെന്നു പറഞ്ഞു.\nഷെൽഫിൽ നിന്ന് പഴയൊരു ഡയറി പുറത്തെടുത്ത്, അതിനുള്ളിലെ പുസ്തക അടയാളം ആയ ഒരു ഐ.ഡി.കാർഡ് കാണിച്ചിട്ട് ഗ്രെഗ് പറഞ്ഞു. “കുറേ വർഷങ്ങൾക്ക് മുമ്പാണ്. ഇപ്പോഴും എന്നെ സങ്കടത്തിലാഴ്ത്തുന്നത് ഇവൻ മാത്രമാണ്. ” ആ തിരിച്ചറിയൽ രേഖയിലുള്ള ഫോട്ടോയും പേരും നോക്കി. രബീന്ദ്ര സാദാ .ഗ്രെഗ് പറഞ്ഞതിന്റെ ചുരുക്കം ഇതായിരുന്നു.\nപണി നടന്നു കൊണ്ടിരുന്ന ആറ് നില കെട്ടിടത്തിലെ ലിഫ്റ്റ് ഷാഫ്റ്റിനുള്ളിൽ വീഴുകയായിരുന്നു. ആരുടെയോ ഫോൺ വന്നതാണ്. മൊബൈൽ ഫോൺ ഉപയോഗത്തിന് അന്ന് സൈറ്റിൽ നിയന്ത്രണങ്ങളൊന്നുമില്ല. മൊബൈലുമായി ആരും ശ്രദ്ധിക്കാത്ത ഒരിടത്തേക്ക് മാറിയതാണ്. ചാരി വച്ചിരുന്ന, ബാരിക്കേഡ് മാറ്റിയാണ് അകത്തു കയറിയത്.പുറത്തെ പ്ലാറ്റ്ഫോമിൽ ഇരുന്ന് സംസാരിച്ചയാൾ ഇടയ്ക്കെപ്പഴോ അറിയാതെ അകത്തേക്കു നടന്നു. താഴെ പണിയെടുക്കുന്നവരാണ് വീണു കിടക്കുന്നത് കണ്ടത്. മുകളിലത്തെ ബാരിക്കേഡ് തുറന്നു കിടന്നിരുന്നു. വസ്ത്ര ഭാഗങ്ങൾ അകത്തെ പ്ലാറ്റ് ഫോമിലും. ആംബുലൻസ് പെട്ടെന്നു തന്നെ എത്തി. അന്നൊരു വ്യാഴാഴ്ചയായിരുന്നു.റോഡിൽ പതിവിലുമധികം തിരക്ക്. അവസാനം റോഡ് ഗതാഗതം തടസ്സപ്പെടുത്തി, പൊലീസ് ഹെലികോപ്ടർ അവിടെയിറക്കി .പിന്നെ നേരെ ആശുപത്രിയിലേക്ക്. പക്ഷേ നാല് മണിക്കൂർ തികച്ചില്ല, അതിന് മുമ്പ്.\nഒരു നിമിഷത്തെ നിശ്ശബ്ദതയ്ക്ക് ശേഷം ഗ്രെഗ് തുടർന്നു. “എന്തൊക്കെയുണ്ടെങ്കിലും ആത്മവിശ്വാസം തന്നെയാണ് വലുത്. ചെയ്യുന്ന ജോലിയോടുള്ള ശ്രദ്ധ, അവനവൻ കരുതൽ.ഒരേ പണിയാണ് ചെയ്യുന്നതെങ്കിലും ചിലപ്പോൾ ഓരോ ദിവസവും വ്യത്യസ്ത രീതിയിലാവും ഒരാൾ അത് തുടങ്ങുന്നത്. ഓരോ ദിനവും പുതിയതാണെന്ന തോന്നൽ വേണം.”\nഞാൻ മൊബൈലിൽ വിരലുകൾ തെന്നിച്ച് സമയം നോക്കി. നല്ല മൂഡിലാണെങ്കിൽ ഗ്രെഗ് ചിലപ്പോൾ സംസാരിച്ചുകൊണ്ടിരിക്കും. കഴിഞ്ഞയാഴ്ചത്തെ ‘സൈറ്റ് വാക്കി’ൽ മാഞ്ചസ്റ്ററിലെ തീപിടുത്ത ത്തെക്കുറിച്ച് പറഞ്ഞു. പുകവലി കേന്ദ്രത്തിന് പുറത്ത് ആരോ വലിച്ചിട്ട സിഗററ്റ് കുറ്റി കണ്ടപ്പോഴായിരുന്നു, അത്. പല തരം തീപിടുത്ത ങ്ങളെക്കുറിച്ച് പത്തു മിനിട്ട് ക്ലാസ്സ് മുഖദാവിൽ നിന്നു കിട്ടി. പിന്നെ ആറ് മാസത്തെ യൂറോപ്യൻ ജോലിക്കിടയിൽ മൊബൈൽ ക്രെയിൻ മറിഞ്ഞത്. ആഫ്രിക്കയിലെ ഹോട്ടൽ നിർമ്മാണത്തിനിടയിൽ വാട്ടർലൈനുകൾ തെറ്റായി സ്ഥാപിച്ച പ്ലംബിങ്ങ് സൂപ്പർവൈസറുടെ അബദ്ധങ്ങളെക്കുറിച്ച്. ഗ്രെഗിന്റെ ചെറുപ്പകാലത്ത് കൂടെയുണ്ടായിരുന്നവർ പറ്റിച്ചിട്ടുണ്ടാകും. അല്ലെങ്കിൽ കള്ളപ്പണികൾ ചെയ്ത് കാശുവാങ്ങി കടന്നു കളഞ്ഞിട്ടുണ്ടാകും. അതാണ് ആരേയും പൂർണ്ണ വിശ്വാസമില്ലാത്തത്. എല്ലാം തനിയെ ചെയ്യണമെന്ന പിടിവാശിയുടെ പിന്നിൽ അതാകാം. ഞാൻ മനസ്സിലോർത്തു.\n“സർ, നിങ്ങൾ പറഞ്ഞുതരുന്നത് നല്ല അനുഭവങ്ങളാണ്. പ്രത്യേകിച്ചും കഴിഞ്ഞ സൈറ്റ് വാക്കിൽ ടീമിനോട് പങ്കിട്ട കാര്യങ്ങൾ. താങ്കളാണ് ഗുരു .” ഞാൻ പറഞ്ഞു. ഗുരു എന്നു കേട്ടതോടെ ഗ്രെഗ് എന്നെ രൂക്ഷമായി നോക്കി.മൂക്കുവിടർന്നു, മുഖം ചുവന്നു.ചെവിയിലെ രോമങ്ങൾ നേർരേഖയിലായി. ഏതോ കൊടുംവനത്തിൽ ജരാനരകളുമായി ധ്യാനിച്ചിരിക്കുന്ന ഗുരുജിയുടെ ഇമേജ് ആവുമോ ഇദ്ദേഹത്തിന്റെ മനസ്സിൽ? അർത്ഥം ശരിയായി മനസ്സിലാക്കിയിട്ടില്ലായിരിക്കാം എന്നു കരുതി ഞാൻ ഒരു ചുവട് പിന്നോട്ടു മാറി. കൈ വീശി ഒന്നടിച്ചാൽ എന്റെ തോൾഭാഗത്ത് കൃത്യമായി കിട്ടും. ഒരു ദീർഘനിശ്വാസമെടുത്ത്, ഗൗരവക്കാറ്റ് അയച്ചു വിട്ട് ഗ്രെഗ്, “നീയാ വലതുവശത്തെ ഷെൽഫ് തുറക്ക്. താഴെയുള്ള ഏറ്റവും തടിച്ച ബുക്ക് എടുക്ക്. ചുവന്ന കവർ” . ഞാനെടുത്തു കൊടുത്തു. പുസ്തകം കൈയ്യിലെടുത്ത് ഗ്രെഗ് പുറത്തെ പൊടി ഡസ്റ്റ് ബിന്നിലേക്ക് തട്ടിക്കളഞ്ഞു.\n“ഇതാണ് ഗുരു.ശാന്താറാം. നീ സമയം കണ്ടെത്തി വായിക്കണം. ഞാൻ കണ്ടറിഞ്ഞ് മനസ്സിലാക്കിയ കുറച്ച് ആൾക്കാരുണ്ട്. അതിനേക്കാൾ ഏറെപ്പേരെ വായിച്ചും കേട്ടറിഞ്ഞും ഉൾക്കൊണ്ടിട്ടുണ്ട്..ഇതിനുള്ളിൽ അങ്ങനെ ഒരു പാട് പേരുണ്ട്. പുസ്തകത്തിന്റെ പുറംചട്ടയിലേക്ക് ഞാനൊന്ന് നോക്കിയത് അപ്പോഴാണ്. ആ ബുക്ക് എന്നെക്കൊണ്ടു തന്നെ യഥാസ്ഥാനത്ത് വെപ്പിച്ച്, കൈ കൊണ്ട് ശരിയെന്നൊരു ആംഗ്യം കാണിച്ചു. മേശപ്പുറത്ത് ചൂണ്ടിക്കാണിച്ച ചെറുടിന്നിൽ നിന്ന് രണ്ട് ബദാമും മൂന്ന് വാൽനട്ടും എടുത്ത് കൈവെള്ളയിലിട്ട് ഞാൻ ‘ ബൈ ‘ പറഞ്ഞു.\nസൈറ്റ് ഓഫീസ് റിസപ്ഷനു മുന്നിലും ഗ്രെഗിന്റെ ഓഫീസിലും നാലഞ്ച് പെയിന്റിങ്ങുകൾ വച്ചിട്ടുണ്ട്. ഇടത്തരം വലുപ്പമുള്ള കാൻവാസ് ചിത്രങ്ങൾ. ബാക്കിയെല്ലായിടത്തും മീറ്റിങ്ങ് റൂമിലുമൊക്കെയുള്ളത് പൂർത്തിയായ പ്രൊജക്ടുകളുടെ ഫോട്ടോ ആണ്. അതും പ്രത്യേകം രൂപകല്പന ചെയ്ത ഫ്രെയിമിനുള്ളിൽ. ഗ്രെഗ് സൂക്ഷിച്ചിരിക്കുന്ന ചിത്രങ്ങളിൽ ചിലതിൽeഎന്നും എമിലി എന്നും എഴുതിയിരിക്കുന്നത് കാണാം .വലത്തെ മൂലയിൽ ഒരു ചെറിയ കയ്യൊപ്പ് പോലെ.കറുത്ത പ്രതലത്തിൽ താഴേക്ക് പറന്നു വീഴുന്ന തൂവലുകളുടെ ഒരു ചിത്രം.മുൾപ്പടർപ്പുകൾക്കിടയിൽ നിന്ന് ചിറകു വിടർത്തി രക്ഷപ്പെടാൻ ശ്രമിക്കുന്ന പ്രാവാണ് മറ്റൊന്നിൽ . തൊട്ടുമുകളിൽ ആകാശനീലിമ .മറ്റൊന്നിലുള്ളത്, കടലിലേക്കു നോക്കി പിൻതിരിഞ്ഞു നിൽക്കുന്ന ഫ്രോക്കിട്ട ഒരു പെൺകുട്ടിയും. അസ്തമയ സൂര്യന്റെ പാതി ഭാഗം മുകളിൽ തെളിഞ്ഞു കാണാം. സൂര്യന് മനുഷ്യ മുഖഭാവവും മീശയും ഉണ്ട്. ഗൗരവഭാവമണിഞ്ഞ ആദിത്യ മുഖം. മീശയ്ക്ക് താഴെയുളള ഭാഗം കടൽ വെള്ളത്തിൽ മറഞ്ഞിരിക്കുന്നു. പ്രതിബിംബങ്ങളോ കടലലകളോ ഒന്നും അപ്പുറമിപ്പുറം പടരാതെ പാതി സൂര്യനേയും കടലിനേയും കൃത്യമായ ഒരു അതിർത്തി രേഖയിട്ട് വരച്ചിരിക്കുന്നു. ശാന്തമായ കടൽ.അതിനടിയിൽ മാത്രം എമിലി ലിയോണാർഡോ എന്നാണുള്ളത്. ലിയോണാർഡോയുടെ അക്ഷരങ്ങൾ പലതും സ്മൈലി ഉപയോഗിച്ചാണ്. പകുതി കളിയായും കാര്യമായും എഴുതിയ പോലെ. കണ്ണിറുക്കിക്കാണിക്കുന്ന ഒരു ഇമോജിയാണ് ‘ഒ’ എന്ന അക്ഷരത്തിൽ. ഇവയൊക്കെ ആരെങ്കിലും പാരിതോഷികം കൊടുത്തതാവും. കാശു മുടക്കി കുറച്ചു ചിത്രങ്ങൾ ഭിത്തിയിൽ തൂക്കിയിടാൻ മാത്രം വിശാലഹൃദയൻ ഒന്നുമല്ലല്ലോ നമ്മുടെ ബോസ്.\nഒരു നക്ഷത്രക്കുഞ്ഞ് പോലുമില്ലാത്ത ആകാശത്ത് കണ്ണും നട്ട് ഞാൻ ടെറസ്സിൽക്കിടന്നു.ഓരോ അഞ്ച് മിനിട്ടിലും ഫ്ലൈറ്റ് കടന്നു പോകുന്നത് കാണാം.ഗുരുവും ശാന്താറാമും തലയ്ക്കുള്ളിൽ മൂളുന്നു. അടുത്ത പരിചയക്കാരനായ ക്ലയന്റിന് ഒരിക്കൽ എന്നെ പരിചയപ്പടുത്തുമ്പോൾ ഗ്രെഗ് പറഞ്ഞത്, ‘ഇന്തി, മലബാറി’ എന്നാണ്. ഇന്ത്യയിലെ ഓരോ സംസ്ഥാനക്കാരുടേയും സ്വഭാവ വിശേഷങ്ങൾ പുസ്തകങ്ങളിൽ നിന്നും അനുഭവങ്ങളിൽ നിന്നും പഠിച്ചാലും മലയാളിയുടെ സ്വഭാവവിശേഷങ്ങൾ പിടി തരാതെ ഒളിച്ചുകളിക്കും. ജലം പോലെ രൂപരഹിതമായ ഒന്ന്. എത്തിപ്പെടുന്ന പ്രദേശത്തെ ജീവിതശൈലിയുടെ അളവുപാത്രത്തിലേക്കുള്ള രൂപമാറ്റം.ശാന്താറാമിന്റെ വല്ല മലയാള പരിഭാഷയും ഇറങ്ങിയിട്ടുണ്ടാവുമോ? ഒരു മുഴുനീള പുസ്തകം എന്നാണ് അവസാനമായി വായിച്ചു തീർത്തതെന്ന് ഓർത്തെടുക്കാൻ ആവുന്നില്ല.പുതിയ വാട്സ്ആപ്പ് സാഹിത്യം നൽകുന്ന ലോകവിവരങ്ങൾ തന്നെ ധാരാളം. ശരിതെറ്റുകളാണോ എന്നു പോലും നോക്കാതെ എത്ര വേഗമാണ് മനസ്സ് അവയെ ഏറ്റെടുത്ത് സിരകളിലൂടെ കടത്തിവിടുന്നത്.\nഎല്ലാക്കാര്യത്തിലും ഗ്രെഗ് നേരിട്ടിടപെടുമായിരുന്നു. ടവർക്രെയിൻ വയ്ക്കേണ്ട സ്ഥാനം വരെ മൂന്നു പ്രാവശ്യം മാറ്റി. അളന്നു മുറിച്ചും കൂലങ്കഷമായി ചിന്തിച്ചും തിരിച്ചും മറിച്ചും സാധ്യതകൾ വിശകലനം ചെയ്തുമായിരുന്നു അത്. ഒന്നും തീരുമാനമാകാതെ വന്നാൽ ‘ഞാനൊന്നു ചിന്തിക്കട്ടെ’ എന്നു ഗ്രെഗ് പറയും. അങ്ങനെ പറഞ്ഞാൽ അന്നത്തെ ചർച്ച അവസാനിച്ചു എന്നാണർത്ഥം. നീൽ ചെയ്യേണ്ട പണിയായിരുന്നു ഈ കൂടിയാലോചനകളും തുടർന്നുള്ള അന്തിമ തീരുമാനമെടുക്കലും. കാര്യങ്ങൾ പേരിന് ഏല്പിച്ചു കൊടുക്കുമെങ്കിലും ഗ്രെഗ് അധികാരത്തിന്റെ കടിഞ്ഞാൺ ഒരിക്കലും വിട്ടുകൊടുത്തിരുന്നില്ല.\nഗൗരവക്കാരനായ ഗ്രെഗിന് ഹിറ്റ്‌ലർ എന്ന വിളിപ്പേരു വരാൻ കാരണമുണ്ട്. രണ്ട് വർഷം മുമ്പ്, മറ്റൊരു സൈറ്റിലാണ് സംഭവം .താഴെ മണ്ണു മാറ്റിക്കൊണ്ടിരിക്കുന്നതിന്റെ മുകളിലായി അല്പം മാറി പലകകൾ കൊണ്ടുള്ള ഒരു തട്ട് ഉണ്ടായിരുന്നു.ചെറിയ ഇരുമ്പു പൈപ്പുകൾ വച്ച് വെൽഡ് ചെയ്ത, ഒരാൾക്ക് കയറാൻ പാകത്തിൽ ഉയരത്തിലായി നിൽക്കുന്ന തട്ട്. മണ്ണ് കൊണ്ടു പോകുന്ന ട്രക്കിന്റെ മുകൾവശത്ത് നിന്ന് പൊടിപറക്കാതിരിക്കാൻ പച്ച വിരിപ്പോ ടാർപോളിനോ ഇട്ട് മൂടാൻ ഡ്രൈവർ ഇതിന് മുകളിൽ കയറും. രാത്രിയിൽ വന്ന കച്ചറയെടുക്കുന്ന ടിപ്പർ ട്രക്ക് അമിതവേഗത്തിൽ ഓടിച്ചു പോയി. വണ്ടിയുടെ പിന്നിലുള്ള ഒരു കൊളുത്ത് സൈഡിലേക്ക് ഊരിക്കിടന്നിരുന്നു. അരിക് ചേർന്ന് വണ്ടിയെടുത്തപ്പോൾ ഈ കൊളുത്ത് പ്ലാറ്റ്ഫോമിലെ പലകയിലൊന്നിൽ തട്ടി. വണ്ടി അതും മുന്നോട്ടു വലിച്ചു. പ്ലാറ്റ്ഫോം ഒന്നാകെ മറിഞ്ഞ് താഴേക്ക് വീഴാനായിക്കിടന്നു. ഭാഗ്യത്തിന് അപ്പോഴാരും താഴെ പണിയെടുക്കുന്നുണ്ടായിരുന്നില്ല.\nഗ്രെഗ് രാത്രി തന്നെ വന്ന് സ്ഥലമൊക്കെ കണ്ടു. തെളിവെടുപ്പും കൂട്ടിച്ചോദ്യവും നടന്നത് രാവിലെയാണ് .സേഫ്റ്റി മാനേജർ ബ്രണ്ടൻ ആയിരുന്നു പകൽ ഡ്യൂട്ടി .പാതി കളിയായും കാര്യമായും, ഗ്രെഗ് ഒരു ചെറിയ കല്ലെടുത്ത് ബ്രെണ്ടന്റെ ഹെൽമറ്റിൽ രണ്ടു പ്രാവശ്യം ഇടിച്ചു – “ടേക്ക് കെയർ ” എന്നു പറഞ്ഞു. “ഹെൽമറ്റും വച്ച് എന്നും ഇതിലേ തേരാപാരാ നടന്നാൽപ്പോരാ. താഴെ നിൽക്കുമ്പോൾ ഈ കല്ല് നിങ്ങളുടെ തലയിലേക്കും വീഴാം.കണ്ണു തുറന്ന് നോക്കിക്കൂടേ?” ബ്രണ്ടൻ ഒന്നും മിണ്ടിയില്ല. ഗ്രെഗ് കൊടുത്ത കല്ലും കയ്യിൽ പിടിച്ച ആ അര മണിക്കൂറും അവിടെയുണ്ടായിരുന്നു. റോഡിന് പുറത്തേക്ക് നിന്ന ഒരുപലക ബ്രണ്ടൻ നേരത്തെ കണ്ടുപിടിക്കാത്തതിൽ ഗ്രെഗിന് പരിഭവമുണ്ടായിരുന്നു. പതിവ് സുരക്ഷാ അന്വേഷണങ്ങൾ പൂർത്തിയായി.\nഒന്നും മിണ്ടാതെ ഓഫീസിലേക്ക് പോയ ബ്രണ്ടൻ പിന്നെ രാജിക്കത്തുമായി ഹെഡ് ഓഫീസിലാണ് പൊങ്ങിയത്. കാണേണ്ടവരെ കണ്ടു. ഇനി തിരികെ സൈറ്റിലേക്കും കമ്പനിയിലേക്കും ഇല്ലെന്നറിയിച്ചു. മിലിട്ടറി ജനറലിന്റെ സ്വഭാവമാണ് ഗ്രെഗിന് എന്നു മാത്രം പറഞ്ഞു.\n‘അയാളാരാ, ഹിറ്റ്‌ലറോ എന്ന ഉപദേശിക്കാൻ ‘എന്നു മാത്രം അടുപ്പക്കാരോട് പതം പറഞ്ഞു. ഒറ്റയാൾ തീരുമാനങ്ങൾ മാത്രം നടപ്പിലാക്കുന്നിടത്ത് അങ്ങനെയാകട്ടെ എന്നു കൂടി കൂട്ടിച്ചേർത്തു. മറ്റുള്ളവരെ ഉൾക്കൊള്ളാൻ അറിയാത്ത ആളുടെ കൂടെ ഇനി ജോലി ചെയ്യാനില്ലെന്ന് തീർത്തുപറഞ്ഞു. ഗ്രെഗ് അപ്പോഴത്തെ തോന്നലിന് ചെയ്തതാണെങ്കിലും അതെക്കുറിച്ച് പിന്നീട് കൂടുതൽ അന്വേഷണമൊന്നും ഉണ്ടായില്ല. രണ്ടു മിനിറ്റ് കൊണ്ട് ബ്രണ്ടൻ ഒരു തീരുമാനം എടുത്ത് പുറത്തു പോയെങ്കിലും, ആ ഹിറ്റ്‌ലർ പരിവേഷം ഗ്രെഗിനെ വിടാതെ പിന്തുടർന്നു.\nഎല്ലാവർക്കും ഗ്രെഗിന്റെ രീതികളോട് എതിർപ്പുകൂടാൻ അടുത്തയിടെ പുതിയൊരു കാരണം കൂടെയുണ്ടായി. ശൗര്യക്കാരനായ, ഒരു കുഞ്ഞൻ ജീവിയായിരുന്നു പ്രശ്നക്കാരൻ. നോട്ടീസ് ബോർഡിൽ കാണപ്പെടുകയും ഇ മെയിലിൽ വരികയും ചെയ്ത ഉത്തരവിന്റെ സംഗ്രഹം ഇതായിരുന്നു.\nവിവരമറിഞ്ഞവർ മറ്റുള്ളവരെ വിളിച്ചറിയിച്ചു.ഒന്നോ രണ്ടോ പൂച്ചകളെ സൈറ്റിലെ പുറംവേലിക്കടുത്ത് കണ്ടിട്ടുണ്ടെന്നല്ലാതെ പെട്ടെന്നുണ്ടായ ഈ നവപ്രണയം ആർക്കും മനസ്സിലായില്ല. കിട്ടിയ സമയം കൊണ്ട് രാജേഷ്, പൂച്ചപരിപാലനത്തെക്കുറിച്ചുള്ള അടിസ്ഥാന വിവരങ്ങൾക്കായി ഗൂഗിൾ ചെയ്തു.\nപിന്നെയെല്ലാം പെട്ടെന്നായിരുന്നു. പൂച്ചകൾ കളിക്കുന്നുണ്ട്, വാഹനം പതുക്കെ ഓടിക്കുക എന്നെഴുതിയ ബോർഡുകൾ പ്രത്യക്ഷപ്പെട്ടു. മഞ്ഞയും കറുപ്പും നിറത്തിൽ ഉള്ള മുന്നറിയിപ്പു സൂചികകൾ. മുൻകാലുകൾ നിലത്തു കുത്തി, പിൻകാലും വാലും മുകളിലേക്കാക്കി നിൽക്കുന്ന ഒരു പൂച്ചപ്പടം നടുവിലും. പാർക്കിങ്ങ് ലോട്ടിന്റെ പ്രധാന ഭാഗത്ത് ഒരു ചെറു പൂച്ചക്കൂട്. പിന്നെ സമയാസമയം തീറ്റ കൊടുക്കാനുള്ള പാത്രങ്ങളും .അതിനു ശേഷം ഗ്രെഗ് പതിവിലും നേരത്തെ ഓഫീസിൽ വന്നു തുടങ്ങി. ഇപ്പോൾ രാവിലെ ആറ് മണിക്ക് എത്തും. അര മണിക്കൂർ നേരം പൂച്ചകൾക്ക് തീറ്റ കൊടുക്കലും അവയുടെ കളി കാണലും.പൂച്ചകൾ വന്ന് ഷൂസിലുരുമ്മാനും അയാളുടെ മുന്നിൽ ശബ്ദമുണ്ടാക്കി നിൽക്കാനും തുടങ്ങി.\nപുതിയ ഉത്തരവിന്റെ കഥ സൈറ്റിലെ തൊഴിലാളികൾ അറിയുന്നതിനു മുമ്പേ മാർജ്ജാരവൃന്ദം മണത്തറിഞ്ഞിട്ടുണ്ടാവണം. അവരുടെ നെറ്റ്‌വർക്ക് സർക്കിളുകളിൽ ആ മുരളൽ ശബ്ദം പടർന്നിട്ടുണ്ടാവും.ആ പ്രവിശ്യയിൽ ഉള്ള അലഞ്ഞു തിരിഞ്ഞു നടക്കുന്ന പൂച്ചകളിൽ പകുതിയും അവിടെയെത്തി.രണ്ടു പൂച്ചകളെ കണ്ടിടത്തു നിന്നും പതിനാറ് എണ്ണം, അതും ഒരാഴ്ചക്കുള്ളിൽ. സൗജന്യ ഭക്ഷണവും രാജകീയ താമസ സൗകര്യങ്ങളും കിട്ടിയ പൂച്ചകളുടെ നല്ല കാലമാണിതെന്ന് ഗ്രെഗിന്റെ നല്ല പിള്ള ലിസ്റ്റിൽ ഇടം കിട്ടാത്തവർ പരിഭവം പറഞ്ഞു.\nഒരിക്കൽ ഗേറ്റിനടുത്ത് കാർപ്പന്ററി യാർഡിൽ വച്ചിരുന്ന പ്ലൈവുഡിന്റെ മുകളിൽ ചാടിക്കയറിയ പൂച്ചയുടെ കാലിൽ ആണി കൊണ്ടു .പൂച്ച ഞൊണ്ടിക്കൊണ്ടു നടക്കുന്നത് ഗ്രെഗിന്റെ ശ്രദ്ധയിൽപ്പെട്ടു. നേരെ വെറ്റ് ക്ലിനിക്കിലെത്തിക്കാൻ ഏർപ്പാട് ചെയ്തു. പിറ്റേന്ന് രണ്ട് ബാസ്ക്കറ്റുകൾ ഓഫീസിലും സ്റ്റോറിലും എത്തി. എന്തെങ്കിലും പ്രശ്നമോ ക്ഷീണമോ ഉണ്ടെങ്കിൽ പൂച്ചകളെ എളുപ്പം ഡോക്ടറുടെ അടുത്തെത്തിക്കാനുള്ള ഏർപ്പാടായിരുന്നു.ചെറിയൊരു കൂടാണ്. മുകളിൽ തൂക്കിപ്പിടിക്കാൻ ഒരു കൈപ്പിടി ഉണ്ട്. അകത്ത് ചെറിയ പാത്രവും കിടക്കാനുള്ള പതുപതുപ്പുള്ള തുണിയും.\nപൂച്ചകൾ പതുക്കെപ്പതുക്കെ സൈറ്റിന്റെ ഒരവിഭാജ്യഘടകമായി മാറി. ഓരോന്നും അവയുടേതായ ഇടവും കണ്ടെത്തി. ചിലത് ഗേറ്റിനു മുന്നിൽ സെക്യൂരിറ്റിക്കൊപ്പം കാവലായ് നിന്നു. വണ്ടികളും ആൾക്കാരും ഇല്ലാത്ത സമയങ്ങളിൽ മുൻ കാലുകൾ നിലത്തു കുത്തി, വാൽ പിന്നിലേക്കാക്കി കുന്തിച്ചിരുന്നു.തലയുയർത്തി അവർക്കൊപ്പം കാര്യങ്ങൾ നോക്കിക്കൊണ്ടിരുന്നു. മറ്റു ചിലത് റിസപ്ഷന്റെ പുറത്തു വരെ വിസിറ്റേഴ്സിനെ അനുഗമിച്ചു നടന്നു.ഉച്ചഭക്ഷണസമയത്ത് പാൻട്രിയുടെ പിന്നിലുള്ള ഫുഡ് വേസ്റ്റ് ഇടുന്ന പാത്രത്തിനടുത്ത് നിരയായി ചെന്നു നിന്നു. ഗ്രെഗ് കൊടുക്കുന്ന ഭക്ഷണം കൂടാതെ വല്ല മീൻ കഷണമോ ഇറച്ചിത്തുണ്ടോ കിട്ടിയാൽ അതും ശാപ്പിട്ടു. മീൻ കഴിക്കുന്നവരേയും അല്ലാത്തവരേയും തിരിച്ചറിഞ്ഞു. ഉച്ചഭക്ഷണം കഴിച്ച് ഓഫീസിന് പുറത്തിറങ്ങുന്നവരെ നോക്കി പ്രത്യേക ശബ്ദത്തിൽ കരഞ്ഞു. ഓഫീസ് കാബിന്റെ അടിയിലേക്ക് വലിച്ചുകൊണ്ടു പോയി മീൻമുള്ളുകൾ സൂക്ഷിച്ചു.രണ്ടാം നിലയിലേക്കുള്ള സ്റ്റീൽ പടികളുടെ ചുവട്ടിൽ ഇളവെയിൽ കൊണ്ടു കിടന്നു. പൂച്ചകൾ വളർന്നു. കളിച്ചും തിമിർത്തും ചീറിയും കടി പിടികൂടിയും നടന്നു. ചിലതിന് കുട്ടികളുണ്ടായി. അതിനിടയിൽ, കെട്ടിടത്തിന്റെ പ്രധാന സ്ലാബ് എട്ടാമത്തെ നില വരെയെത്തി.\nആ ബാച്ചിലെ പുതിയ പൂച്ചക്കുട്ടികളിൽ ഒരെണ്ണം തവിട്ടു നിറമുള്ള ഒന്നായിരുന്നു. അതിന്റെ വാലിൽ മാത്രം കറുത്ത ചില പുള്ളിക്കുത്തുകൾ, അടിവയർ ഭാഗത്ത് വെളുത്ത നിറം. ഗ്രെഗ് അതിന് ലിയോ എന്നു പേരിട്ടു. പിന്നെപ്പിന്നെ അതിനു മാത്രം പ്രത്യേക പാത്രത്തിൽ ഭക്ഷണം കൊടുക്കും. പ്രത്യേക ഭക്ഷണവും പാലും ലിയോയുടെ മാത്രം അവകാശമായി മാറി. പഴയ താപ്പാനപൂച്ചകൾ ചിലപ്പോൾ അരിശവും ദേഷ്യവും മുറുമുറുപ്പായി പുറത്തു കാണിച്ചു. ഗ്രെഗിന്റെ ഷൂസിനെ മുൻഭാഗത്ത് നഖം കൊണ്ട് മാന്തി. രാവിലത്തെ ശാന്തതയ്ക്കു പകരം പൂച്ചമുരൾച്ചകൾ കൊണ്ട് അവിടം നിറഞ്ഞു. ചില വൈകുന്നേരങ്ങളിൽ ലിയോയെ കാറിന്റെ മുമ്പിലെ ഒരു കുഷ്യൻ സീറ്റിൽ ഇരുത്തി, പാർക്കിങ്ങിലൂടെ ഒന്നു രണ്ടു വട്ടം ഡ്രൈവ് ചെയ്തു. അങ്ങനെ ഒരു മാസക്കാലം കഴിഞ്ഞു പോയി. മറ്റു ചില പൂച്ചക്കുട്ടികളെ പുറമെയുള്ളവർക്കും നോക്കുമെന്ന് ഉറപ്പുള്ള ആവശ്യക്കാർക്കും കൊടുത്തിരുന്നു. ലിയോയെ ആർക്കും കൊടുക്കാൻ ഗ്രെഗ് സമ്മതിച്ചില്ല.\nഅപ്പോഴാണ് ആ സംഭവമുണ്ടായത്. ലിയോ ‘മിസ്സിങ്ങാ’വുന്നത്. പിറ്റേന്ന് രാവിലെയാണ് ലിയോ എന്ന പൂച്ചക്കുട്ടിയെ കാണാനില്ലെന്ന് എല്ലാവരും അറിഞ്ഞത്. ഗ്രെഗ് പുറത്തെ ക്യാമറദൃശ്യങ്ങൾ ഒക്കെ പരിശോധിച്ചു. കാബിന്റെ അടിയിൽ നോക്കാൻ ഓഫീസ് ബോയിയെ വിട്ടു. എവിടെയെങ്കിലും പരിക്കുപറ്റി കിടക്കുകയാണോയെന്നും നോക്കി. ചിലപ്പോൾ പുറത്തിറങ്ങി, ഫെൻസിന് അടിയിലൂടെ നൂഴ്ന്നിറങ്ങി റോഡിലേക്ക് പോകാനും സാധ്യതയുണ്ട്. ഉച്ചകഴിഞ്ഞ് രാജേഷ് മീറ്റിങ്ങിനായി ഓഫീസിൽ എത്തിയതും സെക്യൂരിറ്റിക്കാരൻ ലാൽജി മടിച്ചു മടിച്ച് അടുത്തെത്തി. ” ഒരു കാര്യം പറയാനുണ്ട് “. പിന്നെ രാജേഷിനെ മാറ്റി നിർത്തി പറഞ്ഞു: “ഒരു സാധ്യതയാണ്. സാറിന്റെ ഫോർ വീൽ ഡ്രൈവിനടിയിൽ പൂച്ച കുടുങ്ങിയോ എന്നു സംശയം. അടിയിൽ ഈച്ച പറക്കുന്നുണ്ട്. ഇന്നലെ ലിയോ അവിടെ കളിക്കുന്നുണ്ടായിരുന്നു. “ഏതായാലും വൈകിട്ടു നോക്കാമെന്ന് രാജേഷ് ഉറപ്പുകൊടുത്തു .” ഇപ്പോൾ ആരും ഒന്നും അറിയേണ്ട. ഞാൻ തന്നെ സമയമാകുമ്പോൾ നേരിട്ട് പറഞ്ഞോളാം.”\nവൈകുന്നേരം അൽപ്പം നേരത്തെ രാജേഷ് ഇറങ്ങി. മൊബൈലിലെ ടോർച്ച് തെളിച്ചു നോക്കുമ്പോൾ രാജേഷിലൂടെ ഒരു വിറയൽ കടന്നു പോയി. ചെറിയ മണമുണ്ട്. ടയറിനുമുകളിൽ കയറി, വണ്ടിയുടെ അകത്തെ സൈഡിൽ തണുപ്പടിച്ച് കിടന്നിട്ടുണ്ടാവണം. കയറിയ വഴി പുറത്തിറങ്ങാനായിട്ടുണ്ടാവില്ല. ലാൽജി ചൗഹാനോട് വേണ്ട രീതിയിൽ കാര്യങ്ങൾ പറഞ്ഞിട്ടുണ്ട്. ഒറ്റുകാരന്റെ മുഖവുമായി അയാൾ ഗ്രെഗിന്റെ മുറിയിലെങ്ങാനും കയറിയാൽ മതി. അതോടെ എല്ലാം തീർന്നു. ഗ്രെഗ് എങ്ങനെ പ്രതികരിക്കുമെന്നോർത്ത് രാജേഷ് വിളറി. മൂക്കിൻ തുമ്പിൽ വിയർപ്പുതുള്ളികൾ പൊടിഞ്ഞു.\nനല്ല മൂഡ് നോക്കി നാളെത്തന്നെ താനിത് അവതരിപ്പിച്ചു കൊള്ളാമെന്ന് സെക്യൂരിറ്റിക്കാരന് ഉറപ്പു നൽകി.’നമ്മളൊന്നും കണ്ടിട്ടില്ലെന്ന് വിചാരിച്ചാ മതി’യെന്ന് ലാൽജിയും പറഞ്ഞു. സെക്യൂരിറ്റിക്കാരനോട് അങ്ങനെ പറഞ്ഞ് ഒഴിവായെങ്കിലും ഗ്രെഗിനോട് അതു തുറന്നു പറയാനുള്ള ശക്തി തനിക്കില്ലെന്ന് രാജേഷിന് പകൽ പോലെ വ്യക്തമായിരുന്നു. ഗ്രെഗിനോട് വിരോധമുള്ള ആരെങ്കിലും ചെയ്തതായിരിക്കുമോ ഇത്? എല്ലാമറിയുന്ന ഗുരു തൃക്കണ്ണാൽകണ്ടുപിടിച്ചെങ്കിൽ മാത്രം തന്റെ അവസ്ഥ ഏറ്റുപറഞ്ഞ് മാപ്പു ചോദിക്കാമെന്ന് രാജേഷ് മനസ്സിലോർത്തു.\nഎമിലി പറഞ്ഞത് :\nഞാൻ എമിലി .\nഇപ്പോഴാണ് വാട്ട്സ്ആപ്പ് സന്ദേശം കണ്ടത്. പരിചയമില്ലാത്ത ഏതോ ഒരു നമ്പറിൽ നിന്നാണ്. സ്ഥിരം ചെയ്യുന്നതു പോലെ ആദ്യം ആളുടെ പ്രൊഫൈൽ എടുത്തു നോക്കി .ഒരു സാദാ ഡിപി. പണി നടക്കുന്ന കെട്ടിടത്തിനു മുന്നിൽ നിന്ന്, പാതി ചരിച്ചു വച്ച ഹെൽമറ്റോടു കൂടിയ മുഖം. സൈഡ് വ്യൂ ആണ്.\nനേരെ മെസ്സേജിലേക്ക് കടന്നു.\n” അല്പസമയം മുമ്പായിരുന്നു. സൈറ്റ് ഓഫീസിൽ വെച്ച്. അത്യാഹിത വിഭാഗത്തിൽ വിളിച്ച് ആംബുലൻസ് ഏർപ്പാടാക്കിയിരുന്നു. ആശുപത്രിയിൽ എത്തിച്ചെങ്കിലും കാര്യമുണ്ടായില്ല.ഞാൻ ഗ്രെഗിന്റെ കൂടെ ജോലി ചെയ്യുന്നയാളാണ്. നീൽ.”\n” HR രേഖകളിലൊക്കെ സ്റ്റുവർട്ട് എന്ന സുഹൃത്തിന്റെ നമ്പർ ആണ് ഫസ്റ്റ് കോൺടാക്ട് ആയി കൊടുത്തിരിക്കുന്നത്. അദ്ദേഹത്തെ അറിയിച്ചിട്ടുണ്ട്. പിന്നെ അറിയിക്കണ്ടതായി എമിലി – മകൾ, എന്ന ഒരു പേര് മാത്രമാണ് കണ്ടത്. “\nദുഃഖഭാവങ്ങൾ ഉളള ഒരു ഇമോജി തിരിച്ചയച്ചു.\nമറുപടി വേഗം വന്നു. “ഇനി എന്തെങ്കിലും …. “\n“വേണ്ട. അവിടുത്തെ ചടങ്ങുകൾ നടക്കട്ടെ.” ഞാൻ പറഞ്ഞു നിർത്തി.\nബാൽക്കണിയിൽ നിന്ന് തിരികെ മുറിയിലെത്തിയപ്പോൾ മമ്മ അവിടെയുണ്ട്. ഏഴ് വയസ്സുള്ള എന്നെയും കൊണ്ട്, സുഹൃത്ത് ലിയോയ്ക്കൊപ്പം കോൺക്രീറ്റ് മണമുള്ള ആ ഓർമ്മത്തിരകളിൽ നിന്ന് ഒരിക്കൽ ഇറങ്ങി വന്നതാണ് മമ്മ. ഗ്രെഗിന്റെ ഇരുപത്തിനാലു മണിക്കൂർ ജോലി ഭ്രാന്തും മമ്മയുടെ ഇരുപത്തിനാലു മണിക്കൂർ പൂച്ചപ്രേമവും എങ്ങനെ ചേർന്നു പോകാനാണ്.\nഞാൻ അയാൾക്ക് ആരോ ഒരാളായിരുന്നു.\nഞാൻ ജനാല തുറന്നിട്ടു. അപ്പോൾ എന്റെയുള്ളിൽ നിന്നും ചാടിയിറങ്ങിയ ഫ്രോക്കിട്ട ഒരു പെൺകുട്ടി കടൽക്കരയിലേക്ക് ഓടി.\nതാൻ മാത്രം ശരിയെന്നു പറഞ്ഞ് കടലിലേക്കു താഴാതെ ദേഷ്യഭാവത്തിൽ നിന്ന അസ്തമയസൂര്യൻ നിത്യതയുടെ ജലരാശിയിലേക്ക് ഊളിയിടുന്നു.\nകടൽ അപ്പോഴും ശാന്തമായിരുന്നു.\nAlso Read: ഷിമ്മി തോമസ് എഴുതിയ മറ്റു കഥകള് വായിക്കാം\nWeb Title: Shimmy thomas short story ajabali


കോവിഡ് കണ്ടെത്തുന്നതില് മുന്നില് കേരളം; ബിഹാറും യു.പിയും പിന്നിൽ | Kerala | Deshabhimani | Sunday Aug 1, 2021\nന്യൂഡൽഹി > കോവിഡ് ബാധിതരെ കണ്ടെത്തുന്നതില് കേരളം ബഹുദൂരം മുന്നിലെന്ന് പഠനം. ആറിൽ ഒരു രോഗിയെ വീതം കേരളം കണ്ടെത്തുമ്പോള് ബിഹാര് 134 രോഗികളില് ഒരാളെയും യുപി 100ൽ ഒരു രോഗിയെയുമാണ് കണ്ടെത്തുന്നത്. ഐസിഎംആറിന്റെ നാലാം സിറൊ സർവേ അടിസ്ഥാനമാക്കി പ്രമുഖ ഹെൽത്ത് ഇക്കണോമിസ്റ്റ് റിജോ ജോണ് നടത്തിയ പഠനത്തിലാണ് ഇക്കാര്യം.\nസര്‍വേ വിവരങ്ങള് അപഗ്രഥിച്ച് റിപ്പോര്‍ട്ട് ചെയ്യാതെ പോകുന്ന രോഗികളുടെ എണ്ണം (അണ്ടർ കൗണ്ടിങ് ഫാക്ടർ) ആണ് കണക്കാക്കിയത്. ഒരു രോഗിയെ കണ്ടെത്തുമ്പോള് എത്ര രോഗികൾ ഒഴിവാക്കപ്പെടുന്നുവെന്ന കണക്കുകൂട്ടലാണ് അണ്ടർ കൗണ്ടിങ് ഫാക്ടർ. പഠനനിരീക്ഷണങ്ങള് സർക്കാർ വൃത്തങ്ങളും സ്ഥിരീകരിച്ചു.\nബിഹാറിൽ മെയ് 31നകം ഒമ്പതു കോടിയിലേറെ രോഗികളെ റിപ്പോർട്ട് ചെയ്യേണ്ടതാണ്. എന്നാൽ, കണക്കില് ഒമ്പതു ലക്ഷം മാത്രം. 16.8 കോടി രോഗികള് ഉണ്ടാകേണ്ട യുപിയില് കണക്കില് 17 ലക്ഷം രോഗികള്. രാജ്യത്ത് അണ്ടർ കൗണ്ടിങ് ഫാക്ടർ 33 ആണ്. മെയ് 31നുള്ളിൽ 92.65 കോടി രോഗികള് ഉണ്ടാകേണ്ടതാണ്, എന്നാല് അന്നേവരെ റിപ്പോര്‍ട്ട് ചെയ്‌തത് 2.82 കോടി രോഗികള് മാത്രം. ലക്ഷക്കണക്കിനു രോഗികള് കണക്കിൽപ്പെടാതെ പോയെന്നാണ് പഠനം വെളിപ്പെടുത്തുന്നത്.


പ്രളയം കൊണ്ടുപോയവരെ കാത്ത് പ്രിയപ്പെട്ടവർ താഴ്വാരത്തുണ്ട്\nകണ്ണീര് പെയ്തു തീര്‍ന്നിട്ടില്ല കവളപ്പാറയില്; പ്രളയം കൊണ്ടുപോയവരെ കാത്ത് പ്രിയപ്പെട്ടവര് ഇപ്പോഴും താഴ്വാരത്തുണ്ട്\nകവളപ്പാറയിൽ പ്രളയം കൊണ്ടുപോയവരെ കാത്ത് പ്രിയപ്പെട്ടവർ ഇപ്പോഴും താഴ്വാരത്തുണ്ട്\n23 Jun, 2020 at 03:00 AM\nകവളപ്പാറയിൽ പ്രളയം കൊണ്ടുപോയവരെ കാത്ത് പ്രിയപ്പെട്ടവർ ഇപ്പോഴും താഴ്വാരത്തുണ്ട്. വറ്റാത്ത പ്രതീക്ഷയുമായി അവർ മല കയറും. മണ്ണൊലിച്ചുകൊണ്ടുപോയ പ്രദേശമാകെ കരഞ്ഞ കണ്ണുകൊണ്ട് തിരയും. കാത്തിരിക്കേണ്ടതില്ലെന്ന് അറിഞ്ഞിട്ടും ആ തെരച്ചിൽ അവസാനിച്ചിട്ടില്ല.\nകണ്ണീർ പെയ്തു തീർന്നിട്ടില്ല കവളപ്പാറയിൽ. പ്രകൃതി കൊണ്ടുപോയ 11 മനുഷ്യരെ ഇനിയും തിരിച്ച് കിട്ടിയിട്ടില്ല. ഉറ്റവർ വേദനയിൽ നീറി നീറി ജീവിക്കുന്നു. അച്ഛനെ അവസാനമായി ഒരേ ഒരു വട്ടം കാണണമെന്ന് ശാന്തക്കുണ്ട്. അതിനി നടക്കില്ലെന്ന് അറിയാമെങ്കിലും അച്ഛന് അവസാനമായി നിന്നിരുന്ന ഇടത്തേക്ക് ഇടക്കിടെ അവള് കയറും.\nവെള്ളവും മണ്ണും മരങ്ങളും കല്ലുമെല്ലാം ചേര്‍ന്ന് അമ്മ ചീരയെ ഒഴുക്കിക്കൊണ്ട് പോയി. മൂന്ന് ദിവസം കഴിഞ്ഞപ്പോള് ചെളിക്കടിയില് നിന്നാണ് കിട്ടിയത്. അച്ഛന് പെരകനും ചെറിയച്ഛന് ഒടുക്കന്‍കുട്ടിയും മണ്ണിലാണ്ട് പോയി.\nശാന്തക്കൊപ്പം പൽപ്പിനിയും മല കയറാറുണ്ട്. മലവെള്ളപാച്ചിലെടുത്ത അനിയത്തി ശാന്തകുമാരിയുടെ മകൻ സുജിത്തിനെയാണ് പൽപ്പിനിക്ക് വേണ്ടത്. ഇങ്ങനെ ഇനിയുമുണ്ട് വേറെയും മനുഷ്യര് ഇവിടെ.59 പേര് മരിച്ച സ്ഥലത്ത് 48 മൃതദേഹമേ കിട്ടിയിട്ടുള്ളൂ.പകുതി പേരെയും തിരിച്ചറിയാൻ കഴിഞ്ഞിരുന്നില്ല. തിരിച്ചറിയാത്തതിൽ പെരകനും ഒടുക്കൻ കുട്ടിയും സുജിത്തും ഉണ്ടോയെന്ന് അറിയില്ലയെങ്കിലും കാത്തിരിപ്പിനു അവസാനമില്ല.


Kraisthava Ezhuthupura | ക്രൈസ്തവ എഴുത്തുപുര ™ | ശുഭദിന സന്ദേശം: സങ്കോചവും സന്തോഷവും | ഡോ. സാബു പോൾ\nOn Mar 1, 2021 223\n“അവൻ ഇതു പറഞ്ഞപ്പോൾ അവന്റെ വിരോധികൾ എല്ലാവരും നാണിച്ചു; അവനാൽ നടക്കുന്ന സകല മഹിമകളാലും പുരുഷാരം ഒക്കെയും സന്തോഷിച്ചു ”(ലൂക്കൊ.13:17).\nതിരഞ്ഞെടുപ്പിൻ്റെ കേളികൊട്ടുയർന്നു കഴിഞ്ഞു….\nഫലപ്രഖ്യാപനം നടക്കുമ്പോൾ ജയിച്ച പാർട്ടിയുടെ അണികൾ സന്തോഷിക്കുകയും പരാജിതർ പരിതപിക്കുകയും ലജ്ജിക്കുകയും ചെയ്യും. എന്നാൽ ഒരേ അണികൾ തന്നെ സന്തോഷിക്കുകയും സങ്കടപ്പെടുകയും ചെയ്യുന്ന സന്ദർഭങ്ങളുമുണ്ട്. തങ്ങളുടെ അസംബ്ലി മണ്ഡലത്തിൽ സ്വന്തം സ്ഥാനാർത്ഥി വിജയിച്ചെങ്കിലും നിയമസഭയിൽ എതിർപക്ഷമാണ് ഭൂരിപക്ഷം നേടിയതെങ്കിൽ അങ്ങനെ സംഭവിക്കാം….\nഇവിടത്തെ സന്തോഷങ്ങളും സങ്കോചങ്ങളും താത്ക്കാലികമാണ്. കാരണം, അഞ്ചു വർഷം കഴിയുമ്പോൾ വീണ്ടും തിരഞ്ഞെടുപ്പുണ്ടാകും.അങ്ങനെയുള്ള പ്രതീക്ഷകളിൽ ജീവിക്കാം, മാറ്റങ്ങൾ സംഭവിച്ചെന്നുമിരിക്കാം…..\nഎന്നാൽ പുനരുത്ഥാനത്തെക്കുറിച്ച് ദാനിയേൽ പ്രവാചകൻ പറയുന്നത് ‘ചിലർ നിത്യ ലജ്ജക്കും നിത്യ നിന്ദക്കുമായി’ ഉണരുമെന്നാണ്(ദാനീ.12:2). പിന്നീടൊരിക്കലും മാറ്റമില്ലാത്ത, പുനർവിചിന്തനത്തിനു വിധേയമാകാത്ത ഈ വിധിയിൽ നിന്ന് രക്ഷപ്പെടുന്നവനാണ് യഥാർത്ഥ ജ്ഞാനി….!\nഇന്നത്തെ വേദഭാഗം യേശുക്രിസ്തു ചെയ്ത ഒരു അത്ഭുതത്തിൻ്റെ അനന്തര സംഭവമാണ്.\n18 സംവത്സരമായി രോഗം ബാധിച്ചു കൂനിയായിപ്പോയ ഒരു സഹോദരി ക്ഷണത്തിൽ നിവർന്നു നിന്ന് ദൈവത്തെ മഹത്വപ്പെടുത്തുകയാണിവിടെ.\nമറ്റു ചിലർക്ക് സങ്കോചം….\nസന്തോഷിക്കുന്നവർക്ക് രണ്ട് കാരണങ്ങളുണ്ട്.\n1⃣ സുപരിചിതയായ ഈ സ്ത്രീയുടെ ദുരവസ്ഥയിൽ അവർക്ക് വേദനയുണ്ടായിരുന്നു. ഇപ്പോൾ അവൾക്ക് ലഭിച്ച സൗഖ്യത്തിൽ അവർ ആനന്ദിച്ചു.\n2⃣ ദൈവത്തിൻ്റെ പ്രവൃത്തിയിലും സൗഖ്യങ്ങളിലും സന്തോഷിക്കുന്നവരാണ് ദൈവമക്കൾ. സൗഖ്യം ആർക്ക് ലഭിച്ചാലും അതൊരു ദൈവ പ്രവൃത്തിയായതിനാലും ദൈവനാമത്തിന് മഹത്വമായതിനാലും അവർ സന്തോഷിക്കും.\n1⃣ അവർ നിയമത്തിൻ്റെ വക്താക്കളും സംരക്ഷകരുമാണ്. മനുഷ്യനോടുള്ള സഹാനുഭൂതിയെക്കാൾ കർശനമായി പാലിക്കേണ്ട നിയമ വ്യവസ്ഥയെക്കുറിച്ചാണ് അവർക്ക് ആവലാതി.\n2⃣ യഹൂദന്റെ പള്ളിയിൽ യഹൂദ നിയമങ്ങളിലൊന്നായ ശാബ്ബത്ത് അനുഷ്ഠിക്കുന്നതിൻ്റെ പ്രാധാന്യം ഓർമ്മിപ്പിച്ചപ്പോൾ യഹൂദ റബ്ബി അതിനെ വിമർശിക്കുകയും ചിലർ അത് കേട്ട് തലയാട്ടുകയും ചെയ്തു. അതൊരു അപമാനമായിട്ടാണ് നിയമക്കാർക്ക് അനുഭവപ്പെട്ടത്.\n3⃣ മറുപടി പറയാനാകാതവണ്ണം നാവടപ്പിക്കുന്ന ചോദ്യമാണ് യേശുവിൽ നിന്നുയർന്നത്. ന്യായപ്രമാണത്തിൻ്റെ ഇഴകീറി മറുന്യായമുന്നയിക്കാൻ കഴിയാതിരുന്നതിനാൽ തന്നെ അവർ ലജ്ജിച്ചു തലതാഴ്ത്തി.\nഈ സിന്നഗോഗിൽ വന്നിരിക്കുന്നവർ എല്ലാം യഹൂദരാണ്. എല്ലാവരും യഹോവയെ ആരാധിക്കുന്നവരും മോശൈക ന്യായപ്രമാണം മന:പാഠമാക്കിയവരുമാണ്. പക്ഷേ, ഒരു ദൈവപ്രവൃത്തി വെളിപ്പെട്ടപ്പോൾ ചിലർ ലജ്ജിച്ചു, ചിലർ സന്തോഷിച്ചു. ഏതു വീക്ഷണത്തിൽ അത് കണ്ടു എന്നതിനനുസരിച്ചാണ് സന്തോഷമോ സന്താപമോ ഉണ്ടാകുന്നത്.\nഇന്നും സമാന സംഭവങ്ങൾ ദൃശ്യമല്ലേ….?\n…ഒരേ സന്ദേശത്തെ വ്യത്യസ്തമായ നിലയിൽ ഉൾക്കൊള്ളുന്നവർ!\n…ചിലർക്ക് കത്തലുണ്ടാക്കുന്നത് മറ്റു ചിലർക്ക് കുത്തലായി തോന്നുന്നു!\n…വിടുതലുകൾ നടക്കുമ്പോൾ ചിലരതിൽ സന്തോഷിക്കുന്നു, മറ്റു ചിലർ ന്യൂനതകൾ കണ്ടെത്താനുള്ള ഗവേഷണത്തിൽ മുഴുകുന്നു!\n…സഭയിൽ പുതിയ ആളുകൾ വരുമ്പോൾ സഭയുടെ വളർച്ച കണ്ട് ഒരു വിഭാഗം സന്തോഷിക്കുന്നു, മറ്റു ചിലർ തങ്ങളുടെ സ്ഥാനവും പ്രാധാന്യവും കുറഞ്ഞു പോയേക്കുമോ എന്ന് ശങ്കിക്കുന്നു!\nനിയമങ്ങൾ ആവശ്യമാണ്. അല്ലെങ്കിൽ ‘വളയമില്ലാതെ ചാടുന്നവർ’ ഉണ്ടായേക്കാം. പക്ഷേ, നിയമങ്ങളുടെ നല്ല ലക്ഷ്യമാണ് തിരിച്ചറിയേണ്ടത്…\nസഭാ വളർച്ചയ്ക്കും ആത്മീയ വർദ്ധനവിന് പ്രതികൂലമായി മനുഷ്യനിർമ്മിത നിയമങ്ങൾ ഉണ്ടായിക്കൂടാ….!\nലക്ഷ്യം ആത്മീയ വളർച്ചയാകട്ടെ…


ഗ്രീന് ടീ എല്ലാവര്‍ക്കും കുടിക്കാമോ?Keralafamily | The lifestyle portal\nഗ്രീന് ടീ എല്ലാവര്‍ക്കും കുടിക്കാമോ?\nTuesday 27 December 2016 08:58:29 AM\nആന്റി ഓക്‌സിഡന്റുകള് ഏറെയുള്ള ഒന്നാണ് ഗ്രീന് ടീ.ശരീരത്തിന്റെ രോഗപ്രതിരോധ ശേഷി വര്‍ദ്ധിപ്പിക്കുന്ന കുറഞ്ഞ കലോറി മാത്രമുള്ള ഗ്രീന് ടീ ഏതു പ്രായക്കാര്‍ക്കും ഉപയോഗിക്കാം. മനുഷ്യന് അറിയുന്നതില് വച്ച് ഏറ്റവും പഴക്കമുള്ള ഹെര്‍ബല് ചായയാണ് ഗ്രീന് ടീ. അമിതവണ്ണം നിയന്ത്രിക്കുന്നതിന് സഹായിക്കുന്നതിന് വളരെ സഹായിക്കുന്ന ഇത് പെട്ടെന്ന് തന്നെ പടിഞ്ഞാറന് രാജ്യങ്ങളില് പ്രചാരം നേടി.എന്നാല് ഇതിനെ കുറിച്ചുള്ള കൂടുതല് പഠനങ്ങള് ഇതിന്റെ ചില ദൂഷ്യവശങ്ങളും കണ്ടെത്തി.\nനിയന്ത്രിതമയി ഉപയോഗിക്കുകയാണെങ്കില് ഇത് എല്ലാവര്‍ക്കും ഗുണകരമാണ്. അമിതമായ കൊളസ്‌ട്രോള് ഉള്ളവര്‍ക്ക് ഗ്രീന് ടീ പതിവായി കുടിക്കാം. ഇത് ശരീരത്തിലെ ദുഷിച്ച കൊഴുപ്പിനെ അലിയിച്ചു കളഞ്ഞ് ആവശ്യമില്ലാത്ത കൊഴുപ്പ് അടിഞ്ഞു ചേരുന്നതിനെ തടയുകയും ചെയ്യുന്നു.ക്യാന്‍സര് സെല്ലുകളെ കുറയ്ക്കുന്നതിനുള്ള കഴിവും ഇതിനുണ്ട്.\nചര്‍മ്മത്തിലെ ഡെഡ്‌സെല്ലുകളെ പുനരുജ്ജീവിപ്പിച്ച് വാര്‍ദ്ധക്യക്ഷീണമകറ്റി നവോന്മേഷമേകുന്നു.മുടിയുടെ വളര്‍ച്ചയ്ക്കും ഗ്രീന്‍ടീ ഉത്തമമാണ്.\nഒരാള്‍ക്ക് ഒരു ദിവസം3കപ്പ് വരെ ഗ്രീന് ടീ കുടിയ്ക്കാം. അസിഡിറ്റി പ്രശ്‌നത്തിന് സാധ്യത ഉള്ളതുകൊണ്ട് വെറും വയറ്റില് കുടിക്കുന്നത് ഒഴിവാക്കാം.പഞ്ചസാരയോ പാലോ ചേര്‍ത്ത് ഗ്രീന് ടീ കുടിക്കരുത്. ഇവയെല്ലാം ഗ്രീന് ടീയുടെ ഔഷധ ഗുണത്തെ ഇല്ലാതാക്കും. വിറ്റാമിന് സി ധാരാളം അടങ്ങിയിട്ടുള്ള് ഇത് ചൂടാക്കുമ്പോള് ഈ ധാതുക്കള് നഷ്ടപ്പെടും എന്നതുകൊണ്ട് ചൂടുവെള്ളത്തില് ചായപ്പൊടിയോ ടീ ബാഗോ ഇട്ട് അല്പസമയം മൂടിവച്ച ശേഷം ഉപയോഗിക്കുന്നതാണ് നല്ലത്.\nചില ആളുകള്‍ക്ക് കഫീന് ഉപയോഗിക്കുന്നത് അലര്‍ജിയായിരിക്കും, ഇത്തരക്കാര്‍ക്ക ഗ്രീന് ടീ ഉപയോഗിക്കുന്നതും നല്ലതല്ല.\nഗ്രീന് ടീ യുടെ ദോഷങ്ങള്\nഗ്രീന് ടീയില് അടങ്ങിയിരിക്കുന്ന ടാനിനുകള് വയറിലെ അസിഡിറ്റി വര്‍ദ്ധിപ്പിക്കും. ഇത് പലപ്പോഴും വയറുവേദന, ഛര്‍ദ്ദി, മലബന്ധം എന്നിവയ്ക്ക് കാരണമായേക്കാം. ഇതെല്ലാം കൊണ്ടുതന്നെ ചൈനയിലും ജപ്പാനിലും വെറുംവയറ്റില് ഗ്രീന് ടീ ഉപയോഗിക്കില്ല. ഭക്ഷണങ്ങള്‍ക്കിടയിലെ ഇടവേളകളില് ഗ്രീന് ടീ ഉപയോഗിക്കുന്നതാണ് നല്ലത്.\nപെപ്റ്റിക് അള്‍സര്, അസിഡിറ്റി പ്രശ്‌നങ്ങള് എന്നിവ ഉള്ളവര് ഗ്രീന് ടീ ഉപയോഗിക്കുന്നത് വളരെ നിയന്ത്രിക്കേണ്ടതാണ്.\nഗ്രീന് ടീ അശ്രദ്ധമായി ഉപയോഗിക്കുന്നതും പ്രശഅനങ്ങ്ള്‍ക്ക് കാരണമാകാം. 71 ഡിഗ്രി സെല്‍ഷ്യസ് - 137 ഡിഗ്രി സെല്‍ഷ്യസ് വരെ ചൂടാക്കിയ വെള്ള്ത്തില് ഗ്രീന് ടീ ഉപയോഗിക്കാന് ശ്രദ്ധിക്കണം. കൂടുതല് ചൂടായാല് വയറിലെ പ്രശ്‌നങ്ങള്‍ക്ക് കാരണമാവും.\nഗ്രീന് ടീ ഭക്ഷണത്തില് നിന്നും ഇരുമ്പ്(അയേണ്) വലിച്ചെടുക്കുന്നതിന്റെ അളവ് കുറയ്ക്കുന്നു. ആയതിനാല് അനീമിക് ആയിട്ടുള്ളവര് ഗ്രീന് ടീ ഉപയോഗിക്കുകയാണെങ്കില് വൈറ്റമിന് സി കൂടുതല് ആയിട്ടുള്ള ഭക്ഷണം ഉപയോഗിക്കാന് ശ്രദ്ധിക്കണം.വൈറ്റമിന് സി അയേണ് അബ്‌സോര്‍പ്ഷന് തോത് വര്‍ദ്ധിപ്പിക്കും. ചായയില് നാരങ്ങാനീര് ചേര്‍ത്ത് ഉപയോഗിക്കാം.\nമൈഗ്രേന് ഉള്ളവര് ഉപയോഗം കുറയ്ക്കുന്നതാണ് നല്ലത് എന്ന് പഠനങ്ങള് പറയുന്നു. കഫീന് ഉറക്കകുറവുള്ളവര്‍ക്കും നന്നല്ല.ഹാര്‍ട്ട് ബീറ്റ് പ്രോബ്ലംസ് ഉള്ളവരും ചായ ഒഴിവാക്കേണ്ടതാണ്.\nRead more topics: green tea, good for health,ഗ്രീന് ടീ\nIs green tea good for every one , green tea side effects\nചർമ്മ സംരക്ഷണത്തിന് തക്കാളി: എങ്ങനെ ഉപയോഗിക്കാം


31 August, 2019 07:45:14 PM\nപാലാ: തെരഞ്ഞെടുപ്പ് പ്രചാരണത്തിന്‍റെ ആദ്യഘട്ടത്തില് തന്നെ മേല്‍ക്കൈ നേടിയ ഇടതുമുന്നണി സ്ഥാനാര്‍ത്ഥി മാണി സി.കാപ്പന് ഇന്ന് നാമനിര്‍ദ്ദേശപത്രിക സമര്‍പ്പിച്ചു. രാവിലെ ളാലം പഴയ പള്ളിയില് കുടുംബാംഗങ്ങള്‍ക്കൊപ്പം കുര്‍ബാനയിലും നൊവേനയിലും സംബന്ധിച്ച ശേഷം പിതാവ് ചെറിയാന് ജെ. കാപ്പന്, മാതാവ് ത്രേസ്യാമ്മ എന്നിവരുടെ ശവകുടീരത്തില് എത്തി പുഷ്പങ്ങള് സമര്‍പ്പിച്ചു മെഴുകുതിരിയും കത്തിച്ച ശേഷമാണ് പത്രികാസമര്‍പ്പണത്തിനായി അദ്ദേഹം നീങ്ങിയത്.\nഗവ. ആശുപത്രി പടിക്കല് റോഡ് ഷോയ്ക്കായി ഇടതു മുന്നണി പ്രവര്‍ത്തകരും നേതാക്കളും ഈ സമയം സ്ഥാനാര്‍ത്ഥിയെക്കാത്ത് നില്‍ക്കുന്നുണ്ടായിരുന്നു. അവിടെ നിന്നും പ്രവര്‍ത്തകരോടൊപ്പം കുരിശുപള്ളിക്കവലയില് എത്തി. കുരിശുപള്ളിയില് കയറി പ്രാര്‍ത്ഥിച്ച ശേഷം ഇറങ്ങി വന്നപ്പോഴേക്കും കാത്തു നിന്ന ഓട്ടോ തൊഴിലാളികള് നാമനിര്‍ദ്ദേശ പത്രികയ്‌ക്കൊക്കൊപ്പം കെട്ടി വയ്ക്കാനുള്ള പണം സംഭാവനയായി നല്‍കി. തുടര്‍ന്ന് പുതിയ ഇലക്ഷന് കമ്മിറ്റി ഓഫീസ് ഉദ്ഘാടന ചടങ്ങിലും പങ്കെടുത്തു. വി എന് വാസവന് ഇലക്ഷന് കമ്മിറ്റി ഓഫീസിന്‍റെ ഉദ്ഘാടനം നിര്‍വ്വഹിച്ചു. ളാലം പഴയപള്ളിക്ക് സമീപം കട്ടക്കയം ബില്‍ഡിംഗ്‌സിലാണ് ഓഫീസ് പ്രവര്‍ത്തിക്കുന്നത്.\nഅഡ്വ.അജി ജോസ്, അഡ്വ. തോമസ് വി ടി എന്നിവരുടെ നേതൃത്വത്തില് നാമനിര്‍ദ്ദേശ പത്രിക എത്തിച്ചു. അവസാനവട്ട പരിശോധനകള്‍ക്കു ശേഷം സ്ഥാനാര്‍ത്ഥിക്ക് പത്രിക കൈമാറി. സ്ഥാനാര്‍ത്ഥിയും പത്രിക ഒരിക്കല്‍ക്കൂടി പരിശോധിച്ച ശേഷം പത്രികയില് ഒപ്പുവച്ചു. തുടര്‍ന്നു വി എന് വാസവന്, കെ. ജെ. തോമസ്, സി കെ ശശിധരന്, വക്കച്ചന് മറ്റത്തില്, ഷാജി കടമല തുടങ്ങിയ എല് ഡി എഫ് നേതാക്കള്‍ക്കൊപ്പം പ്രവിത്താനത്ത് പ്രവര്‍ത്തിക്കുന്ന ളാലം ബ്ലോക്ക് ഓഫീസിലെത്തി പതിനൊന്നു മണിക്ക് വരണാധികാരി കൂടിയായ ബി ഡി ഓ ദില്‍ഷാദ് ഇ യുടെ പക്കല് പത്രിക സമര്‍പ്പിച്ചു. രണ്ടു സെറ്റ് പത്രികളാണ് സമര്‍പ്പിച്ചത്.\nഎല് ഡി എഫ് പഞ്ചായത്ത് കണ്‍വന്‍ഷനുകള്‍ക്ക് നാളെ തുടക്കം\nപാലാ: ഇടതുമുന്നണിയുടെ തെരഞ്ഞെടുപ്പ് പ്രചാരണ പഞ്ചായത്ത് കണ്‍വന്‍ഷനുകള്‍ക്ക് സെപ്തംബര് 1ന് തുടക്കമാകും. തല പ്പലത്താണ് ആദ്യ കണ്‍വന്‍ഷന്. രണ്ടിന് കടനാട്, ഭരണങ്ങാനം, തലനാട്, കൊഴുവനാല് പഞ്ചായത്തുകളിലും മൂന്നിന് പാലാ മുനിസിപ്പാലിറ്റി, മീനച്ചില്, എലിക്കുളം, മുത്തോലി, കരൂര്, രാമപുരം, മൂന്നിലവ്, മേലുകാവ് പഞ്ചായത്തുകളിലും കണ്‍വന്‍ഷന് ചേരും. നാലിനു പാലായില് മുഖ്യമന്ത്രി പിണറായി വിജയന് നിയോജക മണ്ഡലം കണ്‍വന്‍ഷന് ഉദ്ഘാടനം ചെയ്യും. 5,6തിയതികളില് നിയോജകമണ്ഡലങ്ങളിലെ 176 ബൂത്തുകളിലും കമ്മിറ്റി രൂപീകരിച്ച് പ്രവര്‍ത്തനം ആരംഭിക്കും.\nമാണി സി. കാപ്പനു വേണ്ടി കര്‍ഷക സ്‌ക്വാഡ്\nപാലാ: മാണി സി കാപ്പന്‍റെ തെരഞ്ഞെടുപ്പ് പ്രചാരണത്തിനായി നാഷണലിസ്റ്റ് കര്‍ഷക കോണ്‍ഗ്രസ് എല്ലാ പഞ്ചായത്തുകളിലും പാലാ മുനിസിപ്പാലിറ്റിയിലും കര്‍ഷക സ്‌ക്വാഡ് രൂപീകരിച്ച് പ്രവര്‍ത്തനം നടത്തും. ഇതിനായി 51 അംഗ കമ്മിറ്റിക്ക് രൂപം നല്‍കി.


‘സണ്ണിച്ചേട്ടനെ ലൊക്കേഷനില് ആദ്യം കണ്ടപ്പോള് എനിക്ക് മനസ്സിലായില്ല, റബ്ബര് വെട്ടുന്ന ഒരു മച്ചാനായിട്ട് തന്നെയാണ് തോന്നിയത്’: ഗ്രേസ് ആന്റണി – CinemaDaddy\nHome»Gallery»Actress»‘സണ്ണിച്ചേട്ടനെ ലൊക്കേഷനില് ആദ്യം കണ്ടപ്പോള് എനിക്ക് മനസ്സിലായില്ല, റബ്ബര് വെട്ടുന്ന ഒരു മച്ചാനായിട്ട് തന്നെയാണ് തോന്നിയത്’: ഗ്രേസ് ആന്റണി\n‘സണ്ണിച്ചേട്ടനെ ലൊക്കേഷനില് ആദ്യം കണ്ടപ്പോള് എനിക്ക് മനസ്സിലായില്ല, റബ്ബര് വെട്ടുന്ന ഒരു മച്ചാനായിട്ട് തന്നെയാണ് തോന്നിയത്’: ഗ്രേസ് ആന്റണി\nBy Webdesk December 29, 2021 No Comments1 Min Read\nസണ്ണി വെയ്നെ നായകനാകുന്ന പുതിയ ചിത്രമാണ് ‘അപ്പന്’. നടി ഗ്രേസ് ആന്റണി ചിത്രത്തില് സണ്ണി വെയ്ന്റെ സഹോദരിയായി എത്തുന്നുണ്ട്. സെല്‍ഫിഷ് ആയ തനി നാട്ടിന്‍പുറത്തുകാരിയായാണ് താന് എത്തുന്നതെന്ന് ഗ്രേസ് പറയുന്നു. അപ്പന് എന്ന കഥാപാത്രം ചെയ്യുന്ന അലെന്‍സിയര് ചേട്ടനെ ചുറ്റിപറ്റി നടക്കുന്ന കുറെ കഥാപാത്രമാണ് ചിത്രത്തില്. സണ്ണി ചേട്ടന് അതില് പക്കാ ഒരു നാട്ടിന്‍പുറത്തുകാരനാണ്. തനിക്ക് ലൊക്കേഷനില് ആദ്യം കണ്ടപ്പോള് മനസ്സിലായില്ലെന്നും റബ്ബര് വെട്ടുന്ന ഒരു മച്ചാനായിട്ട് തന്നെയാണ് തോന്നിയതെന്നും ഗ്രേസ് പറയുന്നു.\nഒരു മുണ്ട് ഒക്കെ ഉടുത്ത് കൈയില് റബ്ബര് വെട്ടുന്ന കത്തി ഒക്കെ ആയിട്ട് ഒരു മൂലക്ക് നില്‍ക്കുവായിരുന്നു. ശരിക്കും ഒരു ട്രാന്‍സ്‌ഫോര്‍മേഷന് നമുക്ക് മനസ്സിലാകും. ഷൂട്ട് കഴിഞ്ഞ് റൂമിലേക്ക് പോകുമ്പോഴും പുള്ളി ആ ലുങ്കിയില് തന്നെയാണ് പോകുന്നത്. റിയലിസ്റ്റിക് ആകാന് എല്ലാവരേയും കുറച്ചു ഡള് ആക്കിയാണ് കാണിച്ചത്. എല്ലാവരും റിയല് ആയി തോന്നണമെന്ന് മജു ഇക്കക്ക് നല്ല നിര്‍ബന്ധമുണ്ടായിരുന്നു. കൊവിഡ് പ്രോട്ടോകോള് പാലിച്ചായിരുന്നു ഷൂട്ട് ഒക്കെ. നമ്മള് സിങ്ക് സൗണ്ട് ആയതു കൊണ്ട് എത്രയൊക്കെ നാട്ടുകാരോട് നിങ്ങള് മിണ്ടരുത് എന്ന് പറഞ്ഞാലും അവര് ഒന്ന് പണിപറ്റിച്ചാല് നമ്മള് ഫുള് പോകും.\nസിനിമയെ നന്നായി സപ്പോര്‍ട്ട് ചെയ്യുന്ന നാട്ടുകാരായിരുന്നു അവിടെ. ചില നാട്ടിന്‍പുറത്തുകാരി പെണ്ണുങ്ങള് കെട്ടിച്ചു വിട്ടിട്ടും വീട്ടിലേക്ക് വന്ന് നില്‍ക്കുന്നതും മറ്റുമൊക്കെ കണ്ടിട്ടില്ലേ, അങ്ങനെ ഉള്ള ഒരു കഥാപാത്രമാണ് തന്റെതെന്നും ഗ്രേസ് ഒരു അഭിമുഖത്തില് പറഞ്ഞു.\nAppan malayalam movie Grace antony Sunny Wayne


Mercury Spheres: SRFTI: റാഗിംഗ്;സംഭവിച്ചതെന്തെന്നാല്\nസംഭവം കഴിഞ്ഞ് മൂന്ന് മാസം കഴിഞ്ഞെങ്കിലും എഴുതേണ്ട സംഗതികള് എഴുതപ്പെടാതെ പോകരുതല്ലോ. മാത്രവുമല്ല മൂന്ന് മാസം മുന്നെ നടന്ന കാര്യങ്ങള് കാരണം ഇപ്പഴും ചിലര് (ചിലര് എന്ന് പറയുമ്പോള്, ഞാന്) അനുഭവിക്കുന്നുമുണ്ടല്ലോ. അതിനാല് നടന്ന കാര്യങ്ങള് എന്ത് എന്നും എന്തുകൊണ്ട് എങ്ങനെ ഞാന് സത്യജിത് റേ ചലച്ചിത്രക്കളരിയിലെ കറത്ത കുഞ്ഞാടായി എന്നും ഇവിടെ കുറിക്കുന്നു.\n26 November 2012 നാണ് ക്ലാസ് തുടങ്ങുന്നത്. അന്ന് രാത്രി ഒരു സ്വാഗത പരിപാടിയും തുടര്‍ന്ന് രാത്രിഭക്ഷണവും ഉണ്ടായിരുന്നു. ഭക്ഷണം കഴിച്ച് കൈ കഴുകി തിരിച്ച് നടക്കുമ്പോള് ആരോ എന്നെ വിളിച്ചു. ശബ്ദത്തിന്റെ ഉറവിടസ്ഥാനമായ ഇരുട്ട് Open Air Theatre ആണെന്ന് പിന്നീട് മനസ്സിലായി. ഏതായാലും അവിടെ കുറെ സീനിയേസ് കള്ളും കഞ്ചാവുമായിരിക്കുന്നുണ്ടായിരുന്നു. ഇവിടെ ചെന്നതും പൊതുവെ റാഗിംഗ് എന്നറിയപ്പെടുന്ന കടുത്ത മനുഷ്യാവകാശലംഘനമെന്ന് ഞാന് വിശ്വസിക്കുന്നതുമായ പരിപാടി തുടങ്ങി. റാഗിംഗ് പരിചയമുള്ളവര്‍ക്കെല്ലാവര്‍ക്കും അറിയാവുന്ന രീതിയിലൊക്കെത്തന്നെ അത് പുരോഗമിച്ചു. പരിചയമില്ലാത്തവര്‍ക്കായി, ആവശ്യമില്ലാത്ത ചോദ്യങ്ങള് ചോദിക്കുക, അഭ്യാസങ്ങള് ചെയ്യിപ്പിക്കുക, ഇടതടവില്ലാതെ തെറി വിളിച്ചുകൊണ്ടിരിക്കുക, തല്ലും, കൊല്ലും എന്നൊക്കെ ഭീഷണിപ്പെടുത്തുക എന്നിവ. അപ്പോള് ഞാന് അമ്മയുടെ കൂടെ ഗസ്റ്റ് ഹൌസിലാണ് താമസിച്ചിരുന്നത് എന്നതുകൊണ്ട് ഒരു മണിക്കൂറിനുശേഷം അവര് 'ഹോസ്റ്റലിലേയ്ക്ക് നടക്കൂ' എന്ന് പറഞ്ഞപ്പോള് ഞാന് നേരെ ഗസ്റ്റ് ഹൌസില് പോയി കിടന്നുറങ്ങി. ഞാന് കരുതിയത് ഹോസ്റ്റലെന്നാല് എവിടെയാണോ താമസിക്കുന്നത്, അവിടം എന്നാണെന്നാണ്. പക്ഷെ പിന്നീട് മനസ്സിലായി ഹോസ്റ്റലിന്റെ ടെറസ്സിലാണ് വിശ്വവിഖ്യാതമായ റാഗിംഗ് പരിപാടി നേരം പുലരുവോളം നടക്കുന്നതെന്ന്.\nപിറ്റേ ദിവസം ഞങ്ങളുടെ മുറിയില് (അപ്പോള് ഞങ്ങള് മൂന്ന് പേരാണ് അവിടെ താമസിച്ചിരുന്നത്. ആറ് പേര്‍ക്കുള്ള മുറിയാണത്.) രണ്ട് ഡേ സ്കോളേസും താമസിക്കുന്നുണ്ടായിരുന്നു. എന്താണ് കാര്യമെന്ന് ചോദിച്ചപ്പോള് റാഗിംഗില് നിര്‍ബന്ധമായും പങ്കെടുക്കണം എന്ന് പറഞ്ഞതുകൊണ്ട് അവിടെ നില്‍ക്കുന്നതാണെന്ന് പറഞ്ഞു. എനിക്കിതെല്ലാം വളരെ വിചിത്രമായിത്തോന്നി. നിര്‍ഭാഗ്യവശാല് എനിക്ക് മാത്രമാണ് അങ്ങനെ തോന്നുന്നുണ്ടായിരുന്നത്. ഏതായാലും ഞാനന്നും പോയില്ല. കുറെ നേരം കഴിഞ്ഞപ്പോള് മലയാളികളായ രണ്ട് ബാച്ച്മേറ്റുകള് വന്ന് പറഞ്ഞു അവരെന്നെ വിളിക്കുന്നുണ്ട്, ചെല്ലണമെന്ന്. പോകാനുദ്ദേശിച്ചിട്ടില്ല എന്ന് പറഞ്ഞപ്പോള് അവരിലൊരാളുടെ മട്ട് മാറി. 'ഞങ്ങള്‍ക്കൊക്കെ പോകാമെങ്കില് നിനക്കെന്താണ്? എല്ലാവരും ചെല്ലുന്നതുവരെ അവരിത് തുടരും എന്നാണ് പറയുന്നത്, അതുകൊണ്ട് 'നീ കാരണം ഞങ്ങളനുഭവിക്കുകയാണ്' എന്നെല്ലാം പറഞ്ഞു. ഞാന് പറഞ്ഞു, ഇത്രയ്ക്കും പ്രശ്നമുണ്ടെങ്കില് നിങ്ങള്‍ക്ക് പരാതിപ്പെട്ടുകൂടേ? അപ്പോള് തനിക്ക് അവിടെ തുടര്‍ന്നും പഠിക്കേണ്ടതാണെന്നും പരാതിപ്പെട്ടാല് സീനിയേസ് അതിന് സമ്മതിക്കില്ലെന്നും പഠനം മാത്രമല്ല തുടര്‍ന്നുള്ള ജീവിതവും ദുര്‍ഘടമാക്കാനവര്‍ക്ക് കഴിയുമെന്നും ആ കുട്ടി പറഞ്ഞു. അവസാനം അഞ്ച് മിനുറ്റ് മുഖം കാണിച്ച് പോയാ മതി എന്ന് പറഞ്ഞ് അവരെന്നെയും കൂട്ടിക്കൊണ്ട് പോയി.\nതണുപ്പാണ്. ചൂടിനേക്കാള് തണുപ്പ് സഹിക്കുക എനിക്ക് പ്രയാസമാണ് എന്നതിനാലും അത്രയും തണുപ്പ് പരിചയമില്ലാത്തതിനാലും എനിക്കത് വല്ലാത്ത പ്രശ്നമായിരുന്നു. ഒരു ഘട്ടത്തില് റാഗിംഗിനോടുള്ള എതിര്‍പ്പിനേക്കാള് പണ്ടാരം ഈ തണുപ്പത്തന്നെ ഇവര്‍ക്കിത് ചെയ്യണോ എന്നായിരുന്നു ഞാനാലോചിച്ചിരുന്നത്. മട്ടുപ്പാവിലും തലേന്നത്തെ നടപടിക്രമം പുരോഗമിക്കുകയായിരുന്നു. അന്നേതായാലും എനിക്ക് ക്ഷമ നഷ്ടപ്പെട്ടു. സുഹൃത്തിനോട് ഫോണില് സംസാരിക്കുകയും മെസേജയക്കുകയും ചെയ്യുകയായിരുന്ന എന്നോട് ഫോണുപയോഗിക്കാന് പാടില്ലെന്നും അത് സ്വിച് ഓഫ് ചെയ്യണമെന്നും ആവശ്യപ്പെട്ടു. ചെയ്യില്ലെന്ന് പറഞ്ഞപ്പോള് അവരിലൊരാള് എന്റടുത്ത് നിന്ന് ഒരടിയില്‍ക്കുറവ് അകലത്തില് നിന്ന് എന്താണ് ചെയ്താലെന്ന് ആക്രോശിച്ചു. അതിനുംശേഷം ആരൊക്കെയോ വന്ന് എന്തൊക്കെയോ ചോദിക്കുന്നുണ്ടായിരുന്നു. കുറെ കഴിഞ്ഞപ്പോള് ആവര്‍ത്തിച്ചുള്ള തെറിവിളിയും ഇതുമെല്ലാം കൂടെക്കുഴഞ്ഞ് എനിക്കൊന്നും കേള്‍ക്കാതാവുകയുംകൂടെയായി. അപ്പോഴേയ്ക്കും നല്ല തണുപ്പായിരുന്നു. സ്വെറ്ററൊക്കെയിട്ടിട്ടുണ്ടായിരുന്നെങ്കിലും പല്ല് കൂട്ടിയിടിച്ച് എനിക്ക് സംസാരിക്കാന് വരെ പറ്റുന്നുണ്ടായിരുന്നില്ല.\nഞാനവിടെനിന്ന് ഇറങ്ങിപ്പോയി. പ്രശ്നങ്ങള് തുടങ്ങി.\nതിരിച്ച് റൂമിലെത്തിയതും ബാച്ച്മേറ്റുകള് കൂട്ടമായും ഒറ്റയായും എന്നെ തിരിച്ച് വിളിക്കാന് പ്രവഹിക്കാന് തുടങ്ങി. ഞാന് തിരിച്ചുവരാതെ അവരെയൊന്നും അവിടെനിന്ന് വിടാന് പോകുന്നില്ലെന്ന് അറിയിച്ചതായി അവരെല്ലാം പറഞ്ഞു. ഉറങ്ങാമെന്ന് കരുതിയതായിരുന്നെങ്കിലും അഞ്ച് മിനുറ്റ് കൂടുമ്പോള് ആളുകള് വിളിക്കാന് വരുന്നതിനാല് അതിനു പറ്റുമായിരുന്നില്ല. കുറെ കഴിഞ്ഞപ്പോള് ഗതികെട്ട് ഞാന് സുഹൃത്തിന്റെ സഹായത്തോടെ റെജിസ്റ്റ്രാറുടെ നമ്പര് വാങ്ങി അങ്ങേരെ വിളിച്ച് പരാതിപ്പെട്ടു. Campus ില് തന്നെ താമസിക്കുന്ന ഒരു പ്രൊഫസറെയും വിളിച്ച് സഹായിക്കാനഭ്യര്‍ഥിച്ചു. ഈ പ്രൊഫസര് റാഗിംഗ് നടക്കുന്ന സ്ഥലത്തേയ്ക്ക് പുറപ്പെട്ടിട്ടുണ്ടെന്ന് റെജിസ്റ്റ്രാര് പറഞ്ഞു. (അങ്ങിനെയൊന്നും നടന്നിട്ടില്ലെന്ന് പിന്നീട് മനസ്സിലായി). അന്ന് പുലര്‍ച്ച ഏഴ് മണിയോടടുത്താണ് റാഗിംഗ് അവസാനിച്ചതും എല്ലാവരും മുറിയില് തിരിച്ചെത്തിയതും. ക്ലാസ്സില് പോകണമെന്നുള്ളവര് ഏഴേഴരയ്ക്ക് കിടന്നുറങ്ങി പത്ത് മണിക്കുള്ള ക്ലാസ്സിലെത്തിയാല് മതി.\nപിറ്റേന്നും ഞാന് പോയില്ല. അന്ന് കുറച്ച് അധ്യാപകര് എന്നോട് സംസാരിക്കുകയും എന്താണ് പ്രശ്നമെന്ന് ചോദിക്കുകയും ചെയ്തു. മദ്യപിച്ച് സംസാരിക്കുന്നതും തെറിവിളിയും മറ്റും അത് ചെയ്യുന്നത് സ്ഥാപനത്തിലെ സീനിയേസ് ആയതുകൊണ്ട് മാത്രം സഹിക്കുന്നതിനോട് എനിക്ക് വിയോജിപ്പുണ്ടെന്ന് ഞാനറിയിച്ചു. പിറ്റേ ദിവസം ക്ലാസ്സില് അധ്യാപകരുടെ ഒരു കൂട്ടം രെജിസ്റ്റ്രാറോടൊപ്പം വരികയും ആര്‍ക്കൊക്കെ പ്രശ്നമുണ്ടെന്നാരായുകയും ചെയ്തു. അപ്പോള് ക്ലാസ്സില് ഭൂരിഭാഗവും അവരുടെ പ്രശ്നങ്ങള് പറഞ്ഞു. അന്ന് സ്ഥാപനത്തിന്റെ രെജിസ്റ്റ്രര് ഞങ്ങള്‍ക്ക് തരികയും അതില് റാഗിംഗ് ചെയ്തവരുടെ പേര് വിവരം കുറിച്ചെടുക്കേണ്ടവര്‍ക്ക് അത് ചെയ്യാമെന്ന് പറയുകയും ചെയ്തു. ഫോട്ടോയില് നിന്ന് എനിക്കറിയാമായിരുന്നവരുടെ എണ്ണം വളരെ കുറവായിരുന്നു. അഞ്ച് പേരുടെ പേരുകള് ഞാന് കുറിച്ചെടുക്കുകയും അവര് തന്ന email id യിലേയ്ക്ക് അനൌപചാരികമായ ഒരു പരാതിയായി അയയ്ക്കുകയും ചെയ്തു.\nപിറ്റേ ദിവസം എട്ട് പേരെ താല്‍ക്കാലികമായി ഹോസ്റ്റലില് നിന്ന് പുറത്താക്കിയതായി അറിയച്ച് കൊണ്ട് നോട്ടിസ് വന്നു. അതോടെ എന്റെ കാര്യത്തിലേകദേശമൊരു തീരുമാനമായി. എന്റെ പരാതി പിന്‍വലിക്കണമെന്നാവശ്യപ്പെട്ട് സമീപിക്കാത്തവരായിപ്പിന്നെയാരുമില്ല. ക്ലാസ്സിലെ കുട്ടികള് (നേരത്തെ പ്രശ്നമുണ്ടെന്ന് പറഞ്ഞിരുന്നവരും പെടും), നാട്ടിലുള്ള മലയാളികള്, അതുമല്ലാത്ത സീനിയേസ് തുടങ്ങി മുക്കാല് കാംപസും പ്രത്യക്ഷമായും പരോക്ഷമായും എന്നോട് പരാതി പിന്‍വലിക്കാനാവശ്യപ്പെട്ടു. രണ്ട് സീനിയേസ് ഒരു ദിവസം പുലര്‍ച്ച നാല് മണി വരെയിരുന്ന് എനിക്ക് കാര്യങ്ങളുടെ കിടപ്പിനെപ്പറ്റി ഒരു പ്രഭാഷണം തന്നു. Administration കുട്ടികള്‍ക്കെതിരാണെന്നും എന്നെയുപയോഗിച്ചുകൊണ്ട് അവര്‍ക്ക് നേരത്തെ സീനിയേസിനോടുള്ള വൈരാഗ്യം തീര്‍ക്കുകയാണെന്നും ഞാനതിന് നിന്നുകൊടുക്കരുതെന്നും അവര് ഉപദേശിച്ചു. അപ്പോഴേയ്ക്കും ക്ലാസ്സിലെ കുട്ടികളെല്ലാം റാഗിംഗേ നടന്നിട്ടില്ലെന്ന് പറഞ്ഞ് ഒപ്പിട്ടൊരു കടലാസ് കൊടുത്തിരുന്നു. അതില് ഞാനും ഒപ്പിടാത്ത പക്ഷം പണ്ട് പഠിച്ചിറങ്ങിയവരും അവിടുള്ളവരുമെല്ലാവരും കൂടെച്ചേര്‍ന്ന് സമരത്തിനിറങ്ങുമെന്നും അങ്ങനെയുണ്ടായാല് പഠനം സ്തംഭിക്കുമെന്നും അതുമൂലം ഞങ്ങള്‍ക്ക് ഒന്നോ രണ്ടോ അതില്‍ക്കൂടുതലോ വര്‍ഷം നഷ്ടപ്പെടുമെന്നും അതിനൊക്കെ കാരണം ഞാനൊരൊറ്റയാളായിരിക്കുമെന്നും അവര് അറിയിച്ചു. ഞാന് ശരി എന്നു പറഞ്ഞു. അവര് വേറൊന്ന് പറഞ്ഞത് Times of India യിലേയ്ക്ക് ഞാന് വിളിച്ച് പറഞ്ഞ് ഒരു റിപ്പോര്‍ട്ട് കൊടുത്തിട്ടുണ്ടെന്നും നാളെ അത് വരുന്നതോടെ കാര്യങ്ങള് വീണ്ടും കുഴപ്പത്തിലാവുമെന്നുമാണ്. എന്റെ ചേച്ചി ഈ സ്ഥാപനത്തിലാണ് ജോലി ചെയ്യുന്നത് എന്നവര്‍ക്കറിയാം എന്നും സൂചിപ്പിച്ചു. (അത്തരത്തിലൊരു കാര്യവും ഞാനോ എന്റെ ചേച്ചിയോ ചെയ്തിരുന്നില്ല. ഹൈദരബാദിലിരുന്ന് കല്‍ക്കത്തയിലെ Times edition നിയന്ത്രിക്കാനുള്ള കഴിവ് ചേച്ചിക്കുള്ളതായി ഞാന് സത്യമായും വിശ്വസിക്കുന്നുമില്ല).\nപിറ്റേ ദിവസം അവര് പറഞ്ഞപോലെ Times ില് വാര്‍ത്ത വന്നു. അതില് കാര്യങ്ങള് പറഞ്ഞിരിക്കുന്നത് കുറച്ച് കുഴപ്പം പിടിച്ച രീതിയിലാണെങ്കിലും (ലലിത പ്രസാദിനെ she എന്ന് വിളിച്ചിരിക്കുന്നതാണ് ഏറ്റവും വലിയ തമാശ. നേരിട്ട് അന്വേഷിച്ചറിയാതെയുള്ള റിപ്പോര്‍ട്ടാണെന്ന് വ്യക്തം. കാരണം ലലിത പ്രസാദ് കല്ലൂരി ആണാണ്. :) )കാര്യം പുറംലോകമറിഞ്ഞു. തുടര്‍ന്നുണ്ടായ പ്രധാനപ്പെട്ട സംഭവങ്ങള് ഒരു Enquiry Committee യെ നിയോഗിച്ചതും അവര് തെളിവെടുത്തതുമാണ്. തെളിവെടുപ്പിലും ഞാനെന്റെ നിലപാടിലുറച്ചുനിന്നു. അതിനൊടുവില് രണ്ടുപേരൊഴികെ പുറത്താക്കിയവരെയെല്ലാവരെയും തിരിച്ചെടുത്തുകൊണ്ടുള്ള നടപടിയുണ്ടായി. ഇതോടെ ഞാനവിടുത്തെ കറുത്ത കഞ്ഞാടാവുകയും ഞങ്ങളുടെ ബാച്ച് ഞാനതിലുണ്ട് എന്ന കാരണം കാരണമായിരിക്കണം, അവിടെ ബഹിഷ്കൃതരുമായി. ക്രിസ്മസ് പാര്‍ട്ടിക്കുള്ള ക്ഷണത്തില് 8-10th ബാച്ചുകളെ ക്ഷണിക്കുകയും 11th batch ആയ ഞങ്ങളെ പരാമര്‍ശിക്കാതെ വിടുകയും ചെയ്തതായിരുന്നു ഏറ്റവും പ്രത്യക്ഷമായ നടപടി. മൂന്നു മാസത്തില് ഇതൊക്കെ ഏറെക്കുറെ അയഞ്ഞു. ബാച്ചിനോടുള്ള ദേഷ്യം നന്നെ കുറഞ്ഞു. വിരലിലെണ്ണാവുന്ന സീനിയേസിന് എന്നോടും ദേഷ്യമില്ലാതെയായി. ബാക്കിയുള്ളവര് ഇപ്പോഴും മുഖത്തുനോക്കാതെയും ചിരിക്കാതെയും നടക്കുന്നു.\nഇതൊക്കെയാണ് സംഭവിച്ചത്. ബാക്കിയുള്ളവര് എന്നോടെങ്ങനെ പെരുമാറുന്നു എന്നതോ എന്നെപ്പറ്റി എന്ത് വിചാരിക്കുന്നുവെന്നോ പറയുന്നുവെന്നോ ഉള്ളത് എന്നെ ബാധിക്കാറില്ല എന്നതുകൊണ്ട് എന്റെ ജീവിതത്തിന് ഭ്രാന്ത് എന്ന പണ്ടേയുള്ള പ്രശ്നമൊഴിച്ചാല് വേറെ കുഴപ്പങ്ങളൊന്നുമില്ല. പക്ഷെ കുഴപ്പങ്ങളുണ്ട് എന്ന് എനിക്ക് തോന്നുന്ന കാര്യങ്ങള് ഇവിടെ കുറിക്കുന്നു\n1.റാഗിംഗ് ഒരു punishable offence ആണ് എന്ന കാര്യം അവിടെ നിക്കട്ടെ. എന്തുകൊണ്ടാണ് ഇതിന് ഇത്രയും അനുഭാവികള് film school ുകളില് ഉള്ളത് എന്നത് ആലോചിക്കേണ്ടതാണ്. പ്രത്യേകിച്ച് നാളത്തെ സിനിമാക്കാരാകാന് പോകുന്നവരെന്ന ലേബലുള്ള, പുരോഗമനവാദികള് എന്ന് വിശ്വസിക്കപ്പെടുന്ന ഒരു കൂട്ടത്തിനിടയില് ഈ substandard activity എങ്ങനെയാണ് ഇത്രയേറെക്കാലം ഒരു ritual പോലെ തുടര്‍ന്നുപോരുന്നത്? റാഗിംഗിന്റെ വക്താക്കളുടെ ഏറ്റവും പ്രിയപ്പെട്ട വാദം ജുനിയേസിനെ അടുത്തറിയാനുള്ള ഏറ്റവും നല്ല മാര്‍ഗം ഇതാണ് എന്നതാണ്. അതൊരു sadistic വാദമാണ്. കസറത്ത് കാണിപ്പിച്ചും തെറി വിളിച്ചും ഉറക്കം കെടുത്തിയുമാണ് അടുത്തറിയുന്നതെങ്കില് ജൂനിയര് സീനിയര് ബന്ധം സര്‍ക്കസ് മുതലാളി, സര്‍ക്കസ് ജീവികള് എന്നതുപോലെയാകണം. എന്നാലതല്ലല്ലോ. അങ്ങനെയാകാന് പാടില്ലല്ലോ. ഒരു കൂട്ടം ആളുകള് മറ്റുള്ളവരേക്കാള് ഒരു വര്‍ഷമോ കൂടുതലോ മുമ്പ് ആ സ്ഥലത്ത് വന്നു എന്നതുകൊണ്ടുമാത്രം അത് ആധികാരികത നല്‍കുന്നില്ല.\n2. Dr Jeckyll and Mr Hyde രീതി റാഗിംഗിന്റെ മുഖമുദ്രയാണെന്നും അതുകൊണ്ട് തന്നെ ഇത് നിരുപദ്രവകാരിയായ ഒരേര്‍പ്പാടാണെന്നുമുള്ള വാദം. അതായത് റാഗിംഗ് നടക്കുമ്പോള് മാത്രമേ സീനിയേസ് അങ്ങനെ പെരുമാറുകയുള്ളു, കഴിഞ്ഞാല് ചായ വാങ്ങിത്തരികയും മറ്റും ചെയ്യും. ഇത് എന്റെ ഒരു സുഹൃത്ത് പറഞ്ഞതോര്‍മിപ്പിക്കുന്നു. ഭര്‍തൃപീഡനമനുഭവിക്കുന്ന പല സ്ത്രീകളും പറയുന്ന ഒരു കാര്യമാണ്, 'അല്ലാത്തപ്പൊ അങ്ങേര്‍ക്ക് ഭയങ്കര സ്നേഹാ'ണ്ന്ന്. ഈ 'അല്ലാത്തപ്പ' ള്ള സ്നേഹം സ്നേഹമാണോ? എന്റെ സഹമുറിയത്തിയുടെയടുത്ത് Gangs of Wasseypur സിനിമയിലെ കുറച്ച് തെറി പറയാനാണ് ആവശ്യപ്പെട്ടത് ചിലര്. ഇതൊരു verbal sexual assault ില് കുറഞ്ഞ ഒന്നുമായി എനിക്ക് തോന്നുന്നില്ല. തെറി പറയുന്നതില് തെറ്റുള്ളതായി ഞാന് വിശ്വസിക്കുന്നില്ല. ഞാന് തെറി പറയാറുമുണ്ട്. പക്ഷെ നിര്‍ബന്ധപൂര്‍വം ആളുകളെ വിളിച്ചിരുത്തി തെറി പറയുകയോ പറയാനാവശ്യപ്പെടുകയോ ചെയ്യാറില്ല. കിടപ്പറയിലൊക്കെയേ ഇത് നടക്കാറുള്ളതായി ഞാന് കേട്ടിട്ടുള്ളു. അല്ലെങ്കില് porn ില്. സിനിമ പഠിക്കാന് തെറി അറിഞ്ഞിരിക്കണമെന്നുണ്ടോ? സഹമുറിയത്തി കരയാന് തുടങ്ങിയപ്പോള് അവര് പറഞ്ഞത്രെ സിനിമയില് explicit scenes edit ചെയ്യാനുള്ളപ്പോഴത്തേയ്ക്കുള്ള തയ്യാറെടുപ്പാണിതെന്ന്. അങ്ങനെയാണെങ്കില് അതിനുള്ള പരിശീലനമായി എന്നെയൊന്ന് ഭോഗിച്ച് പരിശീലിക്കൂ എന്ന് പറഞ്ഞാല്‍പ്പോരേ.\n3. റാഗിംഗിലെ അഭ്യാസങ്ങള് പിന്നീട് ഉപകരകിക്കുന്നവയാണ്. തൂപ്പുവടി boom rod ആയും fire extinguisher കാമറയായും പിടിച്ച് ഒരു മണിക്കൂറൊക്കെ നില്‍ക്കുന്നതിനെപ്പറ്റിയാണിത്. ഇത്തരത്തില് സിനിമാപിടുത്തം പഠിക്കാനാണോ entrance എഴുതി ഇന്റര്‍വ്യൂവും കഴിഞ്ഞ് ആയിരക്കണക്കിനാളുകളെ പിന്തള്ളി പത്ത് പേരിലൊരാളായിത്തീര്‍ന്ന് സര്‍ക്കാര് സ്ഥാപനത്തില് പഠിക്കാന് കുട്ടികള് ചെല്ലുന്നത്? ഏത് കുട്ടിക്ക് എന്ത് ശാരീരികാസ്വാസ്ഥ്യമാണുള്ളതെന്ന് റാഗിംഗ് നടത്തുന്നവര് അന്വേഷിച്ചിട്ടുള്ളതായി എനിക്കറിവില്ല. ആര്‍ക്കെങ്കിലും ഇത് ചെയ്യുന്നതിന് പ്രശ്നമുണ്ടെങ്കിലോ? എന്തെങ്കിലും അപകടം പിണഞ്ഞാലോ? കുട്ടിയുടെ സിനിമാപഠിത്തം തുടരുമോ? അപ്പോള് യഥാര്‍ഥത്തില് ഇത്രയും നേരം boom rod പിടിക്കേണ്ട സന്ദര്‍ഭത്തിലെന്ത് ചെയ്യുമെന്നാണ് മറുചോദ്യം. പറ്റാവുന്ന പണിയേ പൈസ കൊടുത്ത് ചെയ്യാന് പഠിക്കുന്നുള്ളു ആരും. അത് പക്ഷെ ആര്‍ക്കെങ്കിലും പാതിരാത്രിക്ക് കള്ളിന്‍പുറത്ത് boom rod/camera exercise ചെയ്യിപ്പിച്ച് കളയാം എന്ന തോന്നലില് ചെയ്യാനല്ലെന്ന് മാത്രം.\n4. റാഗിംഗുമായി സഹകരിച്ചില്ലെങ്കില് 'industry' യില് പാടുപെടും. ഈ മലയാളസിനിമയിലെ ഡയലോഗുണ്ടല്ലോ. 'നോക്കീം കണ്ടുമൊക്കെ നിന്നാല് നിനക്ക് കൊള്ളാം.' ആ സംഗതി. ഈ വാദത്തിലാണ് പ്രശ്നമുള്ള പലരും വീഴുന്നത്. നമ്മളൊക്കെ ഒരേ സ്ഥലത്ത് പഠിക്കുന്നവരാണ്. പ്രോജക്റ്റുകള് വരുമ്പോള് നമ്മള് തമ്മില് സഹകരിക്കേണ്ടത് അത്യാവശ്യമാണ്. ഇപ്പോള് സഹകരിച്ചാല് പിന്നീട് നിങ്ങളുടെ പ്രോജക്റ്റുകള് വരുമ്പോള് ഞങ്ങളുണ്ടാകും എന്നൊക്കെ. ഈ ഇന്റസ്റ്റ്രി ഇന്റസ്റ്റ്രി എന്ന് പറയുമ്പോള് മുംബൈ സിനിമാ ഇന്റസ്റ്റ്രിയെ ആയിരിക്കണം ഉദ്ദേശിക്കുന്നത് എന്നാണ് ഞാന് മനസ്സിലാക്കുന്നത്. പഠിച്ചിറങ്ങുന്നതിനുമുമ്പേ അവിടെ ആരൊക്കെ വാഴും വാഴില്ല എന്ന് തീരുമാനിക്കാന് കഴിവുള്ള പ്രതിഭകള്‍ക്കിടയില് പഠിക്കാന് കഴിയുന്നത് തന്നെ എന്റെ ഭാഗ്യമായി കണക്കാക്കി ഞാന് സമാധാനിച്ചു. മലയാളിയായ ഒരു ഗായികയും അവിടുത്തെ എന്റെ സീനിയറുമായ ഒരു കുട്ടി കേരളത്തിലിരുന്ന് പറഞ്ഞതായി അറിഞ്ഞത് 'അവളെ തുടര്‍ന്നുള്ള എല്ലാ ആക്റ്റിവിറ്റീസിലും ഒറ്റപ്പെടുത്താന് ഞങ്ങള് തീരുമാനിച്ചിട്ടുണ്ട്' എന്നാണ്. സത്യം പറയണമല്ലോ ആക്റ്റിവിസം പറയുകയും പിന്നെ അതിന് വിപരീതമായി പ്രവര്‍ത്തിക്കുകയും ചെയ്യുന്നത് എനിക്കറപ്പുളവാക്കുന്ന കാര്യമാണ്. അതെത്രതന്നെ ഒരാളുടെ സ്വാതന്ത്ര്യമായാലും. അങ്ങനെയുള്ളവരുടെ സഹകരണമോ സൌഹൃദമോ ഞാനാഗ്രഹിക്കുന്നില്ല. ഇങ്ങനെയൊക്കെ ഭീഷണിപ്പെടുത്തുന്നവരുടെ പരിതാപകരമായ അവസ്ഥയാലോചിച്ച് എനിക്ക് പലപ്പഴും ചിരിയാണ് വരാറുള്ളത്. ഇത്രയും ബാലിശമാകാന് കഴിയുമോ ബുദ്ധിജീവികള്‍ക്ക്!\n5. അധ്യാപകരുടെയും മറ്റും പിന്തുണ. ലിബറല് എന്ന് പൊതുവെ വിളിക്കാറുള്ള സ്വഭാവമുള്ളതുകൊണ്ട് അധ്യാപരില് പലരും കുട്ടികള്‍ക്കൊപ്പം മദ്യപിക്കുകയും ദീര്‍ഘനേരം ചിലവിടുകയും ചെയ്യുന്നവരാണ്. അതൊക്കെ ഓരോരുത്തരുടെ സ്വാതന്ത്ര്യം. അവര്‍ക്ക് റാഗിംഗിനോട് എതിര്‍പ്പില്ല എന്നതിലും ഞാന് പ്രത്യേകിച്ച് കുഴപ്പമൊന്നും കാണുന്നില്ല. ചിലര്‍ക്ക് കൊലപാതകത്തിനോടെതിര്‍പ്പുണ്ടാവില്ല. ചിലര്‍ക്ക് ബലാല്‍സംഗത്തിനോട്. പക്ഷെ അവസാനം നിലപാടെടുക്കേണ്ട ഘട്ടം വരുമ്പോള് അനീതിയുടെ പക്ഷത്ത് നിന്ന് അതിനെതിരെ സംസാരിക്കുന്നവരോട് വൈരാഗ്യം വെച്ചുപുലര്‍ത്തുന്നത് അധ്യാപകര്‍ക്കെന്നല്ല ഒരു മനുഷ്യനും ചേര്‍ന്ന രീതിയാണെന്ന് ഞാന് കരുതുന്നില്ല. തെറ്റ് തെറ്റ് തന്നെയാണ്. ഇഷ്ടമുള്ള തെറ്റാണെങ്കിലും അല്ലെങ്കിലും. കഞ്ചാവ് വലിക്കുന്ന ഒരാള്‍ക്ക് അത് വളരെ പ്രിയപ്പെട്ടതായിരിക്കും. കഞ്ചാവ് legalise ചെയ്യണമെന്ന് ഞാന് ആത്മാര്‍ഥമായി ആഗ്രഹിക്കുന്നുമുണ്ട്. എന്നുവെച്ച് നാളെ ഞാന് അതുമായി പിടിക്കപ്പെട്ടാല് ഇതനീതിയാണെന്ന് പറഞ്ഞ് മുറവിളി കൂട്ടാന് ഞാന് പോകുന്നില്ല. അതുകൊണ്ട് പ്രയോജനമില്ലെന്നുമാത്രമല്ല അത് ബുദ്ധിശൂന്യമാണെന്ന് ഞാന് കരുതുകയും ചെയ്യുന്നു. റാഗിംഗിനെപ്പറ്റി നടന്ന ഒരു സംഭാഷണത്തില് ഹോസ്റ്റല് caretaker ഞങ്ങളോടോതിയ കാര്യങ്ങള് വളരെ രസകരമാണ്. ഞങ്ങള്‍ക്ക് (അതായത് എനിക്ക്) റാഗിംഗ് കൈകാര്യം ചെയ്യാനറിയില്ല. പാതിരാത്രിക്ക് സീനിയേസ് സിഗരെറ്റ് വാങ്ങാനയയ്ക്കും എന്നുറപ്പായതുകൊണ്ട് നേരത്തെ സിഗരെറ്റ് വാങ്ങിവയ്ക്കുകയാണ് വേണ്ടത്. എന്നട്ട് അവര് വാങ്ങാന് പറഞ്ഞയയ്ക്കുമ്പോള് മുറിയില് സ്വസ്ഥമായി കുറച്ച് നേരമിരുന്ന് നേരത്തെ വാങ്ങിവെച്ച സിഗരറ്റ് കൊണ്ട് കൊടുക്കുക. പാതിരാത്രിക്ക് സിഗരെറ്റ് വാങ്ങാനയയ്ക്കുന്നതിനല്ല പ്രശ്നം. അത് തന്ത്രപൂര്‍വം കൈകാര്യം ചെയ്യാനുള്ള 'ബുദ്ധി' ഇല്ലാത്തതിനാണ്.\nഅധ്യാപകരുടെയും admnistration ന്റെയും ഭാഗത്ത് നിന്ന് പരോക്ഷമായി റാഗിംഗിനെ അനുകൂലിച്ച് കേട്ട വേറൊരു വാദം 'physical' ആയുള്ള ഉപദ്രവങ്ങളൊന്നും ഇല്ലാത്തിടത്തോളം അത് കുഴപ്പമില്ല എന്നാണ്. ശാരീരികമായുള്ള ഉപദ്രവം എന്ന് പറയുമ്പോള് തല്ലിച്ചതയ്ക്കല് എന്നാണുദ്ദേശിക്കുന്നത്. അതിനുകാരണം ഇപ്പറയുന്ന അധ്യാപകരുടെ FTII വിദ്യാര്‍ഥി കാലഘട്ടത്തില് റാഗിംഗില് അതും ഒരു പതിവായിരുന്നു എന്നാണ്. അന്ന് നിയമം പോലും അവര്‍ക്കനുകൂലമായിരുന്നില്ല. അതുകൊണ്ട് ഇപ്പോള് നടക്കുന്നതൊന്നും ഒന്നുമല്ല. തല്ലിച്ചതച്ചാലേ കുഴപ്പമുള്ളൂ എന്നത് പലയിടത്തും കേട്ടുമറന്ന പല വാദങ്ങളെയാണോര്‍മിപ്പിക്കുന്നത്. റേപൊന്നും ചെയ്തില്ലല്ലോ. തൊട്ടല്ലേയുള്ളു. മുലയിലൊന്ന് നുള്ളിയല്ലേയുള്ളു. അതെ. അത്രയൊക്കെത്തന്ന്യേ ഉള്ളു. പണ്ട് ഭര്‍ത്താവ് ചത്താല് ഭാര്യയും തീയില് ചാടിച്ചാവണമായിരുന്നു. ഇന്നിപ്പൊ അത് വേണ്ട. വീണ്ടും കല്യാണം കഴിച്ചാല് തേവിടിച്ചിയെന്ന വിളി കേട്ടാല് 'മാത്രം' മതി. അത്രയേ ഉള്ളു.\n(റാഗിംഗിനെ മനസ്സിലനുകൂലിക്കുന്ന അധ്യാപകരുടെ വെറുപ്പും കൊട്ടക്കണക്കിന് ഞാന് വാങ്ങിവച്ചു. അതിനിപ്പൊ തെളിവൊന്നുമില്ലാത്തതുകൊണ്ട് ആ കാര്യം pursue ചെയ്യാന് പോയില്ല.)\n7. ഏറ്റവും തമാശയായിത്തോന്നിയ വാദം ഒരു മലയാളിയാണ് പറഞ്ഞത്. എന്റെ ബാച്ച്മേറ്റ്. ആദ്യത്തെ ദിവസം റാഗിംഗില് ആ കുട്ടി 'തകര്‍ന്നു പോയെ'ങ്കിലും അതിഷ്ടപ്പെട്ടുവത്രെ. കാരണം ബീന പോള് ജോണ് അബ്രഹാം അവരെ റാഗ് ചെയ്തതിന്റെ കഥയും റസൂല് പൂക്കുട്ടിയുടെ റാഗിംഗ് അനുഭവങ്ങളുമൊക്കെക്കേട്ട് അതെന്താണെന്നൊന്ന് അനുഭവിച്ചറിയണം എന്നുണ്ടായിരുന്നത്രെ.\nഅത് കേട്ടപ്പോള് ചിരി വന്നെങ്കിലും കുറച്ച് നേരം കഴിഞ്ഞപ്പോള് ഞാനാലോചിച്ചു. ആ കുട്ടിയെയും കുറ്റം പറയാന് പറ്റില്ല. FTII ഭൂരിഭാഗം ഇന്ത്യന് സിനിമാമോഹികളുടെയും സ്വപ്നമാണ്. മലയാളികളുടെ കാര്യം പിന്നെ പറയണ്ട. ഈ film school കള്‍ച്ചറിന്റെ ഒഴിച്ചുകൂടാനാകാത്ത ഭാഗമാണ് റാഗിംഗ് എന്ന രീതിയിലുള്ള വമ്പിച്ച പ്രചരണം വര്‍ഷങ്ങളായി നടക്കുന്നുണ്ട്. അതിപ്പോള് അവിടങ്ങളില് മാത്രമല്ല. എന് എസ് ഡിയിലായാലും പൊതുവെ ഏത് കലാലയത്തിലായാലും റാഗിംഗ് ഒരു ചടങ്ങാണ്. കോളെജ് ജീവിതത്തിന്റെ രസം എന്നൊക്കെപ്പറഞ്ഞ് കുറിപ്പെഴുതുമ്പോള് ഫ്രെഷേസ് ഡേ, കാന്റീന് നൊസ്റ്റാല്‍ജിയയ്ക്കൊപ്പം പറയാവുന്ന ഒന്ന്. ഈ മഹത്വവല്‍ക്കരണമാണ് യഥാര്‍ഥത്തില് റാഗിംഗിനെ സംരക്ഷിക്കുന്നത്. ഇത്തരത്തില് മഹത്വവല്‍ക്കരിക്കേണ്ട ഒന്നല്ല റാഗിംഗ്. അത് പലര്‍ക്കും യോജിപ്പുള്ള ഒരു പീഡനമുറയാണ്. അതിനോട് യോജിക്കുന്ന ഒരു കൂട്ടമുണ്ടെന്ന് കരുതി അത് ശരിയാവണമെന്നില്ല. കാരണമില്ലാതെ മനുഷ്യര് മനുഷ്യരുടെ മുകളില് അധികാരം exercise ചെയ്യുന്നത് ചൂഷണമാണ്.\nമറ്റൊന്ന് കൂടെയുണ്ട്. പത്ത് പതിനേഴ് വര്‍ഷമായി തുടര്‍ന്നുകൊണ്ട് പോരുന്ന ഒരു സമ്പ്രദായത്തിനെതിരെ സംസാരിക്കുമ്പോള് ആ voice ഇല്ലായ്മ ചെയ്യുവാനുള്ള ശ്രമങ്ങള്. അത് അത്യന്തം അരോചകമായാണ് എനിക്കനുഭവപ്പെട്ടത്. ഇതിന് മുമ്പും പല രീതിയില് എനിക്കിത്തരം അനുഭവങ്ങളുണ്ടായിട്ടുള്ളതുകൊണ്ടും അവിടെച്ചെന്നതില്‍പ്പിന്നെ പ്രത്യേകിച്ച് വികാരങ്ങളൊന്നും തോന്നാത്ത അവസ്ഥയിലേയ്ക്ക് എന്തുകൊണ്ടോ ഞാന് മാറിയിരുന്നതുകൊണ്ടും എനിക്കത് അത്ര പ്രശ്നമായി തോന്നിയില്ല. പക്ഷെ രണ്ട് രണ്ടരയാഴ്ച നിരന്തരമായി എന്തുകൊണ്ട് ഞാന് ചെയ്തത് ഒരു മോശം കാര്യമാണെന്ന് എന്നെ പറഞ്ഞ് മനസ്സിലാക്കാനുള്ള ആളുകളുടെ തത്രപ്പാട് സഹിക്കേണ്ടി വന്നു. എന്നത്തെയും പോലെ കൂടെ നില്‍ക്കാന് വേറാരുമില്ല. ഈ ഒറ്റപ്പെടല് ഒട്ടുമുക്കാലും എന്നെ ബാധിച്ചില്ലെങ്കിലും ചിലയവസരങ്ങളില് അതെന്നെ വിഷമിപ്പിച്ചിരുന്നു. കൂടെ നിന്നത് എന്റെ ചേച്ചിയും നാട്ടിലെ രണ്ട് സുഹൃത്തുക്കളും മാത്രം. അപ്പോഴൊക്കെ ഞാനാലോചിച്ചിരുന്നത് ഈ അവസ്ഥയില് വേറാരെങ്കിലുമായിരുന്നെങ്കിലെന്താവുമായിരുന്നു എന്നാണ്. സത്യം പറഞ്ഞാല് വേറാരുടെയൊക്കെയോ പരാതികളും എന്റേതായി കണക്കാക്കപ്പെടുന്നുണ്ട്. അഞ്ച് പേരുകളേ ഞാന് കൊടുത്തിരുന്നുള്ളുവെങ്കിലും എട്ടു പേരെ പുറത്താക്കിയിരുന്നു ആദ്യം. അതായത് ഞാനല്ലാതെ വേറാരൊക്കെയോ പരാതി കൊടുത്തിരുന്നു എന്നര്‍ഥം. ഒരര്‍ഥത്തില് എനിക്കത് നന്നായിത്തോന്നി. ലോകത്തിന്റെ ഭാരം ഏറ്റെടുക്കുന്നതില് ആനന്ദം കണ്ടെത്തുന്നതുകൊണ്ടല്ല. Anonymous ആയാണെങ്കിലും ആരെങ്കിലുമൊക്കെ സ്വന്തം അഭിപ്രായം പറയുന്നുണ്ടല്ലോ എന്നോര്‍ത്ത്. കാരണം ഞാന് മനസ്സിലാക്കുന്നത് ഇത്തരം സ്പേസുകളില് സ്വന്തം അഭിപ്രായം കാത്തുസൂക്ഷിക്കുക എന്നത് വളരെ പ്രയാസമാണ്. തുടക്കത്തില് റാഗിംഗില് കരയുന്നവര് തന്നെ അടുത്ത കൊല്ലം മട്ടുപ്പാവില് റാഗ് ചെയ്യുന്നു. സിനിമയോടുള്ള ഇഷ്ടം പതുക്കെ കലാലയത്തിലെ അരാചകത്വത്തോടുള്ള ഇഷ്ടമാകുന്നു. മൂന്ന് വര്‍ഷത്തെ കോഴ്സ് ആരെയൊക്കെയോ പഴി പറഞ്ഞ് ആറര വര്‍ഷമെടുത്ത് തീര്‍ക്കുന്നു.\nസിനിമ പഠിക്കാന് പോയി സിനിമ പഠിച്ചെന്നു വരുത്തി പുറത്തിറങ്ങാന് കഴിയണേ എന്ന് മാത്രമാണ് സത്യത്തിലിപ്പോളെന്റെ ഏക ആഗ്രഹം. ഒരു കാര്യം മാത്രമാണ് നിശ്ചയം. അടുത്ത കൊല്ലം ഏതെങ്കിലുമൊരു കുട്ടി സ്വന്തം അഭിപ്രായം പറഞ്ഞതിന്റെ പേരില് മാത്രം ഇതുപോലൊരു പ്രതികരണത്തിന് വിധേയരായാല് വേറാരുമില്ലെങ്കിലും ഞാനുണ്ടാകും കൂടെ. അത്രതന്നെ.\nPosted by kunjila mascillamani at 15:43\nLabels: ragging, Satyajit Ray Film and Television Institute, SRFTI, അനുഭവം, വായന\na man withastill cam 19 March 2013 at 23:52\nhe he... nannayitund ;)\n][ Rahul~ 20 March 2013 at 00:45\n:) nannaayi..in total agreement with most of what you have said..\nThis 'Indian phenomenon' has it's roots in our experiences during colonial rule..\n-FTII yil raggingnu ethire gusthi pidicha oruvan. :)\nSHAMEER.K.A 20 March 2013 at 02:12\nreall campus life ariyathadhinde problem aanu....i am sure aduthga varsham thangal abhiprayan mattum\nkunjila mascillamani henry 25 June 2014 at 23:55\nഅടുത്ത വര്ഷമായി എന്നും അഭിപ്രായം മാറിയിട്ടില്ല എന്നുമാത്രമല്ല എന്റെകൂടെ പ്രവര്ത്തനഫലമായി റാഗിംഗ് നന്നെ കുറഞ്ഞു എന്നും അറിയിക്കുന്നു.\nMyDreams 20 March 2013 at 05:45\nenittu sinima padikkumo?\nNasirudheen 20 March 2013 at 08:30\nവളരെ പ്രസക്തമായ ഒരു വിഷയം ഭംഗിയായി അവതരിപ്പിച്ചിരിക്കുന്നു. അഭിനന്ദനങ്ങൾ !\nഅറിഞ്ഞിടത്തോളം ഇന്ത്യൻ ഉപഭൂഖണ്ഡത്തിലെ കാമ്പസുകളിൽ മാത്രം നടമാടുന്ന ഒരു ക്രൂര പ്രതിഭാസം ആണ് റാഗ്ഗിംഗ്. വര്ഗം, ലിംഗം, സാമ്പത്തികം തുടങ്ങി പല ഘടകങ്ങളുടെയും അടിസ്ഥാനത്തിൽ നാം ജീവിതത്തിന്റെ ഭാഗമാക്കിയ അടിമത്ത-ശ്രേണീ വ്യവസ്ഥിതിയിൽ മോശമല്ലാത്ത ഒരു റോൾ ആണ് റാഗ്ഗിംഗ് നിർവഹിക്കുന്നത്. അഭ്യസ്ടവിദ്യർ ആയ ഒരു വിഭാഗത്തിന്റെ ഇടയിൽ ആണ് ഇത് ഉള്ളത് എന്നത് കൊണ്ട് തന്നെ ഇവര്കിടയിൽ അടിമത്ത മനോഭാവം അടിച്ചേല്പിക്കുന്നതിൽ ഒട്ടും കുറവല്ലാത്ത പ്രാധാന്യം റാഗ്ഗിങ്ങിനുണ്ട്. പ്രായ-ലിംഗ തരത്തിനനുസരിച്ചു മറ്റുള്ളവര്ക്ക് കീഴ്പെട്ട് ജീവിക്കാൻ പഠിപ്പിക്കുന്നത് ആദ്യമായും വീട്ടില് നിന്നാണ്. കുടുംബം കഴിഞ്ഞാൽ നമ്മുടെ സ്വഭാവ രൂപീകരണത്തിലെ ഏറ്റവും പ്രധാനപ്പെട്ട ഘടകം ആണ് കാമ്പസുകളും ഹോസ്റ്റലുകളും. കാമ്പസുകളിൽ മറ്റുള്ളവര്ക്ക് കീഴ്പെട്ടു ജീവിക്കാൻ നമ്മളെ ശീലിപ്പിക്കുന്നതിന്റെ ആദ്യ പാഠം ആണ് റാഗ്ഗിംഗ് എന്ന പേരിട്ട് വിളിക്കപ്പെടുന്ന ഈ മൃഗീയ വിനോദം. ഏതെങ്കിലും മാനദണ്ടത്തിന്റെ അടിസ്ഥാനത്തിൽ കൂടുതൽ ശക്തരായവരെ അനുസരിച്ച് ജീവിക്കുക എന്നതാണ് ഇതിലൂടെ കിട്ടുന്ന പാഠം. കാമ്പസ് രാഷ്ട്രീയം എന്ന പേരിലുള്ള കലാ പരിപാടിയാണ് ഈ കീഴ്പെടൽ പഠിപ്പിക്കുന്നതിലെ അടുത്ത ഇനം. സഹജീവികളെയും അവരുടെ പ്രശ്നങ്ങളെയും സ്വതന്ത്ര ചിന്താഗതിയോടും തുറന്ന മനസ്സോടും കൂടി സമീപിച്ച് വിശാലവും മാനവികതയിൽ അധിഷ്ടിതവുമായ രാഷ്ട്രീയബോധം രൂപപ്പെടുത്തി എടുക്കുന്ന രാഷ്ട്രീയം ഇവിടെ കാണാനാവില്ല. പകരം പുറത്തു നിന്നുള്ള രാഷ്ട്രീയ പാര്ടികൾ പറയുന്നതിനനുസരിച്ച് മാത്രം പ്രവൃത്തിക്കുന്ന ഉപഗ്രഹ രാഷ്ട്രീയ പ്രവർത്തനമാണ് ഉള്ളത്. ബൌദ്ധിക-പ്രവൃത്തി മണ്ഡലങ്ങളെ അങ്ങേയറ്റം ഒതുക്കുക എന്നതാണ് ഇതിലൂടെ ആര്ജിച്ചെടുക്കുന്ന സ്വഭാവം. ഇങ്ങനെ സകല ചിന്തകളും പ്രതികരണ ശേഷിയും പണയപ്പെടുത്തി മറ്റുള്ളവർ പറയുന്നതിനനുസരിച്ച് മാത്രം ജീവിച്ചു ശീലിച്ചവർ പിന്നെ പുറത്തിറങ്ങിയാൽ സ്വാഭാവികമായും കൂടുതൽ ശക്തരായ മറ്റുള്ളവര്ക് അടിമപ്പെട്ടു "അടങ്ങി, ഒതുങ്ങി" ജീവിക്കുന്നു. കൂടുതൽ ശക്തരായ ഗവർമെന്റുകൾ ചെയ്യുന്നതിലെ അപകടം അവര്ക് കാണാൻ പറ്റുന്നില്ല. ആഗോളവല്കരണത്തിന്റെയും ഭീകര വിരുദ്ധ പോരാട്ടത്തിന്റെയും മറവിൽ നടമാടുന്ന ചൂഷണവും ക്രൂരതയും അവർ അംഗീകരിക്കുക മാത്രമല്ല തന്നെയും തന്റെ കുടുംബത്തെയും ബാധിക്കാത്തിടത്തോളം അതിന്റെ ഭാഗമാവുന്നതിലും വലിയ വിരോധമില്ല. ആ നിലക്ക് കലാലയം ഒരു പരിശീലനക്കളരിയാണ്, കീഴ്പെട്ടു ജീവിക്കാൻ പഠിപ്പിക്കുന്ന ഒരു പരിശീലനക്കളരി. റാഗിംഗ് അതിലെ ഒരു കലാരൂപവും.\nബുക്കറിലൂടെ 6:Life of Pi Yann Martel: പുസ്തകവും സ...


മുണ്ട് മടക്കി കുത്തൽ, മീശ പിരി, അടി, ഡാൻസ് ഒപ്പം തെലുങ്ക് ഡയലോഗും; 'തലയുടെ വിളയാട്ടം'; ആറാട്ട് ടീസർ | Reporter Live\nമുണ്ട് മടക്കി കുത്തൽ, മീശ പിരി, അടി, ഡാൻസ് ഒപ്പം തെലുങ്ക് ഡയലോഗും; ‘തലയുടെ വിളയാട്ടം’; ആറാട്ട് ടീസർ\nBy : ഫിൽമി റിപ്പോർട്ടർ April 14, 2021 11:14 am 1 minute Read\nമോഹൻലാൽ നായകനാകുന്ന ചിത്രം ആറാട്ടിന്റെ ടീസർ എത്തി. മോഹൻലാലിൻറെ ഫേസ്ബുക് പേജിലൂടെയാണ് ടീസർ പുറത്തുവിട്ടിരിക്കുന്നത്. മോഹൻലാലിന്റെ മാസ്സ് എന്റർടെയ്നറായിരിക്കും ചിത്രം എന്ന് ഉറപ്പ് നൽകുന്നതാണ് ടീസർ.\nമുണ്ടും മടക്കി കുത്തി തോളും ചെരിച്ച് മോഹൻലാലിന്റെ ആക്ഷൻ, മാസ്സ് രംഗങ്ങൾ അടങ്ങിയ തകർപ്പൻ പ്രകടനമാണ് ടീസറിൽ ഉള്ളത്. അതിനൊപ്പം തന്നെ തലയുടെ വിളയാട്ടം എന്ന ബിജിഎമ്മും കൂടെ ചേരുമ്പോൾ ചിത്രം ആരാധകർക്ക് ആഘോഷത്തിനുള്ള വകുപ്പ് തന്നെ ആയിരിക്കുമെന്ന് ഉറപ്പ്.\nകോമഡിക്ക് പ്രാധാന്യം നല്‍കുന്ന ഒരു ആക്ഷന് ഡ്രാമയാണ് ആറാട്ട്. ഒരു തികഞ്ഞ മാസ് മസാല പടമായിരിക്കും ‘ആറാട്ടെന്ന്’ ബി ഉണ്ണികൃഷ്ണന് നേരത്തെ പറഞ്ഞിരുന്നു. നെയ്യാറ്റിന്‍കര ഗോപന് ചില കാരണങ്ങളാല് പാലക്കാട്ടെ ഒരു ഗ്രാമത്തില് എത്തുകയാണ്. തുടര്‍ന്നുണ്ടാകുന്ന സംഭവങ്ങളിലൂടെയാണ് കഥ മുന്നോട്ട് കൊണ്ടുപോകുന്നത്.\nവിജയ് ഉലകനാഥാണ് ചിത്രത്തിന്റെ ഛായാഗ്രഹണം നിര്‍വ്വഹിക്കുന്നത്. എഡിറ്റര് സമീര് മുഹമ്മദാണ്. രാഹുല് രാജ് സംഗീതം നല്‍കും. ജോസഫ് നെല്ലിക്കല് കലാ സംവിധാനം നിര്‍വ്വഹിക്കുന്ന ചിത്രത്തിന്റെ വസ്ത്രാലങ്കാരം സ്റ്റെഫി സേവ്യറാണ്.\nശ്രദ്ധ ശ്രീനാഥാണ് ‘ആറാട്ടില്’ മോഹന്‍ലാലിന്റെ നായിക. നെടുമുടി വേണു, സായ്കുമാര്, സിദ്ദിഖ്, ജോണി ആന്റണി, ഇന്ദ്രന്‍സ്, രാഘവന്, നന്ദു, ബിജു പപ്പന്, ഷീല, സ്വാസിക, മാളവിക, രചന നാരായണന് കുട്ടി, എന്നിവരാണ് ചിത്രത്തിലെ മറ്റു കഥാപാത്രങ്ങള്. പലക്കാടിന് പുറമെ ഹൈദ്രബാദാണ് ചിത്രത്തിന്റെ മറ്റൊരു പ്രധാന ലൊക്കേഷന്.


58 മുറിവുകള് നല്കി നമ്മള് യാത്രയയച്ച ആ അസംകാരനെ കുറിച്ച് തന്നെ\n13 May 2016 7:28 AM GMT\nജോലി തേടി കേരളത്തിലേക്കെത്തിയ കൈലാഷ് ജ്യോതി ബെഹ്റ അസമിലേക്കു തിരിച്ചു പോയി. ഒരു പക്ഷേ, ജീവിച്ചിരിക്കുമ്പോള് വിദൂര സ്വപ്നമായിരുന്നിരിക്കാമായിരുന്ന വിമാനത്തില്. ആരും അറിയാതെ, അവന് പോലുമറിയാതെ...\nകേരളത്തിലെ ജനസമൂഹം തങ്ങളുടെ പ്രബുദ്ധത തെളിയിക്കാനായി ജീവനെടുത്ത ശേഷം അവന്റെ ശരീരം എംബാം ചെയ്താണ് കേരളത്തില് നിന്നും അസമിലേക്ക് കൊണ്ടുപോയത്. അസമിലെ നാംതി ഖോന്ഗ്യയിലുള്ള വീട്ടില് കൈലാഷിന്റെ മൃതദേഹം മതാചാര പ്രകാരം സംസ്കരിച്ചു. സോ കാള്‍ഡ് മനുഷ്യാവകാശ പ്രവര്‍ത്തകര് ആരും കൈലാഷിനു നീതി ലഭിക്കാന് മുറവിളി കൂട്ടിയില്ല, പ്രതിഷേധ പ്രകടനങ്ങള് നടത്തിയില്ല. എന്തിനേറെ അവന്റെ മൃതദേഹം എന്തു ചെയ്തു എന്നുപോലും അന്വേഷിച്ചില്ല. ജീവന് ഭാഷയുടെയും ദേശത്തിന്‍റെയും മുഖം നല്‍കുന്ന, ഇതര സംസ്ഥാന തൊഴിലാളികളെ ആകെ ബംഗാളി എന്ന ഒറ്റ വാക്കില് വിലയിരുത്തുന്ന മലയാളികള്‍ക്ക് അതിനെക്കുറിച്ച് അന്വേഷിക്കേണ്ട ആവശ്യവുമില്ലല്ലോ. അവര്‍ക്ക് അന്വേഷിക്കാന് വേറെ എന്തൊക്കെ വിഷയങ്ങള് കിടക്കുന്നു.\nപ്രബുദ്ധത കൂടിപ്പോയത് കാരണം 58 മുറിവുണ്ടായിരുന്നു കൈലാഷിന്റെ ശരീരത്തില്. അത്രയും മുറിവുകളില് നിന്നുണ്ടായ ആഘാതവും ഹെഡ് ഇഞ്ചുറി മൂലം ഉണ്ടായ ആന്തരിക രക്തസ്രാവവും ആണ് അവന്റെ ജീവനെടുത്തത്. സൂര്യാഘാതമേറ്റ് ഈയാംപാറ്റകളെപ്പോലെ ഒരോരുത്തരായി കരിഞ്ഞു വീഴുന്ന സമയത്ത്, 37 ഡിഗ്രി സെല്‍ഷ്യസ് ചൂടിലാണ് അയാളെ കെട്ടിയിട്ടത്. മരിച്ചു വീഴുമ്പോള് കൈലാഷിന്റെ വയറ്റില് ഉണ്ടായിരുന്നത് വെറും 10 ശതമാനത്തോളം ഭക്ഷണമാണ്. വ്യക്തമായി പറഞ്ഞാല് 36 മണിക്കൂറുകള് ആയി അയാള് ഭക്ഷണം കഴിച്ചിട്ടുണ്ടായിരുന്നില്ല.\nസംഭവം നടക്കുന്നതിനു നാലു ദിവസം മുന്‍പ് നാട്ടില് ഇതര സംസ്ഥാനക്കാരുടെ ഗള്‍ഫിലേക്ക് സുഹൃത്തുക്കളെയും ബന്ധുക്കളെയും പോലെ കൈലാഷും വണ്ടി കയറി. വര്‍ഷങ്ങളോളം ജോലി തേടി അലയുന്നതിനിടയില് എപ്പോഴോ കൈലാഷ് മദ്യത്തിനടിമയുമായിരുന്നു എന്നും നാലു ദിവസം തുടര്‍ച്ചയായുള്ള യാത്രയ്ക്കിടയില് മദ്യം ലഭ്യമാകാതിരുന്നപ്പോള് അയാള് മാനസികവിഭ്രാന്തി കാട്ടിയിരുന്നു എന്നും സുഹൃത്തുക്കള് പറഞ്ഞതായി ചിങ്ങവനം പോലീസ് സ്റ്റേഷനില് നിന്നും അറിയാന് കഴിഞ്ഞു.\nകോട്ടയത്ത് വച്ച് കൂട്ടം തെറ്റിയ ഇയാളെ സുഹൃത്തുക്കള്‍ക്ക് കണ്ടെത്താനായില്ല. ചിങ്ങവനത്തുള്ള മൂന്നോളം വീടുകളില് കൈലാഷ് ചെന്നതായി പോലീസ് പറയുന്നുണ്ട്. മോഷ്ടാവ് എന്ന് സംശയിച്ചാണ് കൈലാഷിനെ ഉത്തരവാദിത്വമുള്ള ജനസമൂഹം കെട്ടിയിട്ടത്. പിന്നെ നടന്നത് നാമെല്ലാമറിഞ്ഞ കാര്യങ്ങള്. പോലീസ് വരുമ്പോള് വായില് നിന്നും നുരയും പതയും ഒഴുകി ഗുരുതരാവസ്ഥയിലായിരുന്നു കൈലാഷ്. കോട്ടയം മെഡിക്കല് കോളെജിലേക്ക് കൊണ്ടു പോകുന്ന വഴിയാണ് സുഹൃത്തുക്കള് പോലീസില് നിന്നും വിവരങ്ങള് അറിയുന്നത്. ആശുപത്രിയിലെത്തിയപ്പോഴേക്കും കൈലാഷ് മരിച്ചിരുന്നു.\nസിഐ സഖറിയ മാത്യുവിന്റെ മേല്‍നോട്ടത്തില് എസ്ഐ എം എസ് ഷിബുവാണ് ഈ കേസ് അന്വേഷിക്കുന്നത്. രണ്ട് പേരെ പോലീസ് കസ്റ്റഡിയില് എടുത്തു കഴിഞ്ഞു. പ്രദേശവാസികളായ വര്‍ഗ്ഗീസിനെയും പ്രസന്നനെയും. ഇതില് പ്രസന്നനാണ് കൈലാഷിനെ കെട്ടിയിട്ടത്. ഇനിയും നാലു പേരെ അറസ്റ്റ് ചെയ്യാനുണ്ട് എന്ന് സ്റ്റേഷനില് നിന്നും അറിയിച്ചു. അന്യായമായി തടസ്സമുണ്ടാക്കുക, കെട്ടിയിടുക, കൊലപാതകം, മര്‍ദ്ദനം, സംഘം ചേര്‍ന്ന് ആക്രമണം എന്നീ കുറ്റങ്ങളാണ് ഇവരുടെ മേല് ചാര്‍ജ്ജ് ചെയ്യപ്പെട്ടിരിക്കുന്നത്.\nവര്‍ഗ്ഗീസിനെയോ പ്രസന്നനെയോ പോലെ എണ്ണിയെടുത്ത നാലോ അഞ്ചോ പേരല്ല കൈലാഷിന്റെ മരണത്തിനുത്തരവാദി. ഒരു മനുഷ്യനെ പട്ടിയെപ്പോലെ തല്ലിക്കൊല്ലുന്നത് കണ്ടു നിന്ന, ഇതുവരെയും അതേക്കുറിച്ചൊരക്ഷരം മിണ്ടാത്ത നാമോരൊരുത്തരും അതില് പങ്കാളികളാണ്.\nഇതര സംസ്ഥാന തൊഴിലാളി ഉണ്ടാക്കുന്ന ഭക്ഷണം വെട്ടി വിഴുങ്ങുകയും, അവന് മേസ്തിരിപ്പണിയെടുത്ത വീട്ടില് സുഖമായി ഉറങ്ങുകയും, അവന് രാപ്പകല് പണിയെടുത്ത് ഉണ്ടാക്കിക്കൊണ്ടിരിക്കുന്ന മെട്രോയെക്കുറിച്ച് ഘോരഘോരം പ്രസംഗിക്കുകയും ചെയ്യുന്ന മലയാളിയ്ക്ക് പക്ഷേ അവനെ കാണുമ്പോള് പുച്ഛമാണ്. കേരളത്തിലെ ആള്‍ക്കാരുടെ പണമെല്ലാം കൊണ്ടു പോകുന്നവന്, ഇവിടത്തെ ആള്‍ക്കാര്‍ക്ക് ജോലി നഷ്ടപ്പെടാന് കാരണമായവന്, മലയാളി സ്ത്രീകളെ പീഡിപ്പിക്കുന്നവന്, കൊള്ളയും പിടിച്ചുപറിയും കൊലയും നടത്തുന്നവന് എന്നിങ്ങനെ അനേകം പട്ടങ്ങള് മലയാളി അവനു കല്‍പ്പിച്ചു നല്‍കിയിട്ടുണ്ട്. എന്നാല് വീട്ടിലെ തെങ്ങില് കയറണമെങ്കില് പോലും ഇപ്പോള് മലയാളി ആദ്യം വിളിക്കുക ഇവരെയായിരിക്കും. വൈറ്റ് കോളര് ഉദ്യോഗം മാത്രം സ്വപ്നം കാണുന്ന മലയാളി മാറ്റി നിര്‍ത്തുന്ന തൊഴില് മേഖലകളില് എല്ലാം അവര് പണിയെടുക്കും.\nഇത്തരത്തില് ഓരോ വര്‍ഷവും കൊല്ലപ്പെടുന്ന/അസ്വാഭാവികമായി മരണപ്പെടുന്ന ഇതര സംസ്ഥാന തൊഴിലാളികളുടെ എണ്ണം കൂടി വരികയാണ്. എന്നാല് ഈ കാര്യത്തില് എന്തു നടപടികളാണ് നമ്മുടെ സര്‍ക്കാര് എടുക്കുന്നത്? ഇവര് തൊഴിലിടത്ത് നേരിടുന്ന പ്രശ്നങ്ങളെ കുറിച്ച് തൊഴില് വകുപ്പിന് എന്തെങ്കിലും അറിവുണ്ടോ? അല്ലെങ്കില് ഇവര് ജീവിക്കുന്ന വൃത്തിഹീനമായ സാഹചര്യങ്ങളെ കുറിച്ച് ആരോഗ്യ വകുപ്പിനോ?\nഅഭിമാനപൂര്‍വ്വം പൊക്കിപ്പിടിക്കുന്ന മലയാളി എന്ന പുറം ചട്ടയ്ക്കുള്ളില് ഭൂപടത്തിലെ അതിര്‍ത്തി കടന്നു വരുന്നവരെ ഇപ്പോഴും വെറുക്കുന്ന ഒരു ഹിറ്റ്ലര് ഉറങ്ങിക്കിടക്കുന്നു എന്നതിന് തെളിവാണു കൈലാഷിന്‍റെ കൊലപാതകം. അത് പെരുമ്പാവൂരിലെ ജിഷയുടെ കൊലപാതകം പോലെ കേരളത്തെ പിടിച്ചു കുലുക്കിയില്ല എന്നിടത്താണ് പുരോഗമന മലയാളിയുടെ കപട മുഖം വെളിവാകുന്നത്.


തിരുവനന്തപുരം: ടി.പി ചന്ദ്രശേഖരന് വധവുമായി ബന്ധപ്പെട്ട് മാധ്യമങ്ങള്‍ക്കെതിരെ കോടതിയെ സമീപിച്ച സി.പി.ഐ.എമ്മിന്റെ നടപടി വിചിത്രമാണെന്ന് കെ.പി.സി.സി പ്രസിഡന്റ് രമേശ് ചെന്നിത്തല.\nറഷ്യയിലെ ഇരുമ്പ് മറയെ ഓര്‍മ്മിപ്പിക്കുന്നതാണ് സി.പി.ഐ.എമ്മിന്റെ നടപടി. ചന്ദ്രശേഖരന് വധത്തില് പുറത്ത് വന്നുകൊണ്ടിരിക്കുന്നത് സത്യമായ കാര്യങ്ങളാണ്. പോലീസ് അന്വേഷിച്ചു പിടിക്കുന്ന പ്രതികളെ കുറിച്ചുള്ള വിവരങ്ങള് മാധ്യമങ്ങളില് വാര്‍ത്തയാകുന്നു എന്നു പറഞ്ഞാണ് കോടതിയെ സമീപിക്കുന്നത്.\nപാര്‍ട്ടിയുടെ പങ്ക് ജനങ്ങള് അറിയുന്നതിനെ സി.പി.ഐ.എം ഭയക്കുന്നു. ടി.പിയുടെ വധവുമായി ബന്ധപ്പെട്ട വാര്‍ത്തകളെല്ലാം അവര്‍ക്കെതിരാണ്. അന്വേഷണ ഉദ്യോഗ്സ്ഥര് മാധ്യമങ്ങള്‍ക്ക് വാര്‍ത്തചോര്‍ത്തിക്കൊടുക്കുന്നു എന്ന വിലകുറഞ്ഞ ആരോപണങ്ങളാണ് സി.പി.ഐ.എം ഇപ്പോള് നടത്തുന്നതെന്നും രമേശ് ചെന്നിത്തല അഭിപ്രായപ്പെട്ടു.\nഇന്നലെയാണ് കേസുമായി ബന്ധപ്പെട്ട വാര്‍ത്തകള് ചോര്‍ത്തുന്ന പോലീസുകാര്‍ക്കും മാധ്യമങ്ങള്‍ക്കും എതിരെ കോടതിയലക്ഷ്യ നടപടി സ്വീകരിക്കണമെന്ന് ആവശ്യപ്പെട്ട് സിപിഎം ഹൈക്കോടതിയെ സമീപിച്ചത്.


ആക്രമണങ്ങളുടെ ഉത്തരവാദിത്വം സംഘപരിവാറിനെന്ന് മുഖ്യമന്ത്രി|cm pinarayi blame rss behind the violance in kerala – News18 Malayalam\nആക്രമണങ്ങളുടെ ഉത്തരവാദിത്വം സംഘപരിവാറിനെന്ന് മുഖ്യമന്ത്രി\nതിരുവനന്തപുരം: കേരളത്തിൽ നടന്നുവരുന്ന ആക്രമണങ്ങളുടെ ഉത്തരവാദിത്വം സംഘപരിവാറിനാണെന്ന് മുഖ്യമന്ത്രി പിണറായി വിജയൻ. തിരുവനന്തപുരത്ത് മാധ്യമപ്രവർത്തകരോട് സംസാരിക്കുകയായിരുന്നു അദ്ദേഹം. നാടിന്‍റെ ശാന്തിയും സമാധാനവും തകർക്കാനുള്ള ബോധപൂർവമായ നീക്കമാണ് നടക്കുന്നത്. നേരത്തെ ആസൂത്രണം ചെയ്തതിന്‍റെ ഭാഗമായുള്ള അക്രമങ്ങളാണ് പലയിടത്തും നടക്കുന്നത്. ജനപ്രതിനിധികളെ ആക്രമിക്കുന്നു, മാധ്യമപ്രവർത്തകരെ ആക്രമിക്കുന്നു, പൊതുകെട്ടിടങ്ങൾ നശിപ്പിക്കുന്നു, നിരവധി പാർട്ടികളുടെ ഓഫീസുകൾ നശിപ്പിക്കുന്നു, ഇതിന്‍റെയെല്ലാം പിന്നീൽ നാട്ടിൽ വലിയതോതിലുള്ള പ്രകോപനം സൃഷ്ടിക്കുകയെന്ന ഉദ്ദേശമാണുള്ളത്. ഇതിനുള്ള ശ്രമമാണ് സംഘപരിവാർ നടത്തുന്നതെന്നും അദ്ദേഹം ആരോപിച്ചു.\nCPM അക്രമം അവസാനിപ്പിച്ചില്ലെങ്കിൽ ഗുരുതരപ്രത്യാഘാതമെന്ന് BJP കേന്ദ്ര നേതൃത്വം\nഇക്കാര്യങ്ങളെ കേരളം ഒറ്റക്കെട്ടായി അപലപിക്കേണ്ടതാണെന്ന് മുഖ്യമന്ത്രി പറഞ്ഞു. എന്നാൽ നിർഭാഗ്യവശാൽ അവിടെയും ചില രാഷ്ട്രീയ ലക്ഷ്യങ്ങളെ വെച്ചുകൊണ്ട് അക്രമങ്ങളെ അപലപിക്കാൻ തയ്യാറാകാത്ത സമീപനമാണ് കോൺഗ്രസ് അടക്കമുള്ള കക്ഷികൾ സ്വീകരിക്കുന്നത്. നാടിന്‍റെ സ്വൈര്യവും സമാധാനവും തകർത്ത് ഒരു പുതിയ രീതിയിലേക്ക് മാറ്റാനാണ് ശ്രമിച്ചുകൊണ്ടിരിക്കുന്നത്. ഇത് ഒരു കാരണവശാലും അനുവദിക്കില്ല. ശക്തമായ നടപടികളിലൂടെ തന്നെ അതിനെ നേരിടും. ആർഎസ്എസിന് അവരുടെ അജണ്ട അനുസരിച്ച് ജനങ്ങളിൽ ഭീതി പടർത്താനും, ഭയത്തിന്‍റെ അന്തരീക്ഷത്തിൽ നാടിനെ നിർത്താനും സാധിക്കില്ല. ആവശ്യമായ എല്ലാ സുരക്ഷാ നടപടികളും സർക്കാർ ഒരുക്കുക തന്നെ ചെയ്യുമെന്നും അദ്ദേഹം പറഞ്ഞു.\nവികാരപരമായ സംഭവങ്ങൾക്കിടയാക്കുന്ന തരത്തിലുള്ള ആക്രമണം നടന്നിട്ടുണ്ടെന്ന് മുഖ്യമന്ത്രി പറഞ്ഞു. പൊതുവെ സംയമനം പാലിക്കുന്ന നിലയിൽ മാതൃകാപരമായ ഇടപെടൽ പൊതുപ്രവർത്തകരുടെ ഭാഗത്തുനിന്ന് ഉണ്ടായത് ശ്രദ്ധേയമാണ്. ഇപ്പോഴത്തെ സംഭവങ്ങളിൽ പൊലീസിന് വീഴ്ച പറ്റിയിട്ടില്ലെന്നും, നേരത്തെ തന്നെ ആവശ്യമായ കരുതൽ നടപടികൾ പൊലീസ് സ്വീകരിച്ചിട്ടുണ്ടെന്നും അദ്ദേഹം പറഞ്ഞു.\nFirst published: January 05, 2019, 16:46 IST\ncm pinarayirss attack in keralasabarimala casesabarimala issueSabarimala Live Newssabarimala newssabarimala protestsabarimala templeSabarimala Updatesആർഎസ്എസ്മുഖ്യമന്ത്രി പിണറായി


actress nikhila vimal's photo shoot video - Malayalam Filmibeat\nമലയാളത്തില് വിജയ നായികയായി തിളങ്ങി നിഖില വിമല്! വൈറലായി പുതിയ ഫോട്ടോഷൂട്ട്! കാണൂ\n| Updated: Monday, April 1, 2019, 11:48 [IST]\nഅരവിന്ദന്റെ അതിഥികളുടെ വിജയത്തിനു ശേഷം മലയാളത്തില് തിളങ്ങിനില്‍ക്കുന്ന നായികാ നടിയാണ് നിഖില വിമല്. വിനീത് ശ്രീനിവാസന് ചിത്രത്തിലെ ശ്രദ്ധേയ പ്രകടനം നടിയുടെ കരിയറില് വഴിത്തിരിവുണ്ടാക്കിയിരുന്നു. തുടര്‍ന്നിറങ്ങിയ ഫഹദ് ഫാസിലിന്റെ ഞാന് പ്രകാശനും സൂപ്പര്‍ഹിറ്റായതോടെ നിഖിലയ്ക്ക് മലയാളത്തില് തിരക്കേറിയിരുന്നു.\nമോഹന്‍ലാല് മാസ് സൂപ്പര്‍സ്റ്റാറെന്ന് പോളണ്ടുകാരി! ലൂസിഫര് കണ്ട ആവേശത്തില് ഡയാന ! വൈറലായി വീഡിയോ\nദുല്‍ഖര് സല്‍മാന്റെ നായികയായുളള ഒരു യമണ്ടന് പ്രേമകഥയാണ് നിഖിലയുടെതായി പുറത്തിറങ്ങാനിരിക്കുന്ന പുതിയ ചിത്രം. അതേസമയം നടിയുടെതായി പുറത്തിറങ്ങിയ പുതിയ ഫോട്ടോഷൂട്ട് വീഡിയോ സോഷ്യല് മീഡിയയില് വൈറലായിരുന്നു. ഗൃഹലക്ഷ്മി മാഗസിനു വേണ്ടിയായിരുന്നു നടി ഫോട്ടോഷൂട്ട് നടത്തിയിരുന്നത്.\nമാഗസിന്റെ ഇത്തവണത്തെ വിഷു സ്‌പെഷ്യല് കവര് ഗേളായത് നിഖില വിമലായിരുന്നു. ഫോട്ടോഷൂട്ടിലെ നടിയുടെ മേക്ക് ഓവര് ശ്രദ്ധേയമായി മാറിയിരുന്നു. ജയറാമിന്റെ ഭാഗ്യദേവത എന്ന ചിത്രത്തിലൂടെയാണ് നിഖില മലയാളത്തില് അരങ്ങേറ്റം കുറിച്ചിരുന്നത്. തുടര്‍ന്ന് ദിലീപിന്റെ നായികയായി ലവ് 24*7 എന്ന സിനിമയിലും നടി അഭിനയിച്ചു. തുടര്‍ന്ന് തമിഴിലും തെലുങ്കിലും തിളങ്ങിയ നടി മലയാളത്തിലേക്ക് തിരിച്ചെത്തിയ ചിത്രമായിരുന്നു അരവിന്ദന്റെ അതിഥികള്.\nകല്‍ക്കി ടീസറില് മരണമാസ് പ്രകടനവുമായി ടൊവിനോ തോമസ്! വൈറലായി വീഡിയോ! കാണൂ\nലൂസിഫര് ഫാന്‍സ് ഷോ കണ്ട ആവേശത്തില് സ്‌കോട്‌ലന്‍ഡ് എംപി!മമ്മൂട്ടിയുടെയും മോഹന്‍ലാലിന്റെയും ആരാധകന്\nRead more about: nikhila vimal നിഖില വിമല്\nactress nikhila vimal's photo shoot video


സ്പെയിന് വീണ്ടും പൊതുതെരഞ്ഞെടുപ്പിലേക്ക്\nഒരു കക്ഷിക്കും ഭൂരിപക്ഷം ലഭിക്കാത്തതിനാല് തുടര്‍ച്ചയായ നാലാം വര്‍ഷം നാലാം തവണയാണ് തെരഞ്ഞെടുപ്പിന് വേദിയൊരുങ്ങുന്നത്\n18 Sep, 2019 at 03:07 AM\nസ്പെയിന് വീണ്ടും പൊതുതെരഞ്ഞെടുപ്പിലേക്ക്. ഒരു കക്ഷിക്കും ഭൂരിപക്ഷം ലഭിക്കാത്തതിനാല് തുടര്‍ച്ചയായ നാലാം വര്‍ഷം നാലാം തവണയാണ് തെരഞ്ഞെടുപ്പിന് വേദിയൊരുങ്ങുന്നത്. പ്രധാനമന്ത്രി പെട്രോ സാഞ്ചസിന്‍റെ സോഷ്യലിസ്റ്റ് പാര്‍ട്ടിക്ക് കഴിഞ്ഞ ഏപ്രിലില് നടന്ന തെരഞ്ഞെടുപ്പില് ഏറ്റവും കൂടുതല് സീറ്റുകള് ലഭിച്ചെങ്കിലും സഖ്യ രൂപീകരണം പരാജയപ്പെട്ടതാണ് മറ്റൊരു തെരഞ്ഞെടുപ്പിന് കൂടി വഴിയൊരുക്കിയത്. ഇടത് പാര്‍ട്ടിയായ ഉനിദാസ് പൊദമോസുമായി സഖ്യ സാധ്യതകള് വിദൂരമായതോടെയാണ് പ്രധാനമന്ത്രി പെഡ്രോ സാഞ്ചസിന് മറ്റൊരു തെരഞ്ഞെടുപ്പിനെ നേരിടേണ്ടിവരുന്നത്.\nപോപ്പുലര് പാര്‍ട്ടി സിദാഡനോസ് പാര്‍ട്ടികളുമായുള്ള ധാരണ ശ്രമങ്ങളും പാളി. നടപടിക്രമങ്ങളുടെ ഭാഗമായി ഫിലിപ്പ് ആറാമന് രാജാവ് വിവിധ പാര്‍ട്ടി പ്രതിനിധികളുമായി കൂടിക്കാഴ്ച നടത്തിയിരുന്നു. പെഡ്രോ സാഞ്ചസിന് പ്രധാനമന്ത്രി സ്ഥാനത്ത് തുടരാന് ആവശ്യമായ പിന്തുണയുണ്ടോ എന്ന് പരിശോധിക്കുന്നതിനായിരുന്നു കൂടിക്കാഴ്ച. ഇതിന് ശേഷം പ്രധാനമന്ത്രി പദത്തിലേക്ക് തനിക്കാരെയും നിര്‍ദ്ദേശിക്കാനില്ലെന്ന് രാജാവ് പ്രഖ്യാപനം നടത്തുകയും ചെയ്തു. പ്രധാനമന്ത്രി പദത്തിലേക്ക് ആളെ നിര്‍ദ്ദേശിക്കുന്നതിന് 23 ന് വീണ്ടും വോട്ടെടുപ്പ് നടക്കും. ഇതിന് മുമ്പായി രാഷ്ട്രീയ കക്ഷികള് ധാരണയിലെത്താനുള്ള സാധ്യതയും വിദൂരമാണ്.\nഅത്ഭുതങ്ങള് സംഭവിച്ചില്ലെങ്കില് അടുത്തയാഴ്ച പാര്‍ലമെന്‍റ് പിരിച്ച് വിടാന് ഉത്തരവാകും. അങ്ങിനെയെങ്കില് നവംബര് 10 ന് പൊതുതെരഞ്ഞെടുപ്പ് നടക്കും. സര്‍ക്കാര് രൂപീകരണത്തിന് താന് പരമാവധി ശ്രമിച്ചെന്നും എന്നാല് മറ്റ് കക്ഷികള് തന്നോട് സഹകരിച്ചില്ലെന്നും പ്രധാനമന്ത്രി പെഡ്രോ സാഞ്ചസ് വാര്‍ത്താ സമ്മേളനത്തില് ആരോപിച്ചു. ഇടക്കാല സര്‍ക്കാരുകളല്ല ഭരണ കാലാവധി പൂര്‍ത്തിയാക്കാന് ഉതകുന്ന സര്‍ക്കാരാണ് സ്പെയിന് ജനത ആഗ്രഹിക്കുന്നതെന്നും അദ്ദേഹം പറഞ്ഞു. 350 അംഗ പാര്‍ലമെന്‍റില് 123 സീറ്റാണ് പ്രധാനമന്ത്രി പെഡ്രോ സാഞ്ചസിന്‍റെ പാര്‍ട്ടിക്ക് നിലവില് ഉള്ളത്.


മൈത്രി അഴിമതി: അന്വേഷണം പഠനത്തിനുശേഷം | Mythri Scam: investigate after study - Malayalam Oneindia\n26 min ago സിഒടി നസീറിനെ ആക്രമിച്ചതിനു പിന്നില് സിപിഎം: കടന്നാക്രമിച്ച് കെ മുരളീധരന്\n32 min ago ദൗത്യം തീര്‍ന്നിട്ടില്ലെന്ന് പ്രിയങ്ക; എക്‌സിറ്റ് പോള് ലക്ഷ്യം നിങ്ങളെ തളര്‍ത്തല്\n54 min ago ഐശ്വര്യ റായിയെ അധിക്ഷേപിച്ച് മീം പ്രചരിപ്പിച്ചു; മാപ്പ് പറയില്ലെന്ന് വിവേക് ഒബ്റോയി\n1 hr ago കർണാടകയിൽ രാഹുൽ ഗാന്ധിയുടെ ഇടപെടൽ; സംസ്ഥാന നേതൃത്വത്തിന് നിർദ്ദേശം, അംഗീകരിച്ച് ദേവഗൗഡയും\nമൈത്രി അഴിമതി: അന്വേഷണം പഠനത്തിനുശേഷം\nതിരുവനന്തപുരം: മൈത്രി ഭവന നിര്‍മ്മാണപദ്ധതിയില് അഴിമതി നടത്തിയെന്ന് പൊതുമരാമത്ത് മന്ത്രി പി.ജെ ജോസഫിനെതിരെയുള്ള ആരോപണങ്ങളെക്കുറിച്ച് വിശദമായി പഠിച്ചശേഷം നടപടിയെടുക്കുമെന്ന് മുഖ്യമന്ത്രി വി.എസ് അച്യുതാനന്ദന് .\nമന്ത്രിസഭായോഗത്തിനുശേഷം മാധ്യമപ്രവര്‍ത്തകരോട് സംസാരിക്കുകയായിരുന്നു അദ്ദേഹം. ആരോപണങ്ങള് എത്രത്തോളം ശരിയാണെന്നറിയുന്നതിനായി ബന്ധപ്പെട്ടവരുടെ വിശദീകരണം ആവശ്യപ്പെട്ടിട്ടുണ്ടെന്നും മുഖ്യമന്ത്രി അറിയിച്ചു.\nജയിലില്‍ക്കഴിയുന്ന അബ്ദുന്നാസര് മദനിയുടെ മോചനവുമായി ബന്ധപ്പെട്ട് തമിഴ്നാട് മുഖ്യമന്ത്രി എം. കരുണാനിധിയുമായി ഉടന് ചര്‍ച്ചനടത്തും. സ്വാശ്രയ കോളേജ് പ്രശ്നത്തില് ഈ നിയമസഭാ സമ്മേളനകാലത്തുതന്നെ നിയമനിര്‍മ്മാണം നടത്തും. മാനേജുമെന്റുകളുമായി ചര്‍ച്ചനടത്തിയ ശേഷം അതിനുള്ള നടപടികള് ആരംഭിക്കും. കൂടാതെ സമരം ചെയ്തതിന് യു ഡി എഫ് സര്‍ക്കാര് പിരിച്ചുവിട്ട ഏഴ് സര്‍ക്കാര് ജീവനക്കാരെ തിരിച്ചെടുക്കുമെന്നും മുഖ്യമന്ത്രി പറഞ്ഞു.


റജബ് എന്നാല് …? – Islam Padasala\nHome / ചോദ്യോത്തരം / ഫത് വ / കര്‍മ്മശാസ്ത്രം-ഫത്‌വ / റജബ് എന്നാല് …?\nshaik ahmad assharabasi May 3, 2014\tകര്‍മ്മശാസ്ത്രം-ഫത്‌വ\nചോ: റജബ് മാസത്തെക്കുറിച്ച് അറിയാന് ഞാന് ആഗ്രഹിക്കുന്നു. റജബ് എന്നാല് എന്താണര്‍ത്ഥം? ആ മാസത്തിന് എന്തെങ്കിലും ശ്രേഷ്ഠതയുണ്ടോ?\nഉത്തരം: അറബ് ചാന്ദ്രമാസങ്ങളിലൊന്നാണ് റജബ്. ആ വാക്ക് കടന്നുവന്നത് ‘തര്‍ജീബ്’ (മഹത്വപ്പെടുത്തല്)എന്ന അറബ് വാക്കില്‍നിന്നാണ് അത് ഉത്ഭവിച്ചിട്ടുള്ളത്.\nറജബ് മാസത്തെ വിശുദ്ധറജബ് (റജബുല്‍ഹറാം)എന്നും വിളിക്കാറുണ്ട്. യുദ്ധം നിഷിദ്ധമായ നാലുമാസങ്ങളില് ഒന്നാണ് റജബ് മാസം. ചരിത്രാതീതകാലംതൊട്ടേ യുദ്ധം വിലക്കപ്പെട്ട മാസങ്ങളിലൊന്നാണ് റജബ്. സൂറത്തുതൗബയില് അതിനെപ്പറ്റി പരാമര്‍ശമുള്ളത് ഇങ്ങനെ: ‘ആകാശഭൂമികളുടെ സൃഷ്ടി നടന്ന നാള് തൊട്ട് അല്ലാഹുവിന്റെ അടുക്കല് ദൈവിക പ്രമാണമനുസരിച്ച് മാസങ്ങളുടെ എണ്ണം പന്ത്രണ്ടാണ്. അവയില് നാലെണ്ണം യുദ്ധം വിലക്കപ്പെട്ടവയാണ്. ഇതാണ് യഥാര്‍ഥ നിയമക്രമം. അതിനാല് ആ നാലുമാസം നിങ്ങള് നിങ്ങളോടുതന്നെ അക്രമം കാണിക്കാതിരിക്കുക.'(അത്തൗബ-36)ز\nയുദ്ധംവിലക്കപ്പെട്ട മാസങ്ങള് ദുല്‍ഖഅദ്, ദുല്‍ഹിജ്ജ,മുഹര്‍റം, റജബ് എന്നിവയാണ്. അതാണ് പ്രവാചകന് നബി(സ) പറഞ്ഞത്: ‘പ്രപഞ്ചസൃഷ്ടിപ്പില് മാസങ്ങള് 12 ആണ്. അതില്4എണ്ണം വിശുദ്ധമാസങ്ങളാണ്. മൂന്നെണ്ണം ഒന്നിനുപിറകെയായി തുടര്‍ന്നുവരുന്നു. എന്നാല് നാലാമത്തേതായി വരുന്ന റജബ് ജുമാദല് ആഖിറിന്റെയും ശഅ്ബാന്റെയും ഇടയിലാണ്’.\nറജബ് മാസത്തെ റജബുല് ഫര്‍ദ് (ഒറ്റയാന് റജബ്) എന്ന് വിശേഷിപ്പിക്കാറുണ്ട്. തുടര്‍ച്ചയായി വരുന്ന3വിശുദ്ധമാസങ്ങളില്‍നിന്ന് വ്യത്യസ്തപുലര്‍ത്തുംവിധം വേറിട്ട് അഞ്ചുമാസത്തിനുശേഷമാണല്ലോ ഇത് നിലകൊള്ളുന്നത്.\nറജബിന് മറ്റൊരു പേരുകൂടിയുണ്ട് അത് അറേബ്യയിലെ ‘മുളര്’ എന്ന ഒരു ഗോത്രത്തിന്റെ പേരിനോട് ചേര്‍ത്താണ് അങ്ങനെ വിളിക്കുന്നത്. പ്രസ്തുതഗോത്രം റജബിനെ വലിയളവില് ആദരിക്കുകയും അതിന്റെ പരിശുദ്ധിയെ കാത്തുസൂക്ഷിക്കുകയും ചെയ്തുപോന്നിരുന്നു.\nഇസ്‌റാഅ് -മിഅ്‌റാജിന്റെ മാസം\nഇസ്‌റാഇനും മിഅ്‌റാജിനും സാക്ഷ്യംവഹിച്ച മാസമാണ് റജബ്. ആകാശലോകത്തേക്കുള്ള നബിതിരുമേനിയുടെ യാത്രയായിരുന്നല്ലോ അത്. ആ യാത്രയെപ്പറ്റി ഖുര്‍ആന് പറയുന്നത് കാണുക:\n‘തന്റെ ദാസനെ മസ്ജിദുല് ഹറാമില്‍നിന്ന് മസ്ജിദുല് അഖ്‌സ്വായിലേക്ക്- അതിന്റെ പരിസരം നാം അനുഗൃഹീതമാക്കിയിരിക്കുന്നു-ഒരു രാവില് കൊണ്ടുപോയവന് ഏറെ പരിശുദ്ധന് തന്നെ. നമ്മുടെ ചില ദൃഷ്ടാന്തങ്ങള് അദ്ദേഹത്തിന് കാണിച്ചുകൊടുക്കാന് വേണ്ടിയാണത്. അവന് എല്ലാം കേള്‍ക്കുന്നവനും കാണുന്നവനുമാണ്.'(അല്‍ഇസ്‌റാഅ് 1)\nമിഅ്‌റാജിനെപ്പറ്റി ഖുര്‍ആന് മറ്റൊരു അധ്യായത്തില് വിവരിക്കുന്നുണ്ട്.\n‘പ്രബലനായ ഒരു വ്യക്തി. അങ്ങനെ അവന് നിവര്‍ന്നുനിന്നു.അത്യുന്നതമായ ചക്രവാളത്തിലായിക്കൊണ്ട്. പിന്നെ അവന് അടുത്തുവന്നു. വീണ്ടും അടുത്തു. അദ്ദേഹം കണ്ണുകൊണ്ടു കണ്ടതിനെ മനസ്സ് കളവാക്കിയില്ല. എന്നിട്ടും ആ പ്രവാചകന് നേരില് കണ്ടതിനെക്കുറിച്ച് നിങ്ങള് അദ്ദേഹത്തോട് തര്‍ക്കിക്കുകയാണോ?മറ്റൊരു ഇറങ്ങിവരവുവേളയിലും അദ്ദേഹം ജിബ്‌രീലിനെ കണ്ടിട്ടുണ്ട്. സിദ്‌റതുല് മുന്‍തഹായുടെ അടുത്തുവെച്ച്. അതിനടുത്താണ് അഭയസ്ഥാനമായ സ്വര്‍ഗം. അന്നേരം സിദ്‌റയെ ആവരണം ചെയ്യുന്ന അതിഗംഭീരമായ പ്രഭാവം അതിനെ ആവരണം ചെയ്യുന്നുണ്ടായിരുന്നു. അപ്പോള് പ്രവാചകന്റെ ദൃഷ്ടി തെറ്റിപ്പോയില്ല. പരിധി ലംഘിച്ചുമില്ല. ഉറപ്പായും അദ്ദേഹം തന്റെ നാഥന്റെ മഹത്തായ ചില ദൃഷ്ടാന്തങ്ങള് കണ്ടിട്ടുണ്ട്. (അന്നജ്മ് 6-18)\nഇസ്‌റാഅ് യാത്ര നബിതിരുമേനി (സ)യെ ആദരിക്കാനും അദ്ദേഹത്തിന്റെ ഹൃദയത്തെ ദൃഢപ്പെടുത്താനും ആകാശലോകങ്ങളെ കാണിച്ചുകൊടുക്കാനും ഉദ്ദേശിച്ചുള്ളതായിരുന്നു. തന്റെ പത്‌നി ഖദീജയുടെയും പിതൃവ്യനായ അബൂത്വാലിബിന്റെയും വിയോഗംസൃഷ്ടിച്ച ദുഃഖം ശമിപ്പിക്കാനുമായിരുന്നു ആ ആശ്വാസദായകമായ യാത്ര. ഇസ്‌റാഅ് യാത്ര കയ്യേറ്റംചെയ്യപ്പെട്ട ഫലസ്തീന് ഭൂമിയുടെയും അല്‍അഖ്‌സ്വായുടെയും ഓര്‍മകളെ സദാ നിലനിര്‍ത്തുന്നു. പ്രസ്തുതഅധിനിവിഷ്ടഭൂമിയെ വിമോചിപ്പിക്കേണ്ട ദൗത്യത്തെ ഓര്‍മപ്പെടുത്തുന്നുമുണ്ട് അത്. നബിതിരുമേനിയുടെ പ്രസ്താവന ഇങ്ങനെ: ‘മൂന്നുപള്ളികളിലേക്കല്ലാതെ നിങ്ങള് തീര്‍ഥാടനം നടത്തരുത്; മസ്ജിദുല് ഹറാം, എന്റെ ഈ പള്ളി(മദീനത്തുന്നബി), ജറുസലമിലെ അല്‍അഖ്‌സ്വാ പള്ളി’\nഅതുകൊണ്ട് റജബ് മാസം ഒരു മുസ്‌ലിമിനെ സംബന്ധിച്ചിടത്തോളം ഇസ്‌ലാമിന്റെ വിശുദ്ധനഗരങ്ങളെ വിമോചിപ്പിക്കേണ്ട ഉത്തരവാദിത്വത്തെ സദാ ഓര്‍മിപ്പിക്കുന്നു. എന്നല്ല, അങ്ങനെ ആയിത്തീരേണ്ടതുണ്ട്.\nAbout shaik ahmad assharabasi


ചെന്നൈയെ തോല്‍പിച്ചത് ഒരേയൊരു താരം, പേരും വിമര്‍ശനവുമായി ചോപ്ര | ipl 2020 kkr vs csk aakash chopra blaming Kedar Jadhav for csk lose\nചെന്നൈയെ തോല്‍പിച്ചത് ഒരേയൊരു താരം, പേരും വിമര്‍ശനവുമായി ചോപ്ര\nധോണിയുടെ ബാറ്റിംഗ് പരാജയവും മത്സരത്തില് ചെന്നൈയുടെ തോല്‍വിക്ക് കാരണമായി. 12 പന്തില് 11 റണ്‍സ് മാത്ര ധോണി നേടിയുള്ളൂ.\nAbu Dhabi - United Arab Emirates, First Published Oct 8, 2020, 6:12 PM IST\nഅബുദാബി: ഐപിഎല്ലില് കൊല്‍ക്കത്ത നൈറ്റ് റൈഡേഴ്‌സിന് എതിരെ ചെന്നൈ സൂപ്പര് കിംഗ്‌സിന്‍റെ തോല്‍വിക്ക് പിന്നാലെ കേദാര് ജാദവിനെതിരെ ആഞ്ഞടിച്ച് മുന് താരം ആകാശ് ചോപ്ര. 'എം എസ് ധോണി പുറത്തായ ശേഷമെത്തിയ കേദാര് മോശം കളിയാണ് കളിച്ചത്. നേരിട്ട ആദ്യ മൂന്ന് പന്തില് റണ്‍സ് നേടാതിരുന്ന താരം പിന്നീട് വന്ന പന്തുകള് അടിച്ചകറ്റാന് ശ്രമിച്ചെങ്കിലും പരാജയപ്പെട്ടു. ഇതാണ് ചെന്നൈയെ തോല്‍വിയിലേക്ക് നയിച്ചതെന്നും' ചോപ്ര പറഞ്ഞു.\n'അവനെ മൂന്ന് ഫോര്‍മാറ്റിലും ഉടന് കാണാം, ലോകകപ്പ് നേടും'; യുവതാരത്തെ വാഴ്‌ത്തിപ്പാടി ശ്രീശാന്ത്\nകേദാര് ജാദവ് ഫിനിഷിംഗ് മറന്നപ്പോള് 10 റണ്‍സിന്‍റെ തോല്‍വിയാണ് ചെന്നൈ സൂപ്പര് കിംഗ്‌സ് നേരിട്ടത്. ടോസ് നേടി ബാറ്റിങ് തിരഞ്ഞെടുത്ത കൊല്‍ക്കത്ത നിശ്ചിത ഓവറില് 167 റണ്‍സ് നേടി. മറുപടി ബാറ്റിങ്ങില് ചെന്നൈ സൂപ്പര് കിംഗ്‌സിന് 157 റണ്‍സെടുക്കാനേ സാധിച്ചുള്ളൂ. ഷെയ്ന് വാട്‌സണ് (40 പന്തില് 50), അമ്പാട്ടി റായുഡു (27 പന്തില് 30) എന്നിവര് മാത്രമാണ് തിളങ്ങിയത്. അവസാന ഓവറുകളില് പന്തിനെക്കാള് കൂടുതല് റണ്‍സ് വേണമെന്നിരിക്കെ കേദാര് ജാദവിന്റെ മെല്ലെപ്പോക്ക് ചെന്നൈയ്ക്ക് വിനയായി.\n'സഞ്ജു ക്ലാസ് പ്ലെയര്', പക്ഷേ ധോണിക്ക് പിന്‍ഗാമി മറ്റൊരാള്; കാരണം വ്യക്തമാക്കി ലാറ\nകേദാര് 12 പന്തുകള് നേരിട്ട് ഏഴ് റണ്‍സ് മാത്രമാണ് നേടിയത്. ഇതില് കേദാറിനെതിരെ രൂക്ഷ വിമര്‍ശനമാണ് ഉയരുന്നത്. അതേസമയം ധോണിയുടെ ബാറ്റിംഗ് പരാജയവും മത്സരത്തില് ചെന്നൈയുടെ തോല്‍വിക്ക് കാരണമായി. 12 പന്തില് 11 റണ്‍സ് മാത്രമേ ധോണി നേടിയുള്ളൂ. ജഡേജയ്‌ക്കും ബ്രാവോയ്‌ക്കും മുമ്പ് കേദാറിനെ ഇറക്കിയതില് വിശദീകരണവുമായി പരിശീലകന് സ്റ്റീഫന് ഫ്ലെമിംഗ് മത്സരശേഷം രംഗത്തെത്തിയിരുന്നു.\nമുട്ടിക്കളിച്ചതിന് ആരാധകര് തട്ടിക്കളിക്കുന്നു; കേദാറിനെ എന്തിന് ഇറക്കിയെന്നതിന് ഉത്തരവുമായി ഫ്ലെമിംഗ്\nLast Updated Oct 8, 2020, 6:24 PM IST\nAakash Chopra Latest\nKedar Jadhav CSK\nIPL 2022 : നാലാം തവണയും ഹോള്‍ഡര്‍ക്ക് മുന്നില് കീഴടങ്ങി; സഞ്ജുവിനെതിരെ വിന്‍ഡീസ് പേസറുടെ ആധിപത്യം തുടരുന്നു\nIPL 2022 : അവസരത്തിനൊത്ത് ഉയരാതെ മധ്യനിര; രാജസ്ഥാനെതിരെ ലഖ്‌നൗവിന് 179 റണ്‍സ് വിജയലക്ഷ്യം\nBuddha Purnima 2022 : എന്താണ് ബുദ്ധ പൗര്‍ണ്ണമി; എന്താണ് അതിന്‍റെ പ്രത്യേകത\nരാജന്റെ തിരോധാനം: കാട്ടിലെ തെരച്ചില് വനംവകുപ്പ് അവസാനിപ്പിച്ചേക്കും


തമിഴ്‌നാട് മുഖ്യമന്ത്രി എടപ്പാടി പളനിസ്വാമിയുടെ പ്രൈവറ്റ് സെക്രട്ടറി കോവിഡ് - 19 ബാധിച്ച് മരിച്ചു | www.vyganews.com\nതമിഴ്‌നാട് മുഖ്യമന്ത്രി എടപ്പാടി പളനിസ്വാമിയുടെ പ്രൈവറ്റ് സെക്രട്ടറി കോവിഡ് - 19 ബാധിച്ച് മരിച്ചു\nചെന്നൈ: തമിഴ്‌നാട് മുഖ്യമന്ത്രി എടപ്പാടി പളനിസ്വാമിയുടെ പ്രൈവറ്റ് സെക്രട്ടറി ദാമോദരന് (57) കോവിഡ് ബാധിച്ച് മരിച്ചു. മധുര സ്വദേശിയാണ്. ചെ...\nചെന്നൈ: തമിഴ്‌നാട് മുഖ്യമന്ത്രി എടപ്പാടി പളനിസ്വാമിയുടെ പ്രൈവറ്റ് സെക്രട്ടറി ദാമോദരന് (57) കോവിഡ് ബാധിച്ച് മരിച്ചു. മധുര സ്വദേശിയാണ്. ചെന്നൈ രാജീവ് ഗാന്ധി ആശുപത്രിയില് ചികിത്സയിലായിരുന്നു. ഇതോടെ ഇദ്ദേഹത്തിന്റെ കുടുംബാംഗങ്ങളും നിരീക്ഷണത്തിലാണ്. ദാമോദറിന് വൃക്കരോഗവും കടുത്ത ശ്വാസതടസ്സവും ഉണ്ടായിരുന്നു.\nഇതുവരെ തമിഴ്‌നാട് മുഖ്യമന്ത്രിയുടെ ഓഫീസിലെ അഞ്ചു പേര്‍ക്കാണ് കോവിഡ് സ്ഥിരീകരിച്ചിരിക്കുന്നത്. സെക്രട്ടറിയേറ്റിലെ 143 പേര് രോഗബാധിതരാണ്. മുഖ്യമന്ത്രി എടപ്പാടി പളനിസ്വാമി ക്വാറന്റീനില് പോയേക്കും എന്നാണ് വിവരം.\nകോവിഡ് വ്യാപനം വര്‍ദ്ധിക്കുന്ന പശ്ചാത്തലത്തില് തമിഴ്‌നാട്ടില് നാല് ജില്ലകളില് സമ്പൂര്‍ണ ലോക്ക് ഡൗണാണ് പ്രഖ്യാപിച്ചിരിക്കുകയാണ്. ഈ വരുന്ന വെള്ളിയാഴ്ച മുതല് ഈ മാസം അവസാനം വരെയാണ് അടച്ചിടല് ഉണ്ടാവുക. വെള്ളിയാഴ്ച ചെന്നൈ ചെങ്കല്‍പ്പേട്ട് കാഞ്ചീപുരം തിരവുള്ളൂര് ജില്ലാ അതിര്‍ത്തികള് അടയ്ക്കും. കേരളം ഉള്‍പ്പടെയുള്ള സംസ്ഥാനങ്ങളിലേക്ക് അടിയന്തര ചികിത്സയ്ക്ക് മാത്രമേ പാസ് അനുവദിക്കുകയുള്ളൂ.\nKeywords: Covid - 19, Tamil nadu, Ministry, Death\nwww.vyganews.com: തമിഴ്‌നാട് മുഖ്യമന്ത്രി എടപ്പാടി പളനിസ്വാമിയുടെ പ്രൈവറ്റ് സെക്രട്ടറി കോവിഡ് - 19 ബാധിച്ച് മരിച്ചു


യുഎന്നിന്റെ നടപടി യുദ്ധം വിളിച്ചു വരുത്തുന്നു; മുന്നറിയിപ്പുമായി ഉത്തരകൊറിയ | North Korea says new U.N. sanctions an act of war - Malayalam Oneindia\nUpdated: Sun, Dec 24, 2017, 16:07 [IST]\nബെയ്ജിങ്: ഐക്യരാഷ്ട്രസഭയുടെ പുതിയ ഉപരോധം യുദ്ധം വിളിച്ചു വരുത്തുന്നതിന് തുല്യമാണെന്നു ഉത്തരകൊറിയൻ ഏകാധിപതി കിങ് ജോങ് ഉൻ. രാജ്യത്ത് സമ്പൂർണ്ണ സാമ്പത്തിക ഉപരോധം വരുത്താനാണ് യുഎന്നിന്റെ ശ്രമമെന്ന് ഉത്തരകൊറിയൻ വിദേശകാര്യമന്ത്രാലയം ആരോപിച്ചു. ഉത്തരകൊറിയയെ പ്രതിരോധത്തിലാക്കി യുഎൻ കഴിഞ്ഞ ദിവസം വീണ്ടും ഉപരോധം ഏർപ്പെടുത്തിയിരുന്നു.\nആണവരാഷ്ട്രമെന്നനിലയിൽ തങ്ങളുടെ വളർച്ച കണ്ട് രോക്ഷം പൂണ്ട അമേരിക്ക മറ്റുളള രാജ്യങ്ങളെ സ്വാധീനിച്ച് തങ്ങളുടെ മേൽ ഉപരോധം സൃഷ്ടിക്കാനാണ് ശ്രമിക്കുന്നതെന്ന് ഉത്തരകൊറിയ അഭിപ്രായപ്പെട്ടു. അമേരിക്ക തങ്ങൾക്കു നേരെ ഉയർത്തുന്ന ഭീഷണിയെ നേരിടാൻ കൂടുതൽ ആണവ പരീക്ഷണങ്ങളുമായി മുന്നോട്ടു പോകുമെന്നും ഉത്തരകൊറിയൻ വൃത്തങ്ങൾ അറിയിച്ചിട്ടുണ്ട്. ഉത്തരകൊറിയൻ വിദേശകാര്യ മന്ത്രാലയത്തിന്റെ പ്രസ്താവന രാജ്യത്തിന്റെ വാർത്ത വിതരണ ഏജൻസിയായ കെസിഎൻഎ യാണ് പുറത്തുവിട്ടിരിക്കുന്നത്.\nആണവ പരീക്ഷണം മാത്രം\nഉത്തരകൊറിയയോട് തീർത്തും ശത്രൂതാപരമായ മനോഭാവമാണ് യുഎസ് വച്ചു പുലർത്തുന്നത്. യുഎസ് തങ്ങൾക്കെതിരെ ഉയർത്തുന്ന ഭീഷണിയെ നേരിടുന്നതിന് കൂടുതൽ ആണവ പരീക്ഷണങ്ങളുമായി മുന്നോട്ടു പോകുമെന്നും ഉത്തരകൊറിയ വ്യക്തമാക്കിയിട്ടുണ്ട്. ഇതിന്റെ ഭാഗമായി ആണവ സങ്കേതിക വിദ്യ വികസിപ്പിക്കാനുള്ള ശ്രമത്തിലാണ് ഉന്നും കൂട്ടരും.\nഉത്തരകൊറിയയെ പ്രതിരോധത്തിലാക്കി ഐക്യരാഷ്ട്രസഭയുടെ രക്ഷാസമിതി ഉപരോധം ഏർപ്പെടുത്തിയിരുന്നു. ഉത്തരകൊറിയയിലേയ്ക്കുള്ള എണ്ണകയറ്റുമതി വിലക്കുന്നതാണ് യുഎന്നിന്റെ പുതിയ ഉപരോധം. രാജ്യവുമായി അടുത്ത ബന്ധം പുലർത്തുന്ന ചൈനയും പ്രമേയത്തെ അംഗീകരിച്ചിട്ടുണ്ട്. ഉത്തരകൊറിയ്ക്ക് നേരെ ഇപ്പോൾ ഉയർത്തിയിരിക്കുന്ന വിലക്ക് രാജ്യത്തെ കാര്യമായി തന്നെ ബാധിക്കുമെന്നത് തീർച്ചയാണ്.\nചൈന, റഷ്യ എന്നിവിടങ്ങളിൽ ഉത്തരകൊറിയയിലെ നൂറുകണക്കിന് പൗരന്മാർ ജോലി ചെയ്യുന്നുണ്ട്. ഇവരെ തിരിച്ചയച്ചാൽ രാജ്യത്തിന്റെ സാമ്പത്തിക സ്ഥിതിയെ പ്രതികൂലമായി തന്നെ ബാധിക്കും. രാജ്യത്തിനും വേണ്ടി പണം സമ്പാദിക്കാനാണ് ഉത്തരകൊറിയ പൗന്മാരെ മറ്റുള്ള രാജ്യത്തിലേയ്ക്ക് അയച്ചിരിക്കുന്നത്. അടിമത്ത സമാനമായ സ്ഥിതി യെന്നാണ് ഇതിനെ യുഎൻ മുനുഷ്യാവകാശ സമിതി വിശേഷിപ്പിക്കുന്നത്.\nഈ വർഷം മൂന്നാം തവണയാണ് ഉത്തരകൊറിയയ്ക്ക് നേരെ യുഎൻ ഉപരോധം ഏർപ്പെടുത്തുന്നത്. എന്നാൽ ആദ്യം ഏർപ്പെടുത്തിയ ഉപരോധങ്ങൾ ഉത്തരകൊറിയയെ കാര്യമായി ബാധിച്ചിരുന്നില്ല. എന്നാൽ ഇന്ധന ഉപരോധം ഉത്തരകൊറിയയുടെ സാമ്പത്തിക മേഖലയെ കാര്യമായി തന്നെ ബാധിക്കും. ഉത്തരകൊറിയയുടെ അണാവായുധ പരീക്ഷണമാണ് യുഎന്നിനെ കടുത്ത തിരുമാനമെടുക്കാൻ പ്രേരിപ്പിച്ചത്.\nനവംബര് 29നാണ് ഉത്തരകൊറിയ ഏറ്റവും ഒടുവില് ബാലിസ്റ്റിക് മിസൈല് നടത്തുന്നത്. അന്താരാഷ്ട്ര സമൂഹത്തിന്റെ മുന്നറിയിപ്പും ഐക്യരാഷ്ട്ര സഭയുടെ താക്കീതുകളും മറികടന്നുകൊണ്ടാണ് ഉത്തരകൊറിയ ഭൂഖണ്ഡാന്തര ബാലിസ്റ്റിക് മിസൈല് പരീക്ഷിച്ചത്. ലോകത്ത് മികച്ച ശക്തിയാണ് തങ്ങളെന്ന് തെളിയിക്കാനുള്ള ഉത്തരകൊറിയന് ഏകാധിപതി കിം ജോങ് ഉന്നിന്റെ ശ്രമത്തിനുള്ള തെളിവായാണ് ഉത്തരകൊറിയന് ഭരണകൂടം കണക്കാക്കുന്നത്.


പഴയ കപ്പലണ്ടി കച്ചവടക്കാരന്: പുതിയ ഡിസൈനര് | alapuzha\nപഴയ കപ്പലണ്ടി കച്ചവടക്കാരന്: പുതിയ ഡിസൈനര്\nFeb 23, 2020, 10:58 AM IST\n# രാജേഷ് രവീന്ദ്രന്\nആലപ്പുഴ: 'സ്‌കൂള് വിട്ടാലുടന് റോഡരികില് കപ്പലണ്ടി വില്‍പ്പന. ഇടയ്ക്ക് വീണുകിട്ടുന്ന സമയത്ത് ഹോംവര്‍ക്ക് ചെയ്യലും പഠനവും. രാത്രിയാകുമ്പോള് പട്ടിണി കിടക്കാതെ പഠിക്കാനുള്ള കാശുമായി വാടകവീട്ടിലേക്ക് മടക്കം'.\nതടിയിലും കല്ലിലും ഗ്രാനൈറ്റിലുമെല്ലാം കംപ്യൂട്ടറിന്റെ സഹായത്തോടെ വിസ്മയം തീര്‍ക്കുന്ന തിരക്കേറിയ ഡിസൈനര് നന്ദകുമാറിന്റെ കുട്ടിക്കാലം ഇതായിരുന്നു. ഇന്ന് കേരളത്തിനകത്തും പുറത്തുമെല്ലാം നന്ദകുമാറിന്റെ ഡിസൈനിന് ആവശ്യക്കാരേറെ. തെരുവിലെ കപ്പലണ്ടി കച്ചവടക്കാരന് കംപ്യൂട്ടര് പഠിച്ച് ഡിസൈനറും യുവസംരംഭകനുമായതിനു പിന്നില് ഒരു കഥയുണ്ട്.\nഎസ്.ഡി.വി. സ്‌കൂളില് പഠിക്കുന്ന സമയത്ത് സ്‌കൂളിന് മുന്നിലെ റോഡിലായിരുന്നു അച്ഛന് മുരുകനൊപ്പം നന്ദകുമാര് കപ്പലണ്ടിക്കച്ചവടം നടത്തിയിരുന്നത്. പ്ലസ്ടുവിന് ചേര്‍ന്നതോടെ പഠിക്കാന് കൂടുതല് കാശ് വേണമെന്നായി. അങ്ങനെ ആലപ്പുഴ കനറാ ബാങ്കിന് മുന്‍ഭാഗത്ത് റോഡരികില് നന്ദകുമാര് സ്വതന്ത്രമായി കപ്പലണ്ടിക്കച്ചവടം ആരംഭിച്ചു.\nകപ്പലണ്ടി വാങ്ങാന് ദിവസേന എത്തുന്നവരുടെ കൂട്ടത്തില് കനറാ ബാങ്ക് ഇന്‍സ്റ്റിറ്റ്യൂട്ട് ഓഫ് ഇന്‍ഫര്‍മേഷന് ടെക്‌നോളജി (സി.ബി.ഐ.ഐ.ടി.)യിലെ കെ.പി. രജിത്തുമുണ്ടായിരുന്നു.\nപഠിക്കാനായി സ്വന്തമായി അധ്വാനിക്കുന്ന നന്ദകുമാറിനെ രജിത്തിന് ശരിക്കും ബോധിച്ചു. സി.ബി.ഐ.ഐ.ടി.യുടെ സൗജന്യ കംപ്യൂട്ടര് കോഴ്‌സിലേക്ക് നന്ദകുമാറിനെയും ചേര്‍ത്തു. അവിടെനിന്ന് ഡി.ടി.പി. പഠിച്ചിറങ്ങി.\nകാനറാ ബാങ്ക് ശാഖകളിലും എറണാകുളത്തെ ഡിസൈനിങ് സ്ഥാപനങ്ങളിലും ജോലി. ഒടുവില് തമിഴ്‌നാട്ടിലും ജോലി. അവിടെനിന്നാണ് കംപ്യൂട്ടറിലൂടെയുള്ള ഡിസൈനിങ് ശരിക്കും പഠിച്ചത്.\nപലയിടത്തും ജോലിചെയ്ത് ഒടുവില് നാലുകൊല്ലം ആലപ്പുഴ കൈചൂണ്ടിമുക്കിന് സമീപം നന്ദാ ഡിസൈന്‍സ് എന്ന സ്ഥാപനം തുടങ്ങി. ബാങ്ക് വായ്പ എടുത്ത് അവിടേയ്ക്ക് വേണ്ട കംപ്യൂട്ടറില് ഡിസൈന് ചെയ്യാവുന്ന ആധുനിക യന്ത്രങ്ങളും വാങ്ങി.\nതടി, കല്ല്, ഗ്രാനൈറ്റ് എന്നിവയിലാണ് കംപ്യൂട്ടര് കൊത്തുപണി. കൂടാതെ, ഗ്രാനൈറ്റിലും തുണിയിലുമെല്ലാം ഫോട്ടോപതിപ്പിച്ചുള്ള എന്‍ഗ്രേവിങ്ങുമുണ്ട്.3ഡി ലെറ്റര് മേക്കിങ്, എല്.ഇ.ഡി. സൈന് ബോര്‍ഡ്‌സ്, ഇന്റീരിയര് ഡിസൈനിങ് തുടങ്ങിയവയെല്ലാം നന്ദകുമാര് ചെയ്യും. കേരളത്തിനകത്തും പുറത്തുമായി ഇവയ്ക്ക് ആവശ്യക്കാര് ഏറെയാണ്. സിനിമയിലേക്കും ഡിസൈനുകള് നല്‍കുന്നു. ഓണ്‍ലൈനായി 40 കുട്ടികള്‍ക്ക് നന്ദകുമാര് ഡിസൈനിങ് ക്ലാസുകളും നല്‍കുന്നുണ്ട്. മാര്‍ക്കറ്റിങ്ങിനും സഹായത്തിനുമായി ആറുപേരും നന്ദകുമാറിനൊപ്പമുണ്ട്.\nമകന് വലിയ ഡിസൈനറായെങ്കിലും അച്ഛന് മുരുകന് ഇപ്പോഴും കപ്പലണ്ടി കച്ചവടം നടത്തുന്നുണ്ട്. ഇതിനായി വണ്ടിയും നന്ദകുമാര് തയ്യാറാക്കി നല്‍കി. ഭാര്യ ലക്ഷ്മിക്കും മകള് ശ്രീജനനി, അമ്മ ഉമാമുരുകന് എന്നിവരോടൊപ്പം അവലൂക്കുന്ന് ശിവസദനത്തില് വാടകവീട്ടിലാണ് താമസം.\nഹെൽത്ത് ഓഫീസിന്റെ ചില്ലുതകർത്തു\nആലപ്പുഴ : നഗരസഭ വഴിച്ചേരിയിൽ നിർമിച്ച പുതിയ ഹെൽത്ത് ഓഫീസിന്റെ ജനാലച്ചില്ലുകൾ സമൂഹവിരുദ്ധർ ..\nആലപ്പുഴയില് വാഹനാപകടത്തില് പരിക്കേറ്റ വിദ്യാര്‍ത്ഥിനികള്‍ക്ക് സ്‌കൂള് അധികൃതരുടെ വിഷു കൈനീട്ടം\nഹരിപ്പാട് ഗവ. ആശുപത്രി: അത്യാഹിതവിഭാഗം എമർജൻസി മെഡിക്കൽ കെയർ യൂണിറ്റായി ഉയർത്തുമെന്ന് മന്ത്രി\nശിവഗിരി തീർഥാടനം: കൊടിക്കയർ പദയാത്രികർ പീതാംബരദീക്ഷ സ്വീകരിച്ചു\nരക്ഷകൻചേട്ടനെ വാവയാദ്യം നോക്കി; പിന്നെ നൽകി ഒരു ചക്കരയുമ്മ\nമേയ് 30 ആലപ്പുഴ ചിത്രങ്ങളിലൂടെ\nതാലൂക്ക് എൻ.എസ്.എസ്. യൂണിയന്റെ വിദ്യാജ്യോതി സ്‌കോളർഷിപ്പ് നൽകി\nതീരദേശജനതയെ സംരക്ഷിക്കാൻ അധികാരികൾ തയ്യാറാകണം- എസ്.എൻ.ഡി.പി.യോഗം\nചെങ്ങന്നൂർ ചിന്മയാ വിദ്യാലയ സ്വന്തമായി വികസിപ്പിച്ച ആപ്പിൽ ഓൺലൈൻക്ലാസുകൾ തുടങ്ങി\nജങ്കാർ സർവീസ് പുനരാരംഭിക്കണം: ബി.ജെ.പി. സമരം നടത്തി


പാലിൽ വെളുത്ത പെയിന്റും ഷാംപൂവും! ‘മരണം വിറ്റ’ മൂന്നു ഫാക്ടറികളിൽ റെയ്ഡ് | fake milk news madhyapradeh\nSaturday 20 July 2019 03:52 PM IST : By സ്വന്തം ലേഖകൻ\nSaturday 20 July 2019 03:52 PM IST\nകൃത്രിമമായി, വിഷമയമുള്ള പാൽ ഉൽപ്പാദിപ്പിക്കുന്ന3ഫാക്ടറികൾ റെയ്ഡ് ചെയ്ത്, പൊലീസ് പിടികൂടിയത് 57 പേരെ എന്നു റിപ്പോർട്ട്. മധ്യപ്രദേശില് ആണ് സംഭവം. പൊലീസിന്റെ പ്രത്യേക ടാസ്ക് ഫോഴ്സാണ് റെയ്ഡ് നടത്തിയത്.\nഗ്വാളിയോര്-ചമ്പല് പ്രദേശത്ത്, മൊറേന ജില്ലയിലെ അംബയിലും ബിന്ത് ജില്ലയിലെ ലാഹറിലും ഗ്വാളിയറിലും പ്രവര്‍ത്തിക്കുന്നതാണ് റെയ്ഡ് നടന്ന പാല് പ്ലാന്റുകൾ.\nമധ്യപ്രദേശ്, ഉത്തര്‍പ്രദേശ്, രാജസ്ഥാന്, ഡല്‍ഹി, ഹരിയാന, മഹാരാഷ്ട്ര എന്നീ സംസ്ഥാനങ്ങള് ഈ പ്ലാന്റുകളിലെ പാല് ആണ് ഉപയോഗിച്ചിരുന്നത്.\n20 ടാങ്കര് ലോറികളിലും 11 പിക്കപ്പ് വാനുകളിലുമായി നിറച്ച10,000 ലിറ്റര് വ്യാജ പാലും 500 കിലോ കൃത്രിമ വെണ്ണയും 200 കിലോ കൃത്രിമ പനീറും റെയ്ഡില് കണ്ടെടുത്തു. ഒപ്പം ഷാംപുവിന്റെയും ശുദ്ധീകരിച്ച എണ്ണയുടെയും ഗ്ലൂക്കോസ് പൊടിയുടെയും വലിയ ശേഖരവും ഇവിടെ നിന്നു പിടികൂടിയതായി വ്യക്തമാകുന്നു.\nഇവിടെ, ഒരു ലിറ്റർ പാൽ ഉൽപാദിപ്പിക്കുക, 30 ശതമാനം യഥാര്‍ഥ പാലും ബാക്കി മറ്റ് വസ്തുക്കളും ചേര്‍ത്താണ്. പാലിനോടൊപ്പം ഷാംപൂ, വെളുത്ത പെയിന്റ്, ഗ്ലൂക്കോസ് പൗഡര് എന്നിവ ചേര്‍ത്താണത്രേ കൃത്രിമ പാല് നിർമിക്കുക. ഇതേ ഫോര്‍മുല ഉപയോഗിച്ച് കൃത്രിമമായി വെണ്ണയും ഉണ്ടാക്കുന്നു. വടക്കേ ഇന്ത്യന് സംസ്ഥാനങ്ങളിലെ ഒട്ടുമിക്ക വലിയ നഗരങ്ങളിലും ഈ പാലും വെണ്ണയും ആണ് വില്‍ക്കപ്പെടുന്നത്.\nഇപ്രകാരം വെറും5രൂപയോളം ചെലവില് ഒരു ലിറ്റര് പാല് ഉണ്ടാക്കി, 45 മുതല് 50 രൂപയ്ക്കാണ് വില്‍ക്കുന്നത്. വെണ്ണ കിലോയ്ക്ക് 100 മുതല് 150 രൂപ വരെയാണ് വില.\nമന്ത്രവാദത്തിലൂടെ വെങ്കിട്ടരമണ സമ്പാദിച്ചത് ലക്ഷങ്ങൾ! മൃതദേഹവുമായി ഭാര്യയോടൊപ്പം കാർ യാത്ര, ഹോട്ടലിൽ നിന്നു ഭക്ഷണം: ഞെട്ടിക്കുന്ന കൊലപാതകത്തിന്റെ ചുരുളഴിയുമ്പോൾ\n‘കാൻസറിനെ തോൽപ്പിച്ചവളാണ്, എനിക്കൊരു ചെക്കനെ വേണം’; അർബുദത്തെ തോൽപ്പിച്ച രാജകുമാരി; കുറിപ്പ്\nഉണ്ണാനും ഉടുക്കാനും കൊടുത്താൽ എല്ലാം ആയി എന്ന് കരുതുന്നവർ കുഞ്ഞുങ്ങളെ ജനിപ്പിക്കരുത്; ഡോക്ടറുടെ കുറിപ്പ്\nരുചിയുടെ എബിസിഡിയറിഞ്ഞ6ചുണക്കുട്ടികൾ; അതിലൊരാൾക്ക് വനിത ലുലു ലിറ്റിൽ ഷെഫ് കിരീടം; കലാശപ്പോരാട്ടം നാളെ


ഓര്‍മ്മ: അപ്പുണ്ണിയുടെ പെണ്ണി\nമോസ്ക്കോ കുന്നിന്റെ നിറുകെയില് ചിറ്റീന്തിന്റെ തണലില് ഇരിക്കുമ്പോൾ അകലേയ്ക്കു നോക്കികൊണ്ട്, അപ്പുണ്ണി ആവര്‍ത്തിച്ചു.\n"പെണ്ണി തോവാളയ്ക്കു പോയി." ദൂരെ കാണുന്ന മലനിരകള്‍ക്കും അപ്പുറത്ത് തമിഴ്നാടാണ്. അതിനിടയിലെവിടെയോ ഉള്ള ഏതോ ഗ്രാമമമാണ് തോവാള.\nതമിഴ്ച്ചുവയുള്ള പേരുകളാണ് ഇവിടുത്തെ മിക്ക ഗ്രാമങ്ങള്‍ക്കും. അക്കൂട്ടത്തില്‍പെടാത്ത പേരാണ് മോസ്ക്കോകുന്ന്. അവിടെ പാര്‍ക്കുന്ന മിക്കവര്‍ക്കും മറ്റൊരു ഭൂഘണ്ഡത്തില് മോസ്ക്കോ എന്നൊരു മഹാനഗരണ്ടെന്നും, അവിടെ ഒരിക്കൽ സര്‍ചക്രവര്‍ത്തിമാര് ഭരിച്ചിരുന്നുവെന്നും അറിയില്ല. എങ്കിലും മോസ്ക്കോയിലേ കൂട്ടുകൃഷിക്കളങ്ങളേപ്പോലെ വേലികെട്ടി അതിരുതിരിക്കാത്ത കൃഷിയിടങ്ങളായിരുന്നു മോസ്ക്കോ കുന്നിലെ കര്‍ഷകരുടേത്. അവർ അയല്‍ക്കാരെ ശത്രുക്കളായി കണ്ടിരുന്നില്ല. അതിരുകളേക്കുറിച്ചു വേവലാതിയുമില്ലായിരുന്നു.\nമരംകോച്ചുന്ന തണുപ്പിനോടും, ചുളുചുളെ കുത്തുന്ന കിഴക്കന് കാറ്റിനോടും കോടമഞ്ഞിന്റെ മറവില് കാടിറങ്ങി വരുന്ന ഒറ്റയാന് കൊമ്പനോടുമായിരുന്നു മോസ്ക്കോ കുന്നുകാരുടെ ഏറ്റുമുട്ടല്.\nമധ്യവേനലവധിക്കു പള്ളിക്കൂടം അടച്ചാല്, കിഴക്കേമേട്ടിലെ കൃഷിയില്ലാത്ത പറമ്പുകളില് കാലികളെ തീറ്റുന്നതാണു എന്റെ പ്രധാന ജോലി. രാവിലെ പോകുമ്പോൾ ഒന്നോ രണ്ടോ പുസ്തകങ്ങള് കൈയ്യിലുണ്ടാവും. പൊള്ളുന്ന വെയിലാണെങ്കിലും, ഇടതടവില്ലാതെ അടിക്കുന്ന തണുത്ത കിഴക്കന് കാറ്റുമേറ്റ് , ചിറ്റീന്തിന്റെ തണലില് ഇരുന്നു പുസ്തകങ്ങളിലെ കഥാപാത്രങ്ങളോടൊപ്പം സഞ്ചരിക്കും..\nചിതലിമലയുടെ താഴ്വാരത്തിലെ ചെമ്പക മരച്ചുവട്ടിന് നില്‍ക്കുന്ന കൊലുസ്സിട്ട പെണ്‍കുട്ടിയും, വെള്ളിയാങ്കല്ലില് പാറി നടക്കുന്ന തുമ്പികളും, അതിരാണിപ്പാടത്തെ ശീദരനും മോസ്ക്കോ മലയിലെ എന്റെ വിരുന്നുകാരായിരുന്നു.\nഒരു ഉച്ചസമയത്താണ് അപ്പുണ്ണി മല കയറി വരുന്നത് ആദ്യമായി കണ്ടത്. എങ്ങോ അത്യാവശ്യത്തിനു പോകുന്നതുപോലെ തിരക്കു പിടിച്ചാണ് അയാള് നടന്നത്.\nപഴകി മുഴിഞ്ഞ ഒരു സ്വറ്ററും ചുട്ടിത്തോര്‍ത്തുമാണ് വേഷം. വലിപ്പം കൊണ്ടു ഒരു സ്കൂള്‍കുട്ടിയേപ്പോലെ തോന്നിക്കുന്ന അപ്പുണ്ണിയ്ക്ക് നാല്പതതിനോടടുത്ത് പ്രായം കാണും. തോര്‍ത്ത് മുണ്ടാണെങ്കിലും മടക്കി കുത്തിയിട്ടുണ്ടായിരുന്നു.\nകുറ്റിത്താടിയും കുഴിഞ്ഞകണ്ണുകളും ആയിരുന്നു അപ്പുണ്ണിയുടേത്. ചെറിയ ഒരു തുണി തലയില് കെട്ടിവച്ചിരുന്നു.\nകണ്ണെത്തു ദൂരെ ഒരു മനുഷ്യ ജീവിയുമില്ലാത്ത കുന്നിന്റെ മുകളില് ഓടിക്കയറിവന്ന് എന്റെ മുന്‍പില്‍നിന്ന് കിതച്ചു കൊണ്ട് പറഞ്ഞു,\n"പെണ്ണി തോവാളയ്ക്കു പോയി"\n"പെണ്ണിയില്ലേ പെണ്ണി... തോവാളയ്ക്കു പോയി"\nഎനിക്ക് ഒന്നും മനസിലായില്ല\n"ഇന്നലെ പെണ്ണി എനിക്കു അട ചുട്ടു തന്നു... നല്ല ഗോതമ്പട"\nഎന്റെ ചോദ്യങ്ങള് എല്ലാം അവഗണിക്കപ്പെട്ടുകൊണ്ടിരുന്നു. അപ്പുണ്ണിയ്ക്ക് എന്തോ പറയാനുണ്ടായിരിന്നു. അതു പറഞ്ഞു തീര്‍ക്കാന് എന്‍റ്റെ ചോദ്യങ്ങളുടെ സഹായം അയാള്‍ക്കു വേണ്ടിയിരുന്നില്ല.\n"വെള്ളമുണ്ടോ വെള്ളം, ഇച്ചിരെ കുടിക്കാന്"\nഎല്ലാം അയാള് രണ്ടു വട്ടം പറയുന്നുണ്ടായിരുന്നു. "ഇല്ല, അതാ അവിടെയിരു ചെറിയ കുളമുണ്ട് "\nകാലികള് വെള്ളം കുടിക്കുന്ന ഒരു കുളം മോസ്ക്കോ കുന്നിന്റെ നിറുകയിലുണ്ടായിരുന്നു. അതിന്റെ തൊട്ടു മുകളില് ഉറവ തുടങ്ങുന്നിടത്തു മനുഷ്യര്‍ക്കു കുടിക്കാന് പാകത്തില് ഒരു ചെറിയ കുഴിയില് അല്പ്പം വെള്ളം എപ്പോഴും കാണും.\nഎന്റെ ഉത്തരം അയാള് ശ്രദ്ധിച്ചില്ല.\nഅപ്പുണ്ണി എപ്പോഴും അങ്ങിനെയായിരുന്നു. അയാള് പ്രതീക്ഷിക്കുന്ന ഉത്തരമല്ലെങ്കില് അതു കേള്‍ക്കില്ല. ആരെയോ ഭയപെടുന്നതു പോലെ ഇടയ്ക്കിടയ്ക്കു വെട്ടിതിരിഞ്ഞു നാലു പാടും നോക്കും.\nഅയാള് വിഷാദഭാവത്തില് കിഴക്കോട്ടു നോക്കി നിന്നു. നേര്‍ത്ത പുകമഞ്ഞില് മൂടിയമല നിരകള് അങ്ങു ദൂരെ കാണാം\nഅരാണ് പെണ്ണി? എന്തിനാണ് തോവാളയ്ക്കു പോയത്? പോയതുകൊണ്ട് എന്താണ് കുഴപ്പം? എല്ലാം ചോദിക്കണമെന്നുണ്ടായിരുന്നു. പക്ഷേ മിണ്ടിയില്ല. അയാള് വീണ്ടും വീണ്ടും പെണ്ണി പോയെന്ന് പറയുമെന്നും, വെള്ളം ചോദിക്കുമെന്നും ഞാന് ഭയപ്പെട്ടു.\nഅല്പ സമയത്തി ശേഷം അപ്പുണ്ണി മലയിറങ്ങിപ്പോയി.\nഅടുത്ത ദിവസവും അതേ സമയത്ത് അപ്പുണ്ണി വന്നു. തലേ ദിവസം നടന്നതെല്ലാം ആവര്‍ത്തിച്ചു. വെള്ളം മാത്രം ചോദിച്ചില്ല. അന്നും എന്റെ ചോദ്യങ്ങള്‍ക്കു മറുപടിയൊന്നും തന്നില്ല.\nചോദിക്കാതെ ഒരുകാര്യം കൂടി പറഞ്ഞു,\n“ അപ്പന് എന്നെ തല്ലി”\n“അപ്പനേയ് അപ്പന് - എന്നെ തല്ലി “\nഅല്പ സമയം കിഴക്കോട്ടു നോക്കി നിന്നു. പിന്നെ അപ്പുണ്ണി പോയി\nആ വേനല്‍ക്കാലത്തു പിന്നീടുള്ള ദിവസങ്ങളിലെല്ലാം, മോസ്ക്കോ മലയുടെ മുകളില് കഥാപാത്രങ്ങള്‍ക്കൊപ്പം അപ്പുണ്ണിയും എന്റെ നിത്യ സന്ദര്‍ശകരില് ഒരാളായി.\nകുന്നിന്റെ താഴെ പാടത്തിനരികില് താമസിച്ചിരുന്നഎന്റെ സഹപാഠിയായാണ് അയാളുടെ പേര് അപ്പുണ്ണിയെന്നാണെന്നു പറഞ്ഞു തന്നത്. പെണ്ണി അപ്പുണ്ണിയുടെ ഇളയ സഹോദരി ആയിരുന്നു. ഒരാഴ്ച മുന്‍പായിരുന്നു പെണ്ണിയുടെ വിവാഹം, തോവാളയിലെ ഭര്‍തൃ ഗ്രഹത്തിലാണ് ഇപ്പോള് പെണ്ണി.\nമദ്യപാനിയായ അച്ഛനും അപ്പുണ്ണിയും പെണ്ണിയും അടങ്ങിയ ചെറിയ കുടുംബമായിരുന്നു അവരുടെത്. അമ്മ ഒരു മഴക്കാലത്തു ഏലതോട്ടത്തിലെ കൂലിപ്പണി കഴിഞ്ഞു വരുന്ന വഴി മരംക്കൊമ്പ് ഒടിഞ്ഞു വീണു മരിച്ചു. ആ വര്‍ഷം തോരാത്ത മഴയും ശക്തിയായ കിഴക്കന് കാറ്റുമായിരുന്നു.\nപിന്നീട് പെണ്ണിയായിരുന്നു അപ്പുണ്ണിയുടെ ഏക സുഹൃത്തും രക്ഷകര്‍ത്താവും. ആ പെണ്ണിയാണ് പോയിരിക്കുന്നത്. പെണ്ണായി പിറന്നവരെല്ലാം എന്നെങ്കിലും തോവാളയ്ക്കു പോകേണ്ടവരാണെന്നു അറിയാനുള്ള വളര്‍ച്ച അയാള്‍ക്കില്ലായിരുന്നു. ഒന്നു മാത്രം അറിയാം. - അപ്പുണ്ണിയുടെ പെണ്ണി തോവാളയ്ക്കു പോയി.\nനല്ലൊരു ഗായകനായിരുന്നു അപ്പുണ്ണിയുടെ അച്ഛന്. അടുത്ത കാലം വരേയും ഞങ്ങളുടെ ഗ്രാമത്തില് വൈദ്യുതവിളക്കും റോഡും ഉണ്ടായിരുന്നില്ല. രാത്രികാലങ്ങളിൽ വീടുകളിലെ മണ്ണെണ്ണ വിളക്കുകള് നേരത്തേ അണയും. എല്ലാവരും ഉറക്കം പിടിക്കും. വര്‍ഷത്തില് പന്ത്രണ്ടു മാസവും ഞങ്ങളുടെ മലയോര ഗ്രാമം മഞ്ഞില് പുതഞ്ഞു കിടക്കും. .തണുത്ത രാത്രികളിൽ വിജനമായ ഇടവഴികളിലൂടെ നടന്നു പോകുമ്പോൾ, നന്നായി മദ്യപിച്ച അയാള് മനോഹരമായി പാട്ടുപാടുമായിരുന്നു. അങ്ങിനെയാണ് അപ്പുണ്ണിയുടെ അപ്പന്റെ ഗാനങ്ങള് ഗ്രാമവാസികള് കേള്‍ക്കുന്നത്. കാനനഛായയിൽ ആടുമേയ്ക്കാൻ.. ഞാനും വരട്ടേയോ നിന്റെ കൂടെ..\nഅയാള് എന്നും പാട്ടുന്നതു ഒരേ പാട്ടു തന്നെയായിരുനു\nഎങ്കിലും ചന്ദ്രികേ നമ്മളൊറ്റ.......എന്ന വരികളെത്തുമ്പോഴേക്കും അയാൾ വല്ലാത്തെ ഒരു ഭാവത്തിൽ എത്തുമായിരുന്നു. ശബ്ദം നേര്‍ത്തതായി തീരും. തോണ്ട വിറയ്ക്കുന്നതുപോലെ തോന്നും. ആവരികൾ പാടുമ്പോൾ അയാളുടെ മനസ്സിൽ എന്തായിരിക്കും..അരായിരിക്കും..? “ ഇപ്പോള് ഗോതമ്പട തിന്നാറില്ലേ?“ ഒരു ദിവസം അപ്പുണ്ണിയോട് വെറുതെ ലോഗ്യം ചോദിച്ചു അപ്പുണ്ണി മൌനമായിരുന്നു.\nതാളം തെറ്റിയ മനസീല് നിന്നും പെണ്ണി ചുട്ടു തന്ന ഗോതമ്പടയുടെ സ്മരണകള് മാഞ്ഞു തുടങ്ങിയുട്ടുണ്ടാവുമോ? അക്കൊല്ലത്തെ മദ്ധ്യ വേനല് അവധി കഴിഞ്ഞു.\nജൂണിലെ കനത്ത മഴയ്ക്കും, പുതിയ ക്ലാസ്സിലെ വിശേഷങ്ങള്‍ക്കുമിടയില് അപ്പുണ്ണി വിസ്മരിക്കപ്പെട്ടു.\nഓണപ്പരീക്ഷ കഴിഞ്ഞു പള്ളിക്കൂടം അടച്ചപ്പോള്, വിരുന്നു പോകാന് ബന്ധു വീടുകളില്ലാത്ത ഞാന് ഒരു ദിവസം വെറുതെ മോസ്ക്കോ മലയ്ക്കു പോയതായിരുന്നു.\nഅതാ അപ്പുണ്ണി ഓടി വരുന്നു.\nആദ്യമായി അയാളുടെ മുഖം കാണുന്നതുപോലെ തോന്നി.\nസൌഹൃതത്തിന്റെ ഒരു കടല് ആ കണ്ണില് തിര തല്ലുന്നതു എനിക്കു വായിച്ചെടുക്കമായിരുന്നു.\nഅന്നയാള് പെണ്ണിയേപറ്റി പറഞ്ഞില്ല,\nഗോതമ്പ് അടയുടെ രുചിയോ അപ്പന്റെ അടിയുടെ വേദനയോ പങ്കു വച്ചില്ല.\nഎന്നേയും എന്റെ ലോകവുമെന്തന്നറിയാന് അയാള്‍ക്ക് ഒരിക്കലും ആഗ്രഹിച്ചിരുന്നില്ല.\nപക്ഷേ, വിഹ്വലതകള് നിറഞ്ഞ മനസീല്, ഒരു ചെറിയ വിരലനക്കത്തെ പ്പോലും ഭയത്തോടെ നോക്കിയിരുന്ന കണ്ണില്, ആര്‍ക്കുമാര്‍ക്കും പിടിതരാത്ത നിഗൂഡമായ ഉപബോധമനസില്, ആ മുഷിഞ്ഞ വസ്ത്രത്തിനുള്ളിലെ കൊച്ചു ഹൃദയത്തിലെല്ലാം,- ഒരു സഹജീവിയുടെ സമീപ്യത്തിനു വേണ്ടിയുള്ള തുടിപ്പ് എനിക്കു കാണാമായിരുന്നു..\nഅല്പ നേരം മുഖത്തൊടു മുഖം നൊക്കി നിന്ന ഞാന് തിരിഞ്ഞു നടന്നു.\nഎന്നും എനിക്കു മുന്‍പേ കുന്നിറങ്ങിപ്പോകാറുള്ള അപ്പുണ്ണി ഞാന് പോകുന്ന വഴിയും നോക്കി നില്‍ക്കുന്നത് എനിക്കു കാണാമായിരുന്നു.\nപണ്ട് തോവാളയ്ക്കു നോക്കി നിന്നതു പോലെ....... ഞാന് അവനെ വിട്ടു പോയി എന്നു പറയാന് പിന്നീട് എന്നെങ്കിലും, ആരെങ്കിലും അപ്പുണ്ണി കണ്ടു മുട്ടിയിട്ടുണ്ടാവുമോ?\nകഴിഞ്ഞ അവധിക്ക് നാട്ടില് ചെന്നപ്പോല് അപ്പുണ്ണിയുടെ അപ്പന് മരിച്ചവെന്നു ആരോ പറഞ്ഞു. പക്ഷേ അപ്പുണ്ണിയേപ്പറ്റി ആര്‍ക്കും ഒന്നും അറിയില്ലായിരുന്നു.\nഎന്നോ കണ്ടു മറഞ്ഞ എന്റെ സ്നേഹിതന് അപ്പുണ്ണിക്ക്\nഅപ്പുണ്ണിയെ മനോഹരമായി തന്നെ വരച്ച് കാണിച്ചിരിക്കുന്നു. ആളുടെ രൂപം ശരിക്കും കണ്‍മുന്നില്..യാത്രാവിവരണങ്ങള്‍ക്കിടയില് ഇങ്ങനേം ഓരോന്ന് സുഖിക്കുന്നുണ്ട് മാഷേ...(ഈ ബ്ലോഗിന്റെ യൂ ആര് എല് എങ്ങനെ ഇങ്ങനെയായി??!!)\nശരിക്കും രസിപ്പിച്ചു അച്ചായോ\nഅപ്പുണ്ണി മറഞ്ഞില്ല അച്ചായാ.. ഇവിടെ ജീവിക്കുന്നുണ്ടല്ലോ. ഈ വരികളിലെല്ലാം :)\nസജിച്ചായാ ഏതായാലും പരീക്ഷണം കലക്കി നല്ല കഥ അപ്പുണ്ണിയെപ്പോലെ ഓരോ യാത്രകളിലും നമുക്കോർമ്മിക്കാൻ ഓരോ കഥാപാത്രങ്ങൾ ഉണ്ടാകും അവരെ ഒന്നും ആരും പലപ്പോഴും ഓർക്കാറില്ല എന്തായാലും നന്നായി\nഎന്‍റെ ഒരു ഓര്‍മ്മ ശരിയാണെങ്കില് നാലുകെട്ടു മുതല് ഇങ്ങോട്ട് അപ്പുണ്ണീമാര് നമ്മുടെ മലയാള സാഹിത്യത്തിന് മുതല്‍ക്കൂട്ടായിട്ടൂണ്ടെന്നാണ് ഞാന് കരുതുന്നത്. നാടകത്തിലും സിനിമയിലും അതു പോലെ നോവല്,കഥയിലുമൊക്കെ അപ്പുണ്ണിമാര് വിഹരിച്ച് നടന്നിട്ടുണ്ട്. അങ്ങിനെ ബ്ലോഗിലുമെത്തിയ അപ്പുണ്ണിയെ സന്തോഷത്തോടെ സ്വീകരിക്കുന്നു. സ്നേഹപൂര്‍വ്വംരാജു ഇരിങ്ങല്\nഎന്തെങ്കിലും തമാശകഥയാവും എന്നു ഓര്‍ത്താണ് വായന തുടങ്ങിയത് ... വീണ്ടൂം സജിയുടെ മനസ്സിലെ നന്മയാണിവിടെ ഞാന് വായിച്ചത്. ഒരു പക്ഷെ ധീര വീരകൃത്യങ്ങള് ചെയ്യാത്ത ഹീറോ അല്ലത്ത അപ്പുണ്ണിയെ ആരും ശ്രദ്ധിച്ചിരിക്കില്ല, അല്ലങ്കില് അവന്റെ ക്ഷേമം അന്വേഷിക്കാനും ഒരു ബാധ്യതയാക്കാനും മറ്റുള്ളവര്‍ക്ക് ക്ഷമയില്ലായിരുന്നിരിക്കാം ... വാക്കുകളിലൂടെ ഇതു വായിക്കുന്ന ഓരോരുത്തരുടെ മനസ്സിലും സജി അപ്പൂണ്ണിയെ വരച്ചിട്ടു,വിഞ്ജാനപ്രദവും സാഹസീകവുമായ യാത്രാവിവരണങ്ങളില് മാത്രമല്ല മനസ്സിനെ തൊടുന്ന ഇത്തരം കഥാനുഭവങ്ങളും മേത്തരമായി അവതരിപ്പിക്കുന്ന ഈ എഴുത്തിനു അഭിനന്ദനങ്ങള്\nഅച്ചായാ, അപ്പോൾ ഇതും കൈയിലുണ്ടല്ലേ.. അപ്പുണ്ണിയെ നന്നായി വരച്ചു കാട്ടി.\nനല്ല ഓർമ്മ. നല്ല എഴുത്ത്.\nഉണ്ടാവും അച്ചായാ, പലര്‍ക്കും ഉണ്ടാവും ഇതുപോലൊരു ബന്ധം. എന്നും മനസ്സില് ഒരു നോവായ് നിറഞ്ഞു നില്‍ക്കുന്ന ഒരാള്.... പലപ്പോഴും നമുക്ക് തിരികെ എത്തിപ്പെടാന് പറ്റാത്ത, എവിടെയോ...\nമനസ്സില് എവിടെയോ ദുഖത്തിന്റെ മൂളലുകള്... ശരിയാണു എല്ലാവര്‍ക്കും ഓര്‍മകളുടെ മൂടല് മഞ്ഞിന്റെ അപ്പുറം ഈ തരത്തിലുള്ള പരിചയങ്ങള് കാണും. ഇതു പോലുള്ള രചനകള് ആ മൂടല് മഞ്ഞിനു അപ്പുറത്തേക്കു നമ്മെ നയിച്ചു പഴയ സൌഹ്രദത്തിന്റെ മിന്നായങ്ങള് കാണിച്ചു തരുമ്പോള് ഉണ്ടാകുന്ന ദുഖത്തിന്റെ മൂളലുകള്.... നല്ല പോസ്റ്റ് സജീ.\nശരിക്കും അപ്പുണ്ണി രസിപ്പിച്ചു.പിന്നെ...ഒഴുക്കുള്ള രചനയ്ക്കു ഒരുമ്മ\nവളരെ മനോഹരമായി അപ്പുണ്ണിയെ വരച്ചിട്ടു. എപ്പോളോ ഉണ്ടായിരുന്ന ആ സുഹൃത്ത് ഇവിടെ സുപരിചിതനായി\nപണ്ട് മാതൃഭുമി ആഴ്ചപ്പതിപ്പില് വായിച്ചിരുന്ന കഥകളെ ഓര്‍മിപ്പിച്ചു ഈ കഥ.... വളരെ നന്നായി എഴുതിയിരിക്കുന്നു....ആശംസകള്\nഎല്ലാവരും പറഞ്ഞപോലെ ''അപ്പുണ്ണി ''നന്നായി ...എല്ലാം കൊണ്ടും ,ഞാന് എന്‍റെ പുഴയുടെ തീരത്ത് ഇരുന്നു സ്വപ്നം കണ്ടതുപോലെ തോന്നി,..എനിക്ക് അവിടെ കൂട്ട് ഒരു അപ്പു എന്ന ഒരു പെണ്‍കുട്ടി ആയിരുന്നു . .ഇനിയും ഇതുപോലെ ''ഓര്‍മ്മകള് ഒരുപാടു എടുത്തു എഴുത്ത്..തുടരട്ടെ ''.........ഇത് എന്നോട് അച്ചായന് പറഞ്ഞ ഒരു വാചകം ആണ് അതുപോലെ ഇവിടെ ഞാനും പറഞ്ഞിട്ടും ഉണ്ട് ...\nഎത്ര ചെറിയ അനുഭവവും വാക്കുകള് കൊണ്ട് ഹൃദയസ്പര്‍ശിയാക്കാം എന്നതിന്റെ മകുടോദാഹരണമാണീ രചന.\nഅച്ചായാ..നല്ല ഒന്നാന്തരം എഴുത്ത്..!!പക്വതയുള്ള ഒരു യുവ സാഹിത്യകാരന് അച്ചായന്റെ ഉള്ളില് മറഞ്ഞിരുപ്പുണ്ട് എന്നീ പോസ്റ്റ് ഓര്‍മ്മപ്പെടുത്തുന്നു..മോസ്കോ ഗ്രാമം പട്ടയക്കുടിക്കടുത്താണൊ??അടുത്ത പ്രാവശ്യത്തെ യാത്ര മോസ്കോ ഗ്രാമത്തിലേക്കാക്കിയാലോ??കൊതിയാവുന്നുണ്ട് ആ മഞ്ഞുമലകള് കാണാന്..\nനല്ല എഴുത്ത് സജി... തുടരുക..\nനല്ല കഥ, രണ്ട് വട്ടം വായിച്ചു.\n" പക്ഷേ, വിഹ്വലതകള് നിറഞ്ഞ മനസീല്, ഒരു ചെറിയ് വിരലനക്കത്തെ പ്പോലും ഭയത്തോടെ നോക്കിയിരുന്ന കണ്ണില്, ആര്‍ക്കുമാര്‍ക്കും പിടിതരാത്ത നിഗൂഡമായ ഉപബോധമനസില്-ആ മുഷിഞ്ഞ വസ്ത്രത്തിനുള്ളിലെ കൊച്ചു ഹൃദയത്തിലെല്ലാം,- ഒരു സഹജീവിയുടെ സമീപ്യത്തിനു വേണ്ടിയുള്ള തുടിപ്പ് എനിക്കു കാണാമായിരുന്നു...."ഏറ്റവും ഇഷ്ടപ്പെട്ടത് ഈ വരികൾ -സന്ധ്യ\nഅപ്പുണ്ണി ഇവിടെ ജീവിക്കുന്നു അച്ചായ...മനസ്സില് തട്ടി..\nഅഭിപ്രായം പറഞ്ഞ എല്ലാവര്‍ക്കും നന്ദി പറയാനല്ലാതെ ഇതേപറ്റി ഒന്നും പറയാനില്ല.!ഒരിക്കല്‍ക്കൂടി എല്ലാവര്‍ക്കും നന്ദി.\nനന്നായിട്ടുണ്ട് ... ആശംസകള്\nഅപ്പുണ്ണിയെ നന്നായി വരച്ചു കാട്ടി.\nഅച്ചായാ .. നന്നായിരുന്നു\nമനസ്സില് തട്ടി അപ്പുണ്ണി എന്ന കഥാപാത്രം.വളരെ നന്നായി എഴുതി.\nസജി, ഉള്ളിലെവിടെയോ ഒരു നീറ്റൽ..വിലപ്പെട്ടതെന്തോ നഷ്ടപ്പെട്ടത് പോലെ.നന്നായി എഴുതി. എല്ലാ ഭാവുകങ്ങളും.\n“അപ്പുണ്ണീടെ പെണ്ണി“ അച്ചായാ അന്യായ ടൈറ്റില് ഒരു സൊല്പം സ്ലിപ്പായാണ്ടാല്ലാ. ഹൌ...പറയണില്ല.എന്തായാലും എഴുത്ത് ഉഗ്രനായിട്ടുണ്ട്.\nഅച്ചായോ.....നല്ല കഥ...അപ്പുണ്ണി മനസ്സില് തന്നെ നില്‍ക്കുന്നു\nഈജിപ്റ്റ് യാത്ര -സ്പെഷ്യല് എഡീഷന്


കശുവണ്ടി വികസന കോര്‍പറേഷന് ഫാക്ടറികളില് 535 തൊഴിലാളികള്‍ക്ക് നിയമനം : Deepika.com Nattu Visesham\nകശുവണ്ടി വികസന കോര്‍പറേഷന് ഫാക്ടറികളില് 535 തൊഴിലാളികള്‍ക്ക് നിയമനം\nകൊല്ലം: കശുവണ്ടിവികസന കോര്‍പ്പറേഷന്‍റെ കണ്ണൂര്, തൃശൂര്, ആലപ്പുഴ, കൊല്ലം, തിരുവനന്തപുരം ജില്ലകളിലെ 30 ഫാക്ടറികളിലായി 535 തൊഴിലാളികള്‍ക്ക്കൂടി സ്ഥിരനിയമനം. ഷെല്ലിംഗ്, പീലിംഗ്, ഗ്രേഡിംഗ് വിഭാഗങ്ങളിലാണ് നിയമനം നല്‍കുന്നത്.\nഅടച്ചിട്ട ഫാക്ടറികളിലും സ്വകാര്യ ഫാക്ടറികളിലുമായി തൊഴില് നഷ്ടപ്പെട്ടവര്‍ക്ക് മുന്‍ഗണന നല്‍കിയിട്ടുണ്ട്. അഞ്ച് വര്‍ഷത്തിനിടയില് 6000 തൊഴിലാളികള്‍ക്ക് പുതിയതായി തൊഴില് നല്‍കി.\nഇപ്പോള് നിയമനം ലഭിച്ചവര്‍ക്ക് നാളെ രാവിലെ എട്ടിന് കാഷ്യൂകോര്‍പ്പറേഷന്‍റെ അയത്തില് ഫാക്ടറി അങ്കണത്തില് മന്ത്രി പി. രാജീവ് ഉത്തരവ് കൈമാറും. ഫാക്ടറിയില് പുതിയതായി സ്ഥാപിച്ചിട്ടുള്ള പാക്കിംഗ് മെഷീന്‍റെ സ്വിച്ച്ഓണ് കര്‍മ്മവും നിര്‍വഹിക്കും.\nചെയര്‍മാന് എസ്. ജയമോഹന് അധ്യക്ഷനാകും. മേയര് പ്രസന്ന ഏണസ്റ്റ്, എന്. കെ. പ്രേമചന്ദ്രന് എംപി, വിവിധ ട്രേഡ് യൂണിയന് നേതാക്കള്, മറ്റു ജനപ്രതിനിധികള് തുടങ്ങിയവര് പങ്കെടുക്കും.